Въпрос за времето за въпроси H-0436/2010
до Комисията
Период на сесията: Септември II 2010
Член 116 от Правилника за дейността
David Martin
(S&D) Относно: Прозрачност и Фондът за стабилизиране в Туркменистан
С подписването на Споразумението за партньорство и сътрудничество, Комисията се стреми да разшири икономическите отношения с Туркменистан. През м.октомври 2008 г. туркменският президент обяви създаването на Фонд за стабилизиране, в който ще се вливат постъпленията от експортните продажби на страната на нефт и газ. За близо две години от неговото създаване обаче, не е предоставяна никаква информация за управлението на Фонда и, като се има предвид опита от Туркменистан в това отношение, много вероятно е той да остане без надзор. Следователно съществува сериозен риск, че бъдещи плащания, направени от ЕС към този Фонд, биха могли да бъдат използвани не по предназначение. Комисията изтъкна, че чрез техническа помощ в Туркменистан тя цели да насърчава доброто управление, включително по-добро и прозрачно управление на приходите от продажбата на нефт и газ. Може ли Комисията да заяви, дали тази помощ ще се занимае с проблема за управлението на Фонда за стабилизиране, и ако това е така, по какъв начин? Ще се съгласи ли Комисията да не подписва Споразумението за партньорство и сътрудничество с Туркменистан, докато международната общност не види отчетливо подобряване в начина на управление на приходите от нефт и газ от страна на Туркменистан, в това число и на Фонда за стабилизиране?
