7.12.2011 B7-0686/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно приоритетите на Европейския парламент за работната програма на Комисията за 2012 г.
Malcolm Harbour
и
Ashley Fox
от името на групата ECR
PE472.852v01-00 B7‑0686/2011 Резолюция на Европейския парламент относно приоритетите на Европейския парламент за работната програма на Комисията за 2012 г.
Европейският парламент ,
– като взе предвид Съобщението на Комисията, озаглавено „Работна програма на Комисията за 2012 г.“ (COM(2011)777),
– като взе предвид член 35, параграф 3 от своя правилник,
1. ВЪВЕДЕНИЕ
2. „ Изграждане на стабилна и отговорна Европа “
1. приветства продължаващите усилия за засилване изпълнението на Пакта за стабилност и растеж; при все това насърчава Комисията по всяко време, в усилията си да намери път за излизане от кризата, да взема предвид безпокойствата на страните-членки, които не са част от Еврозоната;
2.1. „Реформа на финансовия сектор: инвестиране в доверието “
2. изразява съгласие със заявлението на Комисията, че „доброто функциониране на финансовия сектор е от решаващо значение за осигуряването на растеж и работни места“, и приветства намерението й да извърши оценка на кумулативния ефект от реформите на финансовия сектор; призовава настоятелно Комисията при изготвянето на предложенията винаги да има предвид, че в един глобален пазар финансовото регулиране трябва да се разглежда в международен, а не само европейски план, и призовава за реформи, които не са в ущърб на европейския сектор на финансовите услуги и чрез които други юрисдикции се възползват от регулаторния арбитраж;
2.2. „Финансиране на бъдещето: гарантиране на устойчиви публични приходи“
3. настоятелно призовава Комисията да признае, че никаква допълнителна тежест не следва да се поема от данъкоплатците в ЕС, и особено че всички предложения за нови собствени средства и за ново пряко данъчно облагане на равнище ЕС, като напр. данък върху финансовите сделки, следва незабавно да бъдат изоставени;
4. счита, че независимо от намеренията зад създаване на обща консолидирана основа за облагане с корпоративен данък и данък върху финансовите сделки в целия ЕС, въвеждането им би довело до сериозен риск за конкурентоспособността на ЕС и би насърчило бягство от регулиране и изтичане на капитали, и подчертава в частност, че един данък върху финансовите сделки в целия ЕС, ако бъде въведен само в ЕС, би рискувал масово бягство на сектора на финансовите услуги;
5. призовава Комисията в предстоящото си предложение „за осигуряване на защитата на финансовите интереси на ЕС в обхвата на наказателното право“ да насочи внимание към работата с държавите-членки за постигане на необходимия резултат, вместо да се стреми да им наложи нова система; призовава Комисията да се въздържа от предложения за създаване на Европейска прокуратура, която би накърнила суверенитета на държавите-членки в областта на наказателното право и ненужно отвлича вниманието от по-належащата необходимост да се установят практически и ефективни системи за защита на средствата, които данъкоплатците от Европейския съюз внасят в неговия бюджет;
3. „ИЗГРАЖДАНЕ НА СЪЮЗ НА УСТОЙЧИВ РАСТЕЖ И СОЛИДАРНОСТ“
3.1. „Единен пазар за растеж“
6. приветства стартирането на ревизирана програма за растеж „Европа 2020 “; приветства Акта за единния пазар и одобряването на неговите цели от Европейския съвет;
7. изразява становището, че в допълнение към справянето с кризата на Еврозоната единният пазар следва да бъде другият основен приоритет на Европейския съюз, тъй като представлява най-важното средство за растеж и създаване на работни места; поради това приветства ангажиментите, поети от Европейския съвет от 23 октомври 2011 г. за укрепване на усилията за усъвършенстване на единния пазар, засилване на цифровата икономика и концентриране върху интелигентното регулиране, за да се намали ненужната бюрокрация;
8. призовава Съвета и Комисията допълнително да засилят прилагането и изпълнението на съществуващото законодателство относно единния пазар, което ще бъде също толкова важно, колкото предстоящите предложения, насочени към подобряване на бизнес средата, по-специално за по-малките и средните предприятия, и за потребителите;
9. счита, че следва да съществува ясна презумпция за спазване от страна на държавите-членки на всички предложения във връзка с единния пазар; подчертава, че е крайно време в законодателството на държавите-членки да бъде въведена презумпцията, че стандартната позиция е, че всяка държава-членка ще спазва законодателството относно единния пазар, освен ако не може да демонстрира приемливи причини за неизпълнение на задълженията си;
10. очаква с нетърпение през 2012 г. предложената Програма за европейските потребители, но призовава Комисията да представи придружаваща оценка на въздействието, конкретизираща стратегически и всеобхватен подход в тази област;
11. приветства предложенията на Комисията за модернизиране на Директивата за професионалната квалификация; твърдо е убеден, че свободното движение на професионалистите е една от най-големите ползи от вътрешния пазар и представлява важен фактор за икономическото възстановяване; твърди, че професионалната мобилност следва да бъде засилена чрез намаляване броя на регулираните професии в ЕС и чрез подобряване на сътрудничеството между компетентните органи в държавите-членки, като същевременно се гарантира, че потребителите и пациентите са защитени;
12. очаква с нетърпение обявената икономическа оценка на прилагането на Директивата за услугите и нейното въздействие върху функционирането на пазара на услугите; призовава Комисията да гарантира максимална прозрачност при извършването на оценката и я приканва да представи пред Парламента резултатите от нея веднага след получаването им; освен това очаква с нетърпение последващото съобщение на Комисията относно „проверката на ефикасността“ на услугите; очаква тези инициативи да позволят да се измери действителното въздействие на Директивата върху стопанската активност и заетостта и да подобрят изпълнението;
13. отбелязва включването на предложение относно колективното управление на правата; счита това предложение за ключова част от отварянето на цифровия единен пазар; изразява голямо съжаление, тъй като въпреки че това предложение беше стратегическа инициатива в Работната програма за 2011 г., то все още не е публикувано и затова настоятелно призовава Комисията да се придържа към графика, определен в тазгодишната работна програма;
Цифрова икономика
14. подчертава, че изключително важен елемент на стратегията „Европа 2020“ е европейското сътрудничество в областта на науката; подчертава колко е важно да се предприемат мерки за включване на програми с цел превръщане на научните изследвания в започване на бизнес и създаване на нови работни места; приветства ангажимента за подобряване на административните процеси и за насочване вниманието към МСП; подчертава, че основните промишлени сектори също се нуждаят от високи научни постижения, за да укрепят конкурентоспособността си в световен план;
15. отбелязва демонстрираната от основните проучвания взаимовръзка между високопродуктивната широколентова инфраструктура и създаването на работни места и подчертава, че развиването на широколентови мощности трябва да остане главен приоритет;
Интелигентно регулиране за приобщаващ растеж
16. приветства вниманието, отделяно на интелигентното регулиране, и подчертава значението на интелигентното регулиране като ключов елемент на една европейска стратегия за растеж;
17. приветства решението на Съвета и Комисията да дадат приоритет на първите двадесет ангажимента за по-добро регулиране, които наблягат на евентуални пропуски в информирането, прилагането и законодателството; насърчава предложения, придружени от обстойни оценки на въздействието в тази област; счита, че до края на 2012 г. следва да се набележат следващите двадесет ангажимента, насочващи внимание към въздействието на регламентите и директивите върху промишлеността, МСП и микро-предприятията с по-добри цели за регулиране;
18. припомня резолюцията на Парламента от 14 септември 2011 г. по този въпрос и призовава Комисията да приложи мерките, предложени в нея, и особено необходимостта програмата за намаляване на тежестите да продължи и след 2012 г. с по-амбициозен и разширен обхват, както и въвеждането на компенсиране на регулаторната тежест;
19. призовава Комисията да заяви отново целите си за административно опростяване и освен това да засили ангажимента си да оценява дали съществува действителна добавена стойност от действия на равнище ЕС преди започването на работа по проектопредложения;
20. отбелязва, че срокът на настоящите цели за икономии на регулаторни разходи изтича през 2012 г.; отправя искане към Комисията да изработи нов план за продължаващо намаляване на тежестта на административните разходи като част от нейната работна програма за 2012 г.;
21. приветства решението на Бюрото на Европейския парламент да назначи директор за оценките на въздействието, за да подобри собствения си подход към по-доброто регулиране;
Подкрепа за МСП и микро-предприятията като двигатели на растежа
22. приветства намерението на Комисията да оттегли или да измени някои директиви в предложенията си; припомня главната си загриженост за насърчаването на работни места и растеж в целия Европейски съюз; отбелязва, че промишлеността, особено МСП, на няколко пъти са били тежко засегнати от бюрокрация и ненужно регулиране;
23. приветства предложението на Комисията за удължаване през 2012 г. на минималния срок за обществени консултации от 8 до 12 седмици и призовава за продължаващи усилия за намаляване на бюрокрацията след приключването през 2012 г. на Програмата за действие на Комисията за намаляване на административните тежести COM(2007)23
;
24. призовава Комисията да гарантира, че тестът за МСП се прилага последователно и съгласувано във всички съответни области на политиката и се включва в цялостната оценка на въздействието на едно предложение, а не се публикува просто като изолирана допълнителна информация, за да се гарантира, че МСП не понасят прекомерни тежести; приветства обявената от Комисията програма за сваляне на тежестта на някои разходи от МСП с презумпцията, че микро-предприятията ще са освободени от носещи тежест правила, освен ако изрично не се постави въпросът за включването им, и изисква това да бъде включено като осъществимо в работната програма за 2012 г.; независимо от обявяването на тази програма призовава Комисията да преразгледа всички директиви и регламенти, които се отразяват отрицателно върху МСП, и да представи доклад с препоръки до 30 юни 2012 г.;
25. призовава в този доклад да се включи основен преглед на съществуващото регулиране от страна на ЕС, за да се определи къде съществуващите правила налагат на микро-предприятията прекомерни разходи спрямо получените ползи, и също така изисква Комисията да представи списък с приоритетни законодателни актове, които да бъдат изменени или отменени;
Баланс между необходимата защита на заетостта и стопанската гъвкавост за стимулиране създаването на работни места
26. счита, че за този преглед следните директиви следва да бъдат приоритетно изменени и/или ревизирани: Директивата за работното време (особено правилата за работниците, които са „на повикване“), Директивата за придобитите права и Директивата относно наетите чрез агенции за временна заетост работници; призовава за положителни предложения за насърчаване на стопанските среди и икономическия растеж в следните области: мобилност на пенсиите, опростяване на правилата за микро-предприятията и стажуване;
27. призовава Комисията в този доклад конкретно да преразгледа обстойно Директивата за работното време, за да намери прагматично решение, което да предоставя на предприятията и работниците повече гъвкавост, без да добавя ненужни административни тежести за предприятията и едновременно с това защитава здравето и безопасността на работниците и подобрява баланса между работата и личния живот;
Единен пазар за всички видове транспорт
28. подчертава необходимостта от завършването на свободен, либерализиран единен пазар за всички видове транспорт със специално внимание върху по-нататъшната либерализация на железопътния сектор и пазара за пътни товарни превози, така че да се гарантира свободното движение на стоки и услуги, с ясни и лесно приложими правила за свободна и лоялна конкуренция и намалена административна тежест за МСП;
29. подчертава, че правата на пътниците на всички видове транспорт следва да бъдат укрепени, където е необходимо, така че пътниците и промишлеността да разполагат с равнопоставени условия и подобна степен на защита по отношение на използваните от тях различни видове транспорт; отбелязва намеренията на Комисията да преразгледа Регламента относно правата на пътниците във въздушния транспорт и подчертава необходимостта от по-добро въвеждане и прилагане на съществуващото законодателство, както и по-голяма правна сигурност и яснота;
30. очаква навременно предложение за програмата за действие „NAIADES ІІ“ за насърчаване на транспорта по вътрешни водни пътища, така че програмата да продължи и през следващия финансов период 2014-2020 г.;
31. призовава всяко преразглеждане на програмата TEN-T да обърне внимание на въпросите за липса на достъпност и ниска оперативна съвместимост между различните части на ЕС, облекчаване на презграничните задръствания и включване на важни, но неосновни летища в ядрото на мрежата TEN-T;
Политики за сближаване
32. приветства предложенията на Комисията за ново поколение политики за сближаване, подкрепящи целите на стратегията „Европа 2020“ за интелигентен, устойчив и приобщаващ растеж, като същевременно акцентират върху изграждане на икономически капацитет в по-бедните региони на Съюза; при все това отбелязва със загриженост плана на Комисията за по-строго целево отделяне на средства и тематично концентриране и усилията за разделяне на европейските фондове по сектори; изисква допълнително подробно изясняване на предложения Механизъм за свързване на Европа;
33. подчертава, че бъдещият европейски икономически растеж се намира в градските зони, които генерират голямата част от БВП, и във връзка с това изказва съжаление, че Комисията поставя акцент, по противоречив начин, върху крайно отдалечените региони, чието развитие следва да бъде въпрос от национална компетентност;
34. подчертава, че макрорегионалните подходи могат да спомогнат за разглеждане на общите предизвикателства и да засилят териториалното сближаване, като същевременно спазват принципа на „трите НЕ“ (без нови правила, без нови институции и без ново финансиране); в тази връзка призовава Комисията да установи тясно сътрудничество с всички държави, страни по Карпатската конвенция, и приканва Комисията да представи предложение за укрепване и по-добро координиране на финансовото, структурното и териториалното сътрудничество в региона на Източните Карпати, както и да разработи транснационални действия и да предостави устойчиви решения за региона;
Насърчаване на открита и справедлива търговия
35. подчертава, че основаната на правила многостранна търговска система, установена от Световната търговска организация (СТО), представлява най-подходящата рамка за регулиране и насърчаване на открита и справедлива търговия; припомня, че е съществено многостранните и двустранните споразумения да се разглеждат като част от общ инструментариум за международните въпроси и съответно като стандартни характеристики на балансирани и допълващи се политически и търговски отношения;
36. подчертава, че ЕС следва да остане ангажиран със засилването на връзки на открита и справедлива търговия като част от преговорите по споразуменията за свободна търговия с всичките си стратегически партньори и особено да се концентрира върху премахването на нетарифните бариери пред търговията и инвестициите, в т.ч. множеството рестриктивни правила и регулаторни мерки за дружествата от ЕС, влизащи на чуждестранни пазари;
37. подчертава, че ЕС следва да остане ангажиран с постигането на балансиран резултат от Програма за развитие от Доха като предпочитан подход, който би подкрепил интегрирането на развиващите се страни в международната търговска система при едновременно постигане на напредък в двустранните и многостранните търговски споразумения с други индустриализирани страни, при които общите ползи и икономическият растеж могат да бъдат реалистично постигнати в по-кратък срок;
38. счита също така за необходимо, в светлината на продължаващия застой в оригиналната структура и цели на Програмата за развитие от Доха, да се възобнови възможно най-скоро дебатът относно начините за укрепване на СТО и как организацията да бъде подготвена за предстоящите предизвикателства, и изисква от Комисията да представи предложения в тази насока;
39. приветства неотдавнашното решение да се създаде работна група на високо равнище по въпросите на работните места и растежа, председателствана от представителя на САЩ за търговията Рон Кърк и члена на Европейската комисия, отговарящ за търговията, Карел де Гухт; настоятелно призовава Комисията да гарантира, че Групата разглежда, наред с други въпроси, възможностите за преодоляване не само на конвенционалните бариери пред търговията със стоки, като тарифите и тарифните квоти, но и възможностите за намаляване, премахване и предотвратяване на технически и регулаторни бариери пред търговията и от двете страни на Атлантическия океан, с оглед да се гарантира, че търговията не е възпрепятствана от прекомерна регулаторна тежест върху сектора;
40. призовава Комисията да разгледа отношенията между ЕС и САЩ като най-важното стратегическо партньорство за ЕС; по тази причина настоятелно призовава за активизиране на стратегическия диалог между ЕС и САЩ през 2012 г., за да се изпълнят поетите ангажименти в рамките на двустранни и многостранни форуми за борба с глобална тенденция към протекционизъм;
3.2. „Повече възможности за хората в отворени за всички общества“
41. призовава Комисията да предприеме подходящи мерки за изкореняване на съществуващата липса на гъвкавост на пазара на труда на територията на ЕС, която влияе на функционирането на единния пазар, да подкрепя и създава условия за по-гъвкави условия на труд, особено за по-възрастните и по-младите работници и служители, да насърчава мобилността на работниците и служителите; освен това подчертава значението на повишаването на производителността и ефективността на труда навсякъде в ЕС за възвръщане на конкурентоспособността на Европа;
42. призовава за по-ефикасно използване на ЕСФ, както и за ограничаване на неговия обхват, така че Фондът да включва само активни политики за заетост за създаване на стимулираща среда, насърчаване на предприемачеството и създаването на устойчиви работни места, например чрез използването на механизма за микрофинансиране;
43. в контекста на стратегията „ЕС 2020“ призовава Комисията през 2012 г. да се съсредоточи върху прилагането от държавите-членки на вече договорените цели, вместо да се стреми да разширява обхвата на очертани в настоящата стратегия цели, които са вече достатъчно амбициозни;
44. счита, че ЕФПГ е неефективен и силно бюрократичен инструмент за повторна интеграция на хората на пазара на труда, тъй като не води до големи промени в съответните местни икономики в дългосрочен план; противопоставя се на новия регламент за ЕФПГ и автоматичното удължаване на неговия мандат;
45. подчертава, че най-ефективната мярка срещу бедността и за социално приобщаване е по-големият икономически растеж, създаващ нови работни места; борбата срещу безработицата, особено сред младото и по-старото поколение трябва да бъде абсолютен приоритет;
46. подчертава своята загриженост във връзка с предложенията на Комисията относно целите и квотите за жените на работното място и настоятелно призовава Комисията да продължи да работи в сътрудничество с националните правителства, вместо да използва законодателни средства;
47. изразява голяма загриженост във връзка с предложението за директива на Комисията относно здравето и безопасността на бременни работнички и на работничките-родилки или кърмачки; настоятелно призовава Комисията и Европейския парламент да вземат под внимание позицията на Съвета и проблемите, свързани с тези предложения;
3.3. „Полагане на основите на едно устойчиво бъдеще“
48. приветства намерението на Комисията да даде приоритет на прилагането на действащото законодателство в областта на околната среда и климата, вместо да добавя нови законодателни тежести;
49. изразява загриженост, че работната програма на Комисията за 2012 г. призовава за „бързо приемане“ на Директивата за енергийната ефективност COM(2011)0370 .
предвид установените многобройни недостатъци в първоначалното предложение; счита, че в съответствие с принципите на самата Комисия относно „интелигентното регулиране“ и за да постигне Директивата целите, които определя, Парламентът и Съветът следва да отделят достатъчно време, за да постигнат споразумение, което да гарантира, че окончателният законодателен текст е ясен, изпълним, гъвкав и с измерими резултати във всички държави-членки;
50. изразява съжаление, че Комисията не възприема по-положителна позиция относно значителния принос, който може да има атомната енергия, като допринесе за постигането на дългосрочните цели за енергия с ниски въглеродни емисии; счита, че Комисията не трябва да позволява позицията на една голяма държава-членка да влияе на политиката й в тази област;
51. приветства плановете на Комисията за развитие и усъвършенстване на правната рамка относно Единно европейско небе с цел да се гарантира изграждането на бъдещата система за управление на въздушния трафик (SESAR) в договорените срокове и да се улесни създаването на функционални блокове въздушно пространство, така че да се гарантира изпълнението на политиката за Единно европейско небе по предвидения план и да се премине към наистина цялостно Единно европейско небе;
3.4. „Отворена за гражданите Европа“
52. призовава Комисията да направи преглед на връзката между действащите разпоредби относно координирането на социалното осигуряване и свободното движение, обхващащи както икономически неактивните граждани, така и работниците и служителите, като този преглед бъде придружен, при необходимост, от законодателни изменения;
53. подкрепя подхода на Комисията във връзка с Директивата относно командироването на работници и следователно подкрепя настоящия подход на Комисията към Директивата, който е с технически характер и се стреми да кодифицира и да изясни съответните решения на Съда на Европейските общности и тяхното тълкуване;
54. счита, че за създаването на ефективно европейско пространство на свобода, сигурност и правосъдие Европейският съюз трябва да създаде нюансирана система, отчитаща законовите и политическите особености на всяка държава-членка, и че поради това трябва да се създават инструменти само когато са необходими, като спазват суверенитета на всяка държава-членка;
55. призовава законодателството да се съсредоточи върху начините държавите-членки да си сътрудничат безпроблемно и ефективно, но без да се налага хармонизирана политика, която пренебрегва разликите в наказателно-правните системи на държавите-членки;
56. признава, че силните трансатлантически отношения са жизненоважни в борбата срещу тероризма и организираната престъпност и настоятелно призовава Комисията да продължи да работи със Съединените американски щати по въпроси, които са от основно значение за европейската и американската сигурност;
57. подчертава, че в борбата срещу тероризма и организираната престъпност, правата и свободите на гражданите на ЕС следва да бъдат спазвани в тяхната цялост и че защитата на данните и правото на правна защита са от съществено значение за създаването на надеждна и ефективна политика на сигурност;
58. настоява, че всички агенции в областта на ПВР трябва да бъдат икономически ефективни, ефикасни и отговорни пред Европейския парламент, Комисията и националните правителства;
59. признава ценната работа, постигната досега в областта на предотвратяването на трафика на хора и защитата на децата от сексуална експлоатация и очаква, че съответните Директиви относно трафика на хора и относно борбата със сексуалното малтретиране, сексуалната експлоатация на деца и детската порнография ще бъдат изпълнени бързо и старателно;
60. счита, че защитата на Шенгенското пространство на свободно движение и охраната на неговите граници не зависи само от техническите стандарти, но и наред с другото, от нивото на организираната престъпност и корупцията, както и от качеството и надеждността на полицейските и съдебните организации; следователно изисква от Комисията да представи предложение за изменение за включването на допълнителни критерии, свързани с организираната престъпност и корупцията, в достиженията на правото от Шенген; освен това счита, че е необходим силен и ефективен механизъм за мониторинг и оценка, за да се гарантира правилното функциониране на Шенгенското пространство и свободите, които то предоставя;
4. „ОСИГУРЯВАНЕ НА ЕФЕКТИВЕН ГЛАС НА ЕС НА СВЕТОВНАТА СЦЕНА“
61. подчертава първостепенната стойност на трансатлантическите отношения в обновената НАТО по отношение на сигурността; счита, че ЕС следва да подкрепя демокрациите в Азия (по-специално Индия, Япония, Индонезия, Бангладеш и Тайван), да подкрепя арабско-израелския мирен процес, да насърчава демократичните промени в Северна Африка след арабската пролет, да продължи да полага усилия за възпрепятстване на разпространението на ядрени оръжия, особено по отношение на Иран и Корейската народнодемократична република, и да подкрепя защитниците на правата на човека и демократичните промени в Русия чрез задълбочаване на сътрудничеството, основано на демократичните ценности и върховенството на закона;
62. подчертава, че насърчаването на спазването на правата на човека по света е основна цел на Европейския съюз на световната сцена и че подобряването на търговските отношения и увеличаването на помощта за развитие могат да допринесат за насърчаването на напредъка в тази област; предлага да се отдели особено внимание на защитата на децата и жените, особено в зоните на конфликти, и на противопоставянето на дискриминацията срещу малцинствата въз основа на тяхната етническа принадлежност, сексуална ориентация или религиозна принадлежност (включително някои религиозни малцинства, които са често пренебрегвани, като християните в Близкия изток или в комунистическите държави);
63. отбелязва, че получаването на пълната подкрепа на европейските граждани за политиката на ЕС за развитие в контекста на настоящите бюджетни ограничения е изключително важно за утвърждаването и изпълнението на нашите ангажименти за намаляване на бедността и създаване на богатство; следователно призовава Комисията да обнови своята политика на помощи и доставка чрез по-ефективно използване на съществуващите структури и като работи съвместно с бързоразвиващите се участници със световно значение за развитието като Китай, Индия и Бразилия, с цел да се отговори по-ефективно и гъвкаво на новите предизвикателства на развитието, включително в конфликтни и нестабилни държави;
Развитие
64. признава, че помощта на ЕС представлява 56 % от глобалната ОПР и че повечето действия на ЕС във връзка с прозрачността ще генерират значителни ползи както за страните донори, така и за страните получатели; поради това призовава Комисията да разгледа предимствата да се предложи общоевропейска гаранция за прозрачност на помощта, която ще ангажира Комисията и държавите-членки с осигуряването на навременни, точни, сравними и подробни данни относно потоците помощ, въз основа на Международната инициатива за прозрачност на помощта;
65. подчертава, че увеличението или промените на Европейския фонд за развитие не следва да бъдат автоматични, а да се основават на цялостен, ориентиран към резултатите подход, съсредоточен върху крайните резултати, а не само върху вложените средства и усилия;
66. настоятелно призовава Комисията да включи в своята политика за развитие борбата срещу злоупотребата с данъчни убежища, укриването на данъци и незаконното изтичане на капитали като въпроси с първостепенна важност; препоръчва повишено внимание за подпомагане на развиващите се страни при разработването на интегрирани, формални и законни системи на правото на собственост;
67. призовава Комисията да полага повече усилия за подобряване на координацията на донорите (включително, когато това засяга и Европейската служба за външна дейност), съвместното планиране и разделението на труда в тази област;
5. „РАЗУМНО РЕГУЛИРАНЕ И ЕФЕКТИВНО ИЗПЪЛНЕНИЕ“
5.1. „ По-разумно използване на средствата “
68. призовава Комисията да възобнови диалога с държавите-членки относно т.нар. „споделено управление“ и да представи предложения на Европейския съвет за подобряване на националното управление на средствата от бюджета на ЕС, включително като се постави отново акцент върху националните декларации за управление и върху работата на националните системи за контрол на публичните сметки (включително работата на националните парламентарни органи и одитни институции);
69. призовава Комисията да преразгледа своята система за оценка на ефективността на разходните програми, за да прецени дали те:
- добавят стойност,
- са икономически изгодни,
- постигат целите, за които са създадени;
70. настоява, че такива оценки следва да бъдат проведени и след това оценени на свой ред независимо; призовава Комисията да публикува зелена книга за създаването на независима централна служба за оценка, може би успоредно със Службата за вътрешен одит и със задължението да докладва на члена на Комисията, отговарящ за контрола на бюджета, която да управлява всички оценки на програми, като гарантира, че те се възлагат и изпълняват независимо от съответните генерални дирекции, поради което са в състояние да предоставят безпристрастен анализ и оценка; призовава всички оценки да бъдат предавани за контрол на Европейския парламент и неговите компетентни комисии;
71. отново отправя искането на Парламента Комисията да създаде единна, всеобхватна онлайн система, която да бъде лесно достъпна за обществеността за справки, така че всеки да може да има достъп до пълната и цялостна информация за разходите на Европейския съюз по бюджетен ред и бенефициент; по тази причина призовава Комисията да публикува онлайн данни за всички позиции на разходите на ЕС над определен минимален праг и да продължи да работи за създаването на удобна за ползване онлайн система за регистриране на всички трети лица бенефициенти; потвърждава, че такава система следва да признава необходимите права за защита на данните и поради това призовава Комисията да гарантира, че в бъдеще третите лица бенефициенти следва изрично да дават съгласието си за публикуването на такива данни онлайн, като условие за участие в търг или процедура на подаване на заявления за участие;
72. изисква Комисията да възприеме проактивен подход за насърчаване на подаването на сигнали за нарушения сред своите служители и обществеността като част от подход на нулева толерантност спрямо лошото управление и измамите; настоява Комисията да предприеме стъпки, за да гарантира, че всички нейни служители са добре запознати с „Дял II: Права и задължения на длъжностните лица“ от Правилника за длъжностните лица, и по-специално със задълженията по член 22а, параграф 96; призовава Комисията да публикува план за това как да се насърчи подаването на сигнали за нарушения сред отделните бенефициенти на средства от ЕС, служителите на бенефициентите и по-широката общественост, например чрез популяризиране на начини за уведомяване на Комисията при съмнение за нарушение, предлагане на възнаграждения или награди; изисква от Комисията да предостави сведения на компетентната комисия на Европейския парламент за предприетите в тази област стъпки;
6. СЕЛСКО СТОПАНСТВО
73. отбелязва със загриженост вече представените от Комисията предложения относно бъдещето на общата селскостопанска политика; потвърждава, че тези предложения не разглеждат основните предизвикателства, пред които е изправено европейското селско стопанство и ще възпрепятстват развитието на конкурентоспособен и ефективен сектор на селското стопанство, което е жизненоважно, за да може Европейският съюз правилно да работи за преодоляване на предизвикателството във връзка с продоволствената сигурност на фона на увеличаването на населението в световен мащаб и нарастващото търсене на храни;
74. призовава Комисията да направи преоценка и ако е необходимо, да оттегли или измени предложенията за „екологизиране“ и определяне на горна граница на директните плащания, както и да предложи рамка, която ще дава възможност за справедливо разпределение на директните плащания във всички държави-членки на ЕС;
7. РИБАРСТВО
75. приветства предложенията на Комисията за премахване на разточителната практика да се изхвърля риба и за стремеж да се постигне това по координиран начин чрез внимателна консултация със сектора; призовава Комисията да внесе предложение за укрепване на връзките между рибарството и морските политики на ЕС, което следва да доведе до по-цялостна стратегия за рибарството и свързаните сектори в рамките на ЕС;
8. КУЛТУРА
76. призовава Комисията да гарантира, че предложеното в областта на културата законодателство спазва принципа на субсидиарност и с оглед на строгите финансови ограничения, приети от много държави-членки на ЕС, насърчава Комисията да се въздържа от предлагането на нови програми в областта на културата, които ще доведат до нови разходи или до увеличаване на разходите;
9. ЕВРОПЕЙСКИТЕ ПОЛИТИЧЕСКИ ПАРТИИ
77. отбелязва намерението на Комисията да публикува предложения за създаване на правен статут за европейските политически партии; счита, че такова предложение не е необходимо, тъй като в момента европейските политически партии работят по задоволителен начин като представителни организации на националните политически партии и не съществува непосредствена видима полза от наличието на европейска правна основа;
o
o o
78. възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.
