9.7.2007
ПРЕДЛОЖЕНИЕ ЗА РЕЗОЛЮЦИЯ
за приключване на разискванията вследствие на изявления на Съвета и на Комисията
съгласно член 103, параграф 2 от правилника
от Charles Tannock
от името на групата PPE-DE
относно положението в Пакистан
Резолюция на Европейския парламент относно положението в Пакистан
Европейският парламент ,
–
като взе предвид предходните си резолюции относно Пакистан, по-конкретно резолюцията си от 22 април 2004 г. относно правата на човека и демокрацията в Ислямска република Пакистан,
–
като взе предвид Споразумението за сътрудничество за партньорство и развитие, подписано между Европейската общност и Ислямска република Пакистан на 24 ноември 2001 г.,
–
като взе предвид съвместната декларация на ЕС и Пакистан от 8 февруари 2007 г.,
–
като взе предвид изявлението на председателството на ЕС от 6 юли 2007 г. по повод на кризата в Лал Масжид,
–
като взе предвид член 103 от своя правилник,
А.
като има предвид, че укрепилите се в комплекса Лал Масжид (Червена джамия) въоръжени екстремистки бунтовници предизвикаха сериозна криза в сърцето на Исламабад,
Б.
като има предвид, че на 24 май 2007г. се проведе първата среща на Смесената комисия на Пакистан и ЕО съгласно Споразумението за сътрудничество между Пакистан и ЕО, на която двете страни потвърдиха своите тесни, сърдечни и сътруднически отношения, основани на общи идеали и възгледи по широк кръг регионални и международни въпроси,
В.
като има предвид, че ЕС и Пакистан вече са приветствали срещата си на министерско равнище в Берлин на 8 февруари 2007 г. като нова положителна стъпка към укрепване на техните отношения,
Г.
като има предвид, че все още има редица въпроси, свързани със степента, до която Пакистан зачита демократичните принципи и правата на човека, които пораждат загриженост,
Д.
като има предвид, че Пакистан се е присъединил към международната общност в борбата срещу тероризма и е разположил около осемдесет и петхилядна армия в районите по границата с Афганистан,
1.
подкрепя правителството на Пакистан в защитата на принципа на правовата държава и държавната принуда срещу заплахата, която се създава от такива въоръжени радикални групировки, в контекста на борбата срещу екстремизма;
2.
изразява солидарност с народа на Пакистан, и по-специално гражданите на Исламабад, които са жертви на предизвиканото от въоръжените екстремисти насилие; изразява надежда, че изходът от това положение на насилие няма да предизвика допълнителни невинни жертви, особено използването на деца като жив щит, и че виновниците ще бъдат предадени на съд;
3.
приветства срещата на министерско равнище на 8 февруари и срещата на Съвместната комисия на Пакистан и ЕО на 24 май като положителни стъпки в укрепването на отношенията между ЕС и Пакистан; подчертава, че отношенията между ЕС и Пакистан се основават на принципите, записани в Споразумението за сътрудничество: ангажираност по отношение на демокрацията, мира и стабилността, развитието, подобряването на търговските отношения и зачитането на правата на човека;
4.
призовава за извършване на преход към гражданско управление чрез укрепване на демократичните институции и процеси; подчертава, че незабавно следва да се организират свободни, честни и прозрачни избори;
5.
призовава Съвета и Комисията настойчиво да приканят правителството на
Пакистан изцяло да зачита всички принципи, записани в Споразумението за
сътрудничество; изисква от Комисията да представи на Парламента доклад
относно прилагането на Споразумението за сътрудничество и неговите
последици по отношение на правата на човека и процеса на демократизация;
6.
възлага на своя председател да предаде настоящата резолюция на Съвета,
Комисията, правителствата на държавите-членки и правителството на Пакистан.
