9.2.2011 B7-0114/2011 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявления на Съвета и на Комисията
съгласно член 110, параграф 2 от Правилника за дейността
относно повишаването на цените на храните
Hannes Swoboda
,
Stéphane Le Foll
,
Luis Manuel Capoulas Santos
,
Paolo De Castro
,
Luís Paulo Alves
,
Daciana Octavia Sârbu
,
Kader Arif
,
Kriton Arsenis
,
Ricardo Cortés Lastra
,
Udo Bullmann
,
Leonardo Domenici
,
Robert Goebbels
от името на групата S&D
PE459.646v01-00 B7‑0114/2011 Резолюция на Европейския парламент относно повишаването на цените на храните
Европейският парламент,
– като взе предвид своята резолюция от 18 януари 2011 г. относно признаване на селското стопанство за сектор от стратегическо значение за продоволствената сигурност,
– като взе предвид своята резолюция от 8 юли 2010 г. относно бъдещето на Общата селскостопанска политика след 2013 г.,
– като взе предвид своята резолюция от 24 февруари 2009 г., относно цените на хранителните стоки в Европа,
– като взе предвид своята резолюция от 13 януари 2009 г. относно Общата селскостопанска политика и глобално осигуряване на прехраната,
– като взе предвид своята резолюция от 22 май 2008 г. относно повишаването на цените на хранителните продукти в ЕС и в развиващите се страни,
– като взе предвид член 110, параграф 2 от своя правилник
A. като има предвид, че неотдавнашната нестабилност на цените на храните и основните стоки породи дълбока загриженост относно функционирането на предлагането на храни в европейски и световен мащаб, и като има предвид, че повишаването на цените на храните засегна най-сериозно най-уязвимите групи от населението, както в развитите, така и в развиващите се страни; като има предвид, че високите цени на храните тласкат милиони хора към несигурност по отношение на осигуряването на прехраната, влошават положението на много хора, които вече са се сблъскали с недостиг на храна и застрашават дългосрочната продоволствена сигурност в световен мащаб,
Б. като има предвид, че на неотдавнашна среща на Комитета по световна продоволствена сигурност в рамките на ФАО, ЕС подчерта проблема с крайната нестабилност на цените и че от новата експертна група на високо равнище беше поискано да докладва относно причините за колебанията на цените и свързаните с това мерки,
В. като има предвид, че климатични събития и други причини могат да водят до протекционистки политики от страна на държавите, както например стана ясно от неотдавнашните забрани върху експорта на пшеница, наложени от Русия и Украйна, които, взети заедно, допринасят за около 30% от световния износ на пшеница,
Г. като има предвид, че световното производство на храни може да бъде сериозно застрашено от редица фактори, включително въздействието на вредители и болести, наличието на природни ресурси и природните бедствия, както стана видно през 2010 г. поради продължителната суша и пожарите в Русия и повсеместните наводнения в Пакистан и също така наскоро в Австралия,
Д. като има предвид, че изменението на климата ще доведе до по-чести случаи на подобни природни бедствия, като в резултат на това продоволствената сигурност ще бъде подкопана,
Е. като има предвид, че според ФАО очакваното нарастване на световното население от 7 до 9.1 милиарда ще изисква увеличение от 70% на продоволственото снабдяване до 2050 г.,
Ж. като има предвид, че продоволствената сигурност означава не само наличие на хранителни запаси, но според ФАО включва и правото на прехрана и достъп до здравословно хранене за всички; като има предвид, че като става все по-конкурентоспособна, Европа може да допринесе за световната продоволствена сигурност,
З. като има предвид, че продоволствената сигурност е основна тема за Европа и изисква съгласуваност и координация между различните секторни политики на равнище ЕС, а именно общата селскостопанска политика, енергийната политика, програмите за изследвания, развитие и търговска политика, и финансовото регулиране,
И. като има предвид, че след Закона за модернизация на фючърсите върху борсово търгувани стоки от 2000 г., с който беше въведена дерегулация на търговията със стоки в САЩ, и навлизането на институционални инвеститори в пазара на стоки, се забеляза засилване на колебанията цените на пазарите на храни и селскостопанска продукция,
1. подчертава, че силният и устойчив селскостопански сектор в Европейския съюз и процъфтяващата и устойчива селска среда, гарантирани от силна ОСП, са най-важните предпоставки за посрещане на предизвикателството, свързано с продоволствената сигурност;
2. потвърждава, че ЕС установява най-високите стандарти за селскостопанско и хранително производство в света със силен акцент върху безопасността и качеството на храните и върху екологичната устойчивост на селското стопанство;
3. потвърждава, че правото на продоволствена сигурност е основно и фундаментално право на човека и се постига, когато всички хора по всяко време разполагат с физически и икономически достъп до подходяща, безопасна (от здравна гледна точка) и питателна храна, за да задоволят своите хранителни нужди и предпочитания за активен и здравословен начин на живот;
4. потвърждава, че е задължение на ЕС да изхранва своите жители и че продължаващата селскостопанска дейност в ЕС е ключова в това отношение; обръща внимание на намаляващите доходи от земеделско стопанство в ЕС, предизвикани от нарастващите производствени разходи и нестабилност на цените, които се отразяват отрицателно върху способността на селскостопанските производители да поддържат производството; подчертава високите разходи, които европейските земеделски стопани трябва да понасят, за да постигнат най-високи стандарти на безопасност на храните, опазване на околната среда, хуманно отношение към животните и трудови стандарти в света; подчертава, че земеделските стопани трябва да бъдат компенсирани за тези допълнителни разходи и за предоставяне на обществени блага на обществото;
5. подчертава, че бедните хора в развиващите се страни са най-много изложени на отрицателното въздействие на нестабилността на цените и на продоволствена криза; във връзка с това призовава всички държави-членки да удвоят своите ангажименти по отношение на ЦХР 1 (намаляване наполовина на броя на гладуващите до 2015 г.), преди всичко чрез значителното увеличаване на дела на Официалната помощ за развитие (ОСР), предназначена за селското стопанство;
6. признава, че гарантирането на адекватно продоволствено снабдяване е съществен елемент от продоволствената сигурност, но също признава, че достъпът до прехрана и достъпността на цените на храните изискват да се обърне внимание на осигуряването на подходящ стандарт на живот, особено за хората с недостатъчни икономически ресурси, които често са деца, възрастни хора, мигранти, бежанци и безработни лица;
7. подчертава, че изменението на климата и тежките метеорологични явления, които причиняват суши и наводнения, могат да намалят природните ресурси и добива на селскостопанска продукция; призовава Комисията да следи отблизо прилагането в държавите-членки на законодателството, свързано с изменението на климата, и да обмисли по-нататъшни мерки с оглед приспособяването към тези нови предизвикателства; подчертава необходимостта държавите-членки да засилят приспособяването на селското и горско стопанство към промените на климата чрез използване на съществуващите финансови инструменти; подчертава, че мерките за приспособяване следва да имат за цел повишаване на устойчивостта както от екологична, така и от икономическа гледна точка; настоятелно призовава държавите-членки да въведат подходящи мерки за предотвратяване и управление на риска с цел ограничаване на отрицателните последици от природни бедствия за селскостопанското производство;
8. отново потвърждава необходимостта от сътрудничество във връзка с изменението на климата между ЕС и развиващите се страни, по-специално необходимостта от трансфер на технологии и изграждане на капацитет; подчертава, че действията за борба срещу изменението на климата трябва да бъдат включени във всички съответни политики на ЕС, в това число сътрудничеството за развитие;
9. счита, че вниманието следва да се насочи към подкрепата и увеличаването на устойчивостта на биологичните, дребномащабни селскостопански системи за целите на местното и регионалното потребление, които представляват най-ефективният и екологично устойчив начин за използване на земята;
10. признава, че либерализирането на търговията със селскостопански хранителни продукти и основни селскостопански стоки е изправило дребните земеделски стопани, особено в развиващите се страни, пред много нови предизвикателства; счита, че за да се гарантира продоволствената сигурност, всички правила и споразумения в областта на международната търговия следва да отчитат въздействието върху селското стопанство и достъпа до храна;
11. подчертава, че олигополът при производството и продажбата на семена има опустошително въздействие върху устойчивостта на дребномащабното земеделие, тъй като засилва зависимостта от ограничен брой корпорации при закупуването на семена и специализирани торове;
12. счита, че е необходимо факторите, допринасящи за увеличенията на цените на селскостопанските суровини, да се разгледат по интегриран и всеобхватен начин; подчертава необходимостта от интегриран политически отговор и всеобхватна стратегия за решаване на проблема с увеличенията на цените на селскостопанските суровини, която да обхваща селскостопанската производителност, устойчивото развитие, безопасността на храните, търговията, технологичните развития, енергетиката;
13. счита, че понастоящем финансовите и селскостопанските пазари са по-взаимосвързани от всякога; счита, че един европейски отговор сам по себе си вече не е достатъчен и че Европа следва да действа съвместно с трети страни и международни организации по проблемите, свързани с колебанията на цените и продоволствената сигурност; поради това е спешно необходимо да се увеличи прозрачността и да се определят минимални прагове за операторите, допуснати до търговия на пазарите на основни стоки;
14. настоятелно приканва Г-20 да координира на международно равнище създаването на превантивни механизми срещу прекомерните колебания на цените и да работи за регулиране, което да има конкретно за цел овладяването на продоволствени кризи и кризи в областта на селското стопанство; призовава Г-20 да гарантира сближаването на регулирането в секторите на храните и селскостопанските стоки, като включи държавите, които не участват в Г-20;
15. призовава Комисията да включи подходящи предложения при предстоящото преразглеждане на Директивата за пазара на финансови инструменти и Директивата относно пазарната злоупотреба, за да се разгледат будещите безпокойство въпроси във връзка с пазарите на храни и селскостопански стоки;
16. във връзка с това подкрепя провеждането на преразглеждане на съществуващото законодателство относно финансовите инструменти, което следва да осигури по-прозрачна търговия и минимални прагове за операторите, допуснати до търговия на тези пазари; припомня, че финансовите инструменти следва да служат на икономиката и да подпомагат селскостопанското производство при преодоляването на кризи и климатични явления; в същото време следва да не се допуска спекулации да застрашават иначе ефективни земеделски стопанства;
17. подчертава, че пазарите на храни и селскостопански стоки следва да са достъпни само за търговски дейности, които използват деривативи за хеджиране срещу непредвидими събития, и да са ограничени до професионални търговци и брокери, които нямат търговски интереси на тези пазари;
18. отбелязва, че индексът на цените на първичните селскостопански стоки на финансовите пазари никога не е бил толкова нестабилен; цените на хранителните стоки са се повишили значително през 2010 г.; както се посочва в месечния бюлетин на Европейската централна банка (ЕЦБ) от януари, цената на пшеницата се е повишила с 91 %, на царевицата с 57 %, на соята с 33 % и на захарта с 32 %;
19. подчертава факта, че тези събития са само отчасти причинени от основни пазарни показатели като търсене и предлагане и до голяма степен са резултат от спекулации; отбелязва, че спекулативно поведение е причина за до 50 % от неотдавнашните резки скокове на цените; подкрепя заключенията на специалния докладчик на ООН за правото на храна по отношение на ролята на големите институционални инвеститори като хедж фондове, пенсионни фондове и инвестиционни банки – всички като цяло незаинтересовани от селскостопанските пазари – за повлияване на индексите на цените на стоките чрез своите движения на пазарите на деривати;
20. решително осъжда дейностите на спекулантите по отношение на глобалните стоки, селскостопанските суровини и енергията, които допринасят за увеличаване на нестабилността на цените на храните и за задълбочаване на световната продоволствена криза; подчертава, че е недопустимо гладът за някои да означава печалба за други, и призовава за адекватно регулиране и ефективен надзор на национално и международно равнище за предотвратяване на нарушаването на правото на храна чрез спекулации;
21. призовава ЕС да предприеме конкретни действия срещу бедността, като възприеме съгласувана политика, обхващаща сферите на търговията и развитието, както и неговата обща селскостопанска политика, за да се избегне прякото или непряко отрицателно въздействие върху икономиката на развиващите се страни;
22. подчертава важната роля, която понастоящем се предвижда за Европейския орган за ценни книжа и пазари (ЕОЦКП) по отношение на надзора на стоковите пазари; призовава Комисията да оцени капацитета на ЕОЦКП да изпълнява по-ефективно функциите си в рамките на своите правни компетенции; приканва Комисията да обмисли възможността да даде на ЕОЦКП по-големи правомощия за предотвратяването на манипулации и злоупотреби на стоковите пазари;
23. подчертава, че при липса на интервенционни или стратегически запаси е невъзможно да се предприемат ефективни мерки срещу големите колебания на цените; поради това счита, че в рамките на бъдещата ОСП трябва да се предостави по-важна роля на инструментите за пазарна интервенция;
24. подкрепя по-смели действия на европейско равнище за справяне с проблема със спекулациите, включително и чрез мандат, предоставен на регулаторните и надзорните органи за ограничаване на спекулацията; счита, че стоковите деривати се различават от другите финансови деривати и че с тях следва да боравят само търговци, които имат законни интереси за защита на селскостопанските стоки от рискове, както и други категории лица, пряко свързани с действителното селскостопанско производство; призовава Комисията да гарантира, че боравенето с хранително-стокови деривати е ограничено, доколкото е възможно, до пряко свързани със селскостопанските пазари инвеститори;
25. възлага на своя председател да предаде настоящата резолюция на Съвета и на Комисията.
