4.7.2008
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Daniel Cohn-Bendit, Monica Frassoni, Hélène Flautre, Eva Lichtenberger, Milan Horáček, Raül Romeva i Rueda, Mikel Irujo Amezaga, Helga Trüpel и Bart Staes
от името на групата Verts/ALE
относно положението в Китай след земетресението и преди Олимпийските игри
Резолюция на Европейския парламент за положението в Китай след земетресението и преди Олимпийските игри
Европейският парламент ,
–
като взе предвид своите предишни резолюции относно Тибет, и по-конкретно тази от 15 февруари 2007 г. относно диалога между китайското правителство и пратениците на Далай Лама, и тази от 10 април 2008 г.,
–
като взе предвид своята резолюция от 13 декември 2007 г. относно срещата на високо равнище ЕС-Китай и диалога за правата на човека ЕС-Китай,
–
като взе предвид своята резолюция относно природното бедствие в Китай от 22 май 2008 г.,
–
като взе предвид резолюцията си от 7 септември 2006 г. г. относно отношенията
между ЕС и Китай,
–
като взе предвид своята резолюция от 6 септември 2007 г. относно функционирането на диалога за правата на човека и консултациите с трети държави относно правата на човека,
– като взе предвид член 103, параграф 2 от своя правилник,
А.
като има предвид, че протестите, започнали в Ласа на 10 март, 49-та годишнина от провалилото се тибетско народно въстание срещу китайското управление, и разпространили се и в други населени райони на Тибет, бяха последвани от жесток погром от китайската полиция и сили за сигурност над всеки, заподозрян в участие в демонстрациите, оказване на помощ на ранени или притежаващ снимки на Далай Лама, като почти 6000 души бяха задържани, а в манастири бяха извършени наказателни акции за обиск,
Б.
като има предвид, че след това въстание китайските власти засилиха кампанията „Патриотично образование”, осъждащо „мрачното феодално общество” на Тибет и определящо Комунистическата партия като спасител, носещ щастие на тибетския народ, като има предвид, че втората част от тази кампания за доограмотяване включва това тибетците да подписват документи, с които се отказват от Далай Лама и неговите сепаратистки действия,
В.
като има предвид, че движенията на тибетския народ са ограничени и под строго наблюдение, а на тибетците, които не са от Ласа, не се разрешава на пребивават в Ласа,
Г.
като има предвид, че въпреки изявленията на китайските власти, ситуацията в Тибет далеч не е нормална и все още не се предоставя достъп до региона на международните медии и агенции за мониторинг, което се съчетава със строги ограничения на информационния поток; като има предвид, че според независими доклади, станали достояние на международните медии, полицията и силите за сигурност са иззели мобилни телефони, компютри и друго комуникационно оборудване при стотици нападения на манастири и частни домове, като по този начин са лишили хиляди тибетци от връзка с външния свят,
Д.
като има предвид, че след демонстрациите до момента около 40 души са признати за виновни и осъдени за прекъсване на обществените услуги, грабежи, разрушаване на служби на местното правителство и нападения над полицията, като има предвид, че въпреки обявяването на тези съдебни производства за публични процеси, присъдите са произнесени при закрити врати и са несъразмерни с престъпленията, тъй като варират между три години и доживотен затвор, като има предвид, че съдебните производства бяха лишени от прозрачност и защита по същество,
Е.
като има предвид, че на 20 юни държавната информационна агенция Xinhua съобщи, че повече от 1000 души, задържани след протестите в Тибет, са били освободени,
Ж.
като има предвид, че Негово светейшество Далай Лама призова демонстрантите към мирни протести и ненасилие, и оттогава нееднократно е приканвал да се подновят преговорите с Пекин, с оглед постигане на пълна и истинска политическа, културна и духовна автономия на Тибет в границите на Китай,
З.
като има предвид, че на 21 юни олимпийският огън премина по улиците на Ласа сред войници с щитове и при строги мерки за сигурност, като има предвид, че ограничен брой подбрани чужди кореспонденти, представляващи около 30 международни информационни организации, бяха допуснати в града, за да отразят олимпийската щафета; като има предвид, че според някои от медийните източници всеки зрител е носел пропуск, предполагащ, че всички са подбрани специално за церемонията,
И.
като има предвид, че секретарят на комунистическата партия в Тибет, Zhang Qingli, открито политизира събитието, като на церемонията по посрещане на олимпийския огън в Ласа каза следното: "За да придадем повече слава на олимпийския дух, следва решително да осуетим заговора за провал на Олимпийските игри в Пекин, ръководен от кликата на Далай Лама и чуждите вражески сили във и извън нацията.",
Й.
като има предвид, че в плана за действие на Китай за пекинските Олимпийски игри се обещават „свободни и открити Олимпийски игри”; като има предвид, че пълната безизходица в Тибет е в противоречие с претенциите на китайското правителство за осигуряване на свобода на движение на чуждестранните журналисти в целия Китай и за повече свобода на печата в периода на подготовка за олимпийските игри,
К.
като има предвид, че Международният олимпийски комитет (МОК) изрази очакването, че присъждането на олимпийските игри през 2008 г. на Китай ще открие страната и ще подобри състоянието на правата на човека; като има предвид, че председателят на Организационния комитет на олимпийските игри в Пекин (BOCOG) публично обеща на 27 септември 2006 г. да спази ангажиментите, поети по време на наддаването за домакинство на Олимпийските игри, по отношение на състоянието на правата на човека;
Л.
като има предвид, че следва да се положи всяко усилие за възползване от олимпийските игри в Пекин за постигане на демократични реформи в Китай и съществен напредък по въпроса за Тибет,
М.
като има предвид, че състоянието на правата на човека не е претърпяло никакъв напредък, което се доказва и от задържането на 10 юни на водещия правозащитник в интернет Huang Qi, след като му беше отказано право на правна защита с мотива, че незаконно е разкрил държавна тайна, след като е посетил земетръсната зона в Съчуан и е публикувал новини за родители, загубили децата си в бедствието, и за задържането на пастор Zhang Mingxuan и неговия преводач в автобус към хотел Yanshan за среща с Bastiaan Belder, член на Европейския парламент на посещение в Пекин за 5-та среща на парламентарното партньорство Азия-Европа,
Н.
като има предвид, че диалогът в областта на правата на човека между ЕС и Китай, започнат през 2000 г., досега не е постигнал осезаеми резултати; като има предвид, че липсата на резултати е последствие също и от некоординираната и неефективна по отношение на Китай обща външна политика на ЕС,
О.
като има предвид, че неотдавнашните заседания на Съвета по общи въпроси и външни отношения (СОВВО) и Европейският съвет от 19-20 юни умишлено подминаха с мълчание нарушенията на правата на човека в Китай и Тибет, както и възможните инициативи, които да се предприемат във връзка с Олимпийските игри,
1.
изразява дълбоката си загриженост относно положението в Тибет, както и най-общо относно състоянието на правата на човека в Китай; застъпва становището, че продължаващите постоянни нарушения представляват очевидно неспазване на ангажиментите, поети от Китай при присъждането на Олимпийските игри на него;
2.
призовава китайските власти незабавно да сложат край на жестоките репресии в Тибет, да изтеглят силите за сигурност от манастирите и да прекратят кампанията за патриотично образование;
3.
приветства неотдавнашното освобождаване на задържаните тибетци, но при все това изисква от китайското правителство да направи преоценка на случаите и да зачита принципите на свобода и справедливост по време на повторните процеси на осъдените тибетци; същевременно призовава настоятелно китайските власти да облекчат подобни свободни и справедливи съдебни производства за всички тибетци, които понастоящем гният в затворите, като им предоставят право на защита и независима правна помощ, както и възможност за срещи с близките им;
4.
отбелязва решението отново да се позволи на чуждите туристи да посещават Тибет, но приканва китайските власти да осигурят безпрепятствен достъп до всички райони на Тибет и на международните наблюдатели, международните проучвателни мисии, дипломати и чуждестранни кореспонденти;
5.
приветства седмия кръг от преговори между пекинските власти и представители на Далай Лама, който се проведе на 1 и 2 юли; очаква преговорите да постигнат съществени и осезаеми резултати преди Олимпийските игри, и приканва китайските власти в знак на добра воля да поканят Далай Лама на церемонията по откриване на игрите;
6.
изразява съжаление относно досегашната липса на каквато и да е ясна реакция от страна на Съвета във връзка със скорошните развития в Тибет и цялостното състояние на правата на човека в Китай; приканва в тази връзка Съвета да постави състоянието на правата на човека в Китай и Тибет под внимателен контрол, и да приеме обща позиция, която да обвързва ръководителите на държавите-членки на ЕС да не присъстват на церемонията по откриване, в случай че не се отбележи напредък по тибетския въпрос, състоянието на правата на човека в Китай и зачитането на ангажиментите му във връзка с Олимпийските игри;
7.
в тази връзка отново отправя своя призив към Съвета да назначи специален пратеник по въпросите на Тибет с цел да се улесни диалогът между страните и да се следят отблизо преговорите;
8.
отбелязва многостранните дискусии между държавите-членки на ЕС и други правителства за координиране на усилията за оказване на натиск върху китайското правителство по въпроса за Тибет, и призовава към продължаване на този подход, включително чрез сформиране на група за връзка, която да работи с тибетците и с Китай, за да гарантира, че двете страни полагат всички възможни усилия за постигане на договорно споразумение относно Тибет;
9.
изразява съжаление относно мълчанието на Международния олимпийски комитет по въпроса за щафетата за олимпийския огън, провела се по улиците на Ласа във фактическа ситуация на военно положение в Тибет и изолация от външния свят; осъжда изявленията на Zhang Qingli по време на щафетната церемония в Ласа; отбелязва съжалението, изразено от МОК във връзка с тези изявления, и осъжда отказа на китайските власти да се извинят публично за случилото се; застъпва становището, че МОК носи отговорност за оказване на натиск върху китайското правителство да позволи достъп до всеки етап от олимпийската щафета или до всяко друго олимпийско събитие, без ненужно строги ограничения и с неотменно спазване на олимпийските ценности;
10.
призовава за освобождаване на Huang Qi, както и на Zhang Mingxuan и неговия преводач, и повторно отправя своя призив за освобождаване на Hu Jia, номиниран през 2007 г. за наградата „Сахаров” на Европейския парламент за свобода на мисълта, и на Yang Chunlin, Gao Zhisheng и останалите активисти правозащитници, задържани, хвърлени в затвора или подлагани на тормоз заради изразеното от тях недоволство от Олимпийските игри в Пекин, протести срещу принудителните изселвания от олимпийските строежи, или пък заради оказване на защита на такива демонстранти; изразява загриженост поради състоянието на кибердисидентката, съпруга на Hu Jia, Zeng Jinyan, и на тяхната шестмесечна дъщеря, които са в момента под непрекъснато полицейско наблюдение и тормоз;
11.
призовава Китай да позволи на независими организации достъп до Gedhun Choekyi Nyima, Панчен Лама на Тибет, и неговите родители, както се изисква от Комитета на ООН по правата на детето, и да спре всяка намеса в религиозните дела;
12.
настоятелно приканва китайските власти да отправят открита покана към Върховния комисар на ООН по правата на човека и към агенциите на ООН да посетят Тибет;
13.
изтъква необходимостта от значително засилване и подобряване на диалога между ЕС и Китай по въпросите на правата на човека, и в тази връзка осъжда липсата на последователност между правните семинари, организирани преди срещите ЕС-Китай по този диалог, и самия диалог; счита, че е от решаващо значение другата страна да няма последната дума при подбора на представителите на организации на гражданското общество, които да участват в тези семинари;
14.
отправя критика за липсата на координирана и последователна европейска политика по отношение на Китай, и изтъква, че отношенията с Китай досега бяха белязани от ожесточена конкуренция между ръководителите на ЕС, чийто единствен интерес беше да подписват изгодни договори с китайските власти за сметка и в ущърб на правата на човека; осъжда факта, че зачитането на правата на човека не е критерий за присъждане на Олимпийски игри;
15.
приканва Съвета да покани Далай Лама на заседание на Съвета по общи въпроси да представи своята оценка на положението в Тибет и да обясни на 27-те външни министри „подхода на златната среда” и идеята си за истинска автономия, която да се изпълни от всички тибетци в Китай;
16.
затова призовава Европейския съюз и държавите-членки сериозно да обмислят съвместни мерки спрямо Китайската народна република, ако положението не се подобри, и да направят преоценка на стратегическото партньорство с Китай;
17.
настоятелно приканва Китай незабавно и във всички случаи преди Олимпийските игри да ратифицира Международния пакт за граждански и политически права;
18.
възлага на своя председател да предаде настоящата резолюция на Съвета, Комисията, парламентите на държавите-членки, президента и министър-председателя на Китайската народна република,и на Международния олимпийски комитет.
