14.9.2009 B7-0044/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно горските пожари през лятото на 2009 г.
Martin Schulz
,
Marita Ulvskog
,
Linda McAvan
,
Stavros Lambrinidis
,
Juan Fernando López Aguilar
,
Edite Estrela
,
Gilles Pargneaux
,
Anni Podimata
,
Kriton Arsenis
,
Georgios Stavrakakis
,
Andres Perello Rodriguez
,
Luis Manuel Capoulas Santos
,
Inés Ayala Sender
,
Maria Badia i Cutchet
,
María Paloma Muñiz De Urquiza
,
Francesca Balzani
,
Maria Eleni Koppa
,
Chrysoula Paliadeli
,
Sylvana Rapti
,
Giorgos Papakonstantinou
,
Jo Leinen
,
от името на групата S&D
PE428.648v01-00 B7‑0044/2009 Резолюция на Европейския парламент за горските пожари през лятото на 2009 г.
Европейският парламент ,
– като взе предвид член 174 от Договора за ЕО,
– като взе предвид своята резолюция от 19 юни 2008 г. относно повишаване капацитета на Съюза за реагиране при бедствия ( P6_TA(2008)0304 ),
– като взе предвид съобщението на Комисията, отправено до Европейския парламент и Съвета, относно укрепване на капацитета на Съюза за реагиране при бедствия (COM(2008)130),
– като взе предвид доклада, публикуван на 9 май 2009 г.от Европейската комисия, озаглавен „За европейски сили за гражданска защита: помощ за Европа”,
– като взе предвид доклада, публикуван през 2008 г. от Съвместния изследователски център на Европейската комисия, озаглавен „Горските пожари в Европа 2008“,
– като взе предвид доклада, публикуван през 2008 г. от Европейската агенция за околна среда, озаглавен „Европейските гори – условия на екосистемата и устойчива употреба“,
– като взе предвид точка 12 от заключенията на председателството по време на Европейския съвет от Брюксел, състоял се на 15 и 16 юни 2006 г., относно отзоваването на Съюза в неотложни ситуации, кризи и бедствия,
– като взе предвид предходните си резолюции относно природните и предизвикани от човека бедствия както в рамките на Европейския съюз, така и извън него, с които призовава Комисията и държавите-членки да работят за по-тясно сътрудничество по отношение на мерките за гражданската защита при природни бедствия с оглед избягването и свеждането до минимум на тяхното опустошително въздействие, по-специално чрез предоставяне на допълнителни ресурси за гражданска защита,
– като взе предвид своята резолюция относно повишаване способността на Европейския съюз за реагиране при бедствия P6_TA(2008)0304 .
, своята резолюция относно природните бедствия от това лято P6_TA(2007)0362 .
и своята резолюция относно горските пожари и наводненията P6_TA(2006)0349 .
,
– като взе предвид своята резолюция от 23 април 2009 г. относно справяне с предизвикателствата, свързани с обезлесяването и деградацията на горите,
– като взе предвид предложението на Комисията за регламент на Европейския парламент и на Съвета за създаване на фонд „Солидарност“ на Европейския съюз ( COM(2005)0108 ) и позицията на Парламента по него, приета на първо четене на 18 май 2006 г. ОВ C 297 E, 7.12.2006, стр. 331.
,
– като взе предвид Европейския консенсус за хуманитарна помощ, приет съвместно от Съвета и представителите на правителствата на държавите-членки на заседание в рамките на Съвета от 18 декември 2007 г. ОВ С 25, 30.1.2008, стр. 1.
,
– като взе предвид Насоките относно използването на военни и граждански сили и средства за защита при бедствия (Насоки от Осло), преразгледани на 27 ноември 2006 г.,
– като взе предвид Насоките относно използването на военни и граждански сили и средства за защита за подкрепа на хуманитарните действия на ООН при сложни извънредни ситуации (Насоки за MCDA) от март 2003 г.,
– като взе предвид член 110, параграф 2 от своя правилник,
A. като има предвид големия брой пожари в Южна Европа през 2009 г., които предизвикаха жертви и разрушения в много части на европейския континент, по-специално в Гърция, Испания, Италия, Португалия и Франция, като засегнаха държави-членки на ЕС, най-отдалечени райони, по-специално Канарските острови, страни кандидатки и непосредствени съседи на ЕС,
Б. като има предвид, че природните и предизвикани от човека бедствия, като например пожарите, които причиняват значителни човешки, стопански и екологични щети и щети на културните паметници, се увеличават, като това налага да се засили не само реакцията спрямо тях на равнище ЕС, но и превенцията и мерките по възстановяването на щетите,
В. като има предвид, че тези пожари са резултат от редица фактори, включително измененията на климата, неправилното определяне и управление на горите, както и комбинацията от естествени причини и човешка небрежност, но също така и от престъпна дейност, съчетана с неадекватно прилагане на законите за забрана на незаконно застрояване на опожарени земи и за гарантиране на повторното залесяване,
Г. като има предвид, че проблемите, свързани с горските пожари и сушата, ще се изострят все повече, като изключително сухите лета ще стават нещо все по-обичайно, и като има предвид, че опитът от предходните години и последните месеци показва ясно необходимостта от засилване на превантивните мерки за гражданска защита в Общността, както и на готовността и способността на силите за гражданска защита да реагират в случаите на горски пожари и пожари в други ненаселени райони,
Д. като има предвид, че понастоящем не съществуват насоки за превантивни мерки срещу горските пожари на равнище ЕС,
Е. като има предвид, че държавите-членки продължават да носят отговорност за поддържането на политики за използване на земята, които да не създават непреки стимули за предизвикани от човека горски пожари с цел промяна на статута на земята,
Ж. като има предвид, че в Бялата книга на Комисията „ Адаптиране спрямо изменението на климата — към европейска рамка за действие “ (COM/2009/0147) се подчертава, че изменението на климата ще доведе до увеличаваща се вероятност за настъпване на екстремни метеорологични събития в Европа и за нарастване на силата им, което ще засили риска от вреди за хората, инфраструктурата и околната среда, и се отбелязва, че ЕС играе важна роля за насърчаването на най-добрите практики чрез разработването на общ и координиран подход,
З. като има предвид, че увеличаването на капацитета на ЕС за справяне с настъпили бедствия изисква подход, който да включва мерки по предотвратяване на бедствията, готовност, реакция и мерки по възстановяването от бедствията на национално, европейско и международно равнище,
И. като има предвид, че съгласно данните на Европейската информационна система за горски пожари общата площ на растителната и горската покривка, засегнати от пожарите в Европа през това лято, възлиза на над 315 000 хектара, като най-сериозно засегнатите страни са Гърция, Испания (по-специално Канарските острови), Португалия, Италия, Хърватия и Турция, и като призовава настоятелно Европейската комисия към бързи действия за мобилизиране на ресурси на ЕС в помощ на засегнатите райони,
Й. като има предвид необходимостта от по-добра координация между Съвета, Комисията и държавите-членки и от създаването на единна, съгласувана европейска рамка, която да обхваща не само превантивните мерки, но и пълния цикъл на справяне с бедствията до крайните етапи на възстановяване на щетите, с активното участие на Европейския парламент,
К. като има предвид, че бедствията, които се случват в днешно време, често са с трансграничен характер и поради това е необходима многостранна и съгласувана реакция, като има предвид същевременно вредните икономически и социални последствия от природните бедствия за регионалните икономики, производствена дейност и туризма,
Л. като има предвид, че при все по-честите и тежки природни бедствия, които имат най-тежки последствия за най-бедните, участниците от ЕС трябва да работят заедно, за да гарантират ефективното предоставяне на хуманитарна помощ на жертвите и да намалят уязвимостта;
М. като има предвид, че липсата на общи системи и протоколи за предупреждение също предизвиква сериозна загриженост с оглед на нарастващата мобилност на гражданите в рамките на ЕС и в трети държави,
Н. като има предвид, че ЕС трябва да признае специфичния характер на природните бедствия, настъпващи под формата на средиземноморски засушавания и пожари, и да приспособи съответно своите средства за предотвратяване, изследвания, управление на риска, гражданска защита и солидарност,
1. изразява своята съпричастност към страданието на роднините на загиналите и своята солидарност с жителите на засегнатите райони; изразява своята благодарност към всички, които дадоха своя принос в гасенето на пожарите и спасяването на жертвите – огнеборци, военнослужещи, доброволци и представители на местните органи;
2. приветства бързата реакция на властите в някои от засегнатите държави-членки; призовава за засилване на солидарността със засегнатите райони, демонстрирана от Европейския съюз и неговите държави-членки; изразява своята благодарност за помощта, предоставена от техните органи и спасителни служби;
3. изразява дълбоко съжаление поради факта, че в редица случаи мерките по предотвратяване и борба с пожарите, взети от националните правителства, явно не успяха да намалят унищожителните последствия от тях, и приветства героичните лични усилия на граждани и доброволци да помогнат в потушаване на пожарите и спасяването на човешки живот;
4. изразява своята загриженост от големия брой природни бедствия, които по мнението на експертите могат да бъдат обяснени най-вече с изменението на климата, и призовава Комисията да предприеме инициативи с цел постигане на амбициозно международно споразумение на предстоящата пета конференция - среща на страните по Протокола от Киото, която ще се проведе в Копенхаген, Дания, от 7 до 18 декември 2009 г.;
5. подчертава, че обезлесяването е причина за 20% от глобалните емисии на парникови газове и че горите са един от най-ценните естествени въглеродни поглътители и представляват най-ефективното средство за смекчаване на изменението на климата, тъй като нямат отрицателни, непредвидими странични ефекти;
6. подчертава, че в своето съобщение „Към широкообхватно споразумение в Копенхаген във връзка с изменението на климата“ (COM (2009) 39) Комисията заявява, че правилата за горското стопанство, ползването на земята и промените в ползването на земята ще играят ключова роля за гарантиране на екологичния интегритет на общите цели за намаляване на емисиите, призовава брутното обезлесяване на тропическите райони да бъде намалено с 50% и глобалното намаление на горските площи да бъде спряно до 2030 г. и отбелязва, че инвестициите в намаляването на обезлесяването ще предпазят глобалното биоразнообразие и ще гарантират местното дългосрочно устойчиво развитие;
7. подчертава, че ако Европейският съюз желае да продължава да играе водеща роля в постигането на широкообхватно споразумение в Копенхаген във връзка с изменението на климата, от съществено значение е създаването на единна европейска рамка за защита на горите, залесяване и повторно залесяване;
8. призовава Съвета спешно да промени правилата, регламентиращи дейността на фонд „Солидарност“ на Европейски съюз в съответствие с резолюцията на Европейския парламент от 18 май 2006 г.; отново изразява своето убеждение, че новият регламент за фонд „Солидарност“ на ЕС, който наред с другите мерки поставя по-нисък праг за мобилизиране на фонда, ще осигури по-добра възможност на Съюза да се справя с щетите, предизвикани от бедствията, по по-ефикасен, гъвкав и навременен начин; настоятелно призовава Европейския съвет да не отхвърля този регламент и да поиска незабавно преразглеждане на настоящия регламент за фонд „Солидарност“ на ЕС;
9. призовава Комисията да мобилизира в случаите, в които това е подходящо, настоящия фонд „Солидарност“ на ЕС незабавно и по възможно най-гъвкавия начин, веднага след като засегнатите държави внесат своите заявления за помощи; счита, че в случай на природно бедствие от първостепенно значение е необходимите средства от фонд „Солидарност“ на ЕС да бъдат предоставени незабавно с цел облекчаване на страданието и посрещане на нуждите на жертвите и техните семейства в засегнатите райони;
10. като подчертава, че властите на всяка държава-членка носят основната отговорност за предотвратяването и гасенето на пожарите, приканва Комисията да предприеме необходимите действия за създаване на независимо, постоянни европейски сили за реагиране, които да подпомагат държавите-членки и засегнатите райони при екстремни горски пожари и други бедствия, като осигурява най-доброто оборудване и експертни познания; във връзка с това отбелязва, че Комисията следва да проучи начините за осигуряване на достъп до допълнителен капацитет, който може да бъде предоставен от други източници, включително от частни ресурси, за да се гарантира бърза реакция при мащабни бедствия;
11. признава, че опитът от тази година подчертава необходимостта от засилване на гражданската защита, мерките за предотвратяване, готовността и способността за реагиране на Общността в случаите на горски пожари и пожари в други ненаселени места и настоятелно призовава Комисията да предприеме инициатива за постигането на тази цел; подкрепя действията, насочени към повишаване на готовността за гражданска защита на държавите-членки, по-специално чрез обмен на експерти и най-добри практики, обучения и проекти за повишаване на готовността;
12. призовава Комисията да предприеме по-широки проучвания за подобряване на мерките за предпазване от горски пожари и методите и оборудването за потушаване на горски пожари и да направи преглед на планирането и използването на земята; поради това настоятелно призовава държавите-членки да предприемат решителни действия за подобряване и прилагане на своите закони за защита на горите и да се въздържат от действия по комерсиализация, промяна на класификацията и приватизация, като по този начин ограничат нарушенията и спекулацията; счита, че цялото ноу-хау, с което разполага ЕС, включително сателитните системи, следва да се използва за тази цел;
13. още веднъж призовава Комисията да представи пакет от правно обвързващи инструменти (напр. рамкова директива) с оглед запълване на празнините в съществуващото законодателство, политиките и програмите на ЕС по отношение на предотвратяване на бедствията и реакцията при възникването на такива;
14. отново отправя призива си до Комисията, включен в доклада относно природните бедствия (пожари, суша и наводнения) ОВ C 297 E, 7.12.2006 г., стр. 375.
, за изготвяне на директива относно предотвратяването и управлението на пожарите, в която да се предвиждат редовно събиране на данни, изготвяне на карти и определяне на рисковите райони, подготвяне на планове за управление на рисковете от пожари, идентифициране от страна на държавите-членки на отделените средства и наличните съоръжения, координация на различните органи, които участват в тези дейности, установяване на минимални изисквания за обучение на екипите, определяне на отговорността и санкциите във връзка с околната среда;
15. приканва Комисията да проучи възможностите за сътрудничество със съседните на ЕС държави и други трети държави в борбата срещу разрушителните пожари и за обмен на най-добри практики и/или капацитет през опасните летни месеци, за да се постигне по-добра подготовка за горските пожари през 2010 г.;
16. счита, че нарасналият брой пожари се дължи не само на изменението на климата, но и на други фактори, и че съчетанието от естествени причини и човешки дейности, свързани с определянето на горите, земеделските или застроените площи, могат да окажат решаващо въздействие за увеличаване на броя на пожарите, причинени с престъпна умисъл; поради това призовава спешно за приемане и стриктно прилагане от страна на държавите-членки на законодателство в областта на защитата на горите и на други екосистеми, за предотвратяване на комерсиализацията на горските земи и промяната в ползването на земята, като се гарантира пълното повторно залесяване на опожарените площи и се осигури ефикасен контрол на това законодателство като ефективно разубеждаващо средство срещу престъпната дейност;. призовава за тази цел да се използва цялото ноу-хау, с което разполага ЕС, включително сателитните системи;
17. изтъква, че лицата, извършващи палежи, особено онези, които извличат полза от презастрояването или унищожаването на горски земи, може да се насърчават от закони, които не дават точно определение, нито защитават подобни земи и/или от неадекватното прилагане на закони, които забраняват незаконното строителство; поради това настойчиво призовава държавите-членки да гарантират, че всички опожарени горски райони ще продължат да бъдат гори и ще бъдат обхванати от задължителни програми за повторно залесяване, не позволяващи промени в използването на земята;
18. призовава Комисията и държавите-членки да си сътрудничат по-тясно по отношение на мерките за гражданската защита при природни бедствия с оглед предотвратяването и ограничаването на техните опустошителни последствия, като отпуснат необходимите средства за мерки за незабавно сигнализиране и съгласуване, както и за мерки за осигуряване на логистика;
19. призовава за по-добро използване на съществуващите финансови и технически средства и научни подобрения в областта на предотвратяването на бедствията и за облекчаване на техните последици;
20. призовава Комисията да продължи сътрудничеството с националните органи с цел изготвянето на политики, които да намалят влиянието на пожарите върху околната среда; призовава за прилагането на политика за повторно залесяване, основаваща се на биоклиматичните и екологични характеристики, която използва по-устойчиви на пожари и суша видове, които се приспособяват по-добре към променящия се климат;
21. изразява дълбоко съжаление по повод големия брой и сериозния мащаб на понесените по време на пожарите загуби в някои държави-членки на ЕС, които неотдавна бяха поразени от пожари с подобни размери; следователно счита, че е необходимо незабавно да се извърши проверка на адекватността на мерките за превенция и готовност, за да се гарантира, че са извлечени необходимите поуки за предотвратяване и ограничаване на опустошителното въздействие на подобни бедствия в държавите-членки на ЕС в бъдеще; в тази връзка, настойчиво призовава Европейската комисия да изиска от държавите-членки детайли относно оперативните програми, които те са въвели за справяне с природните бедствия, с оглед обмяна на опит и изготвяне на заключения относно незабавните действия, съгласуването на административните и оперативни органи и наличието на необходими човешки ресурси и материал;
22. приканва настоятелно Комисията да подсили допълнително съществуващата програма за обмяна на опит относно прилагането на нови технологии за контрол и последващо овладяване на рисковете и последиците от горските пожари, както и подготвянето на европейска процедура за упълномощаване, насочена към квалифицирания технически персонал, с цел подобряване на неговата подготовка;
23. смята, че за да се гарантира, че ще може да бъде предприета жизненоважната стъпка превенцията и намаляването на риска от бедствия да бъдат интегрирани в програмите на Структурния и Кохезионния фонд, съществуващите насоки следва да бъдат засилени, както и да бъдат разработени нови насоки; призовава по-специално финансирането чрез финансовите инструменти на Общността да е обвързано с условия, както и да се предвиди възстановяване на помощ, получена от Общността, в случай на нейното неправилно използване, например при неприлагане на плановете за повторно залесяване и/или неизпълнение на други задължителни условия; призовава освен това за повишаване на осведомеността във връзка с превенцията, адаптиране на горските екосистеми към изменението на климата - особено на онези, които са силно изложени на последствията от него - и за образователни мерки, които да се финансират в рамките на програми на Общността;
24. призовава държавите-членки, и особено онези от тях, които са най-засегнати от природни бедствия, да използват оптимално възможностите за финансиране, предоставяни в рамките на Структурните фондове и на други общностни фондове през настоящия програмен период 2007 - 2013 г., като включват по целесъобразност дейностите и проектите за превенция като приоритетни действия в рамките на съответните оперативни програми;
25. смята, че е необходимо преразглеждането на процедурите за мобилизиране на Европейския фонд за солидарност с цел да се ускори изплащането на помощи; смята по-специално, че предвид тази цел, би могло да се разработи система за предварителни плащания, основаващи се на предварителни оценки на преките щети, по силата на която следващите плащания ще зависят от окончателните изчисления на общите преки щети и от доказателства за предприетите в резултат на бедствието мерки за превенция;
26. призовава Европейския съюз и държавите-членки да насочат общественото внимание към стойността на нашите гори и техните ресурси, както и към ползите от тяхното съхраняване, като насърчават участието на гражданското общество посредством организирана дейност на доброволни начала или под друга форма, като например асоциациите за защита и опазване на горите и природните пространства;
27. подчертава спешната необходимост да се подсили Центъра за мониторинг и информация (MIC), като му се предоставят необходимите човешки и материални средства, които да му позволят да подкрепя активно операциите, започнати от държавите-членки в рамките на механизма на Общността за гражданска защита;
28. призовава държавите-членки да засилят наказателните мерки спрямо престъпните деяния, нанасящи вреди на околната среда и по-специално тези, които предизвикват горски пожари, както и да подобрят координацията не само между противопожарните служби, но и между институциите, които се занимават с причините и последиците от пожарите, както и с идентифициране на виновниците и с подхода към тях; подчертава, че бързото и ефективно разследване за установяване на отговорностите, последвано от съответни дисциплинарни действия, би обезкуражило проявите на нехайно и предумишлено поведение;
29. призовава специфичният характер на природните бедствия в Средиземноморието, като суша и горски пожари, да бъде признат на общностно равнище, като се има предвид значителното въздействие на пожарите извън засегнатите райони в цяла Европа, а инструментите на Общността за превенция, изследвания, управление на риска, гражданска защита и солидарност да бъдат съответно приспособени, така че да се подобри реакцията при този вид бедствия във всяка държава-членка;
30. подчертава, че освен техните сериозни екологични и икономически последици, настоящата честота на пожарите в Южна Европа - почти 95% от общата площ на опожарените земи в ЕС се намира в Средиземноморския регион - е пряко свързана с все по-отрицателното въздействие на изменението на климата в тези райони (ерозия и загуба на почви, увеличаване на емисиите на парникови газове, в т.ч. CO 2 ); подчертава, че високата степен на излагане на горските екосистеми в тези региони на климатичните изменения следва напълно да се вземе предвид;
31. предвид това призовава за интегрирана стратегия на ЕС относно опазването на горските екосистеми в Южна Европа, която да гарантира достатъчно финансиране за мерките за превенция, мерките за противодействие на мащабни икономически и екологични щети и мерките за осигуряване на пълното възстановяване на екосистемите, както и финансиране за приспособяването на горските екосистеми в Южна Европа към изменението на климата и ограничаване на неговото въздействие;
32. настойчиво призовава да бъде надлежно призната необходимостта от повече финансиране от Общността за мерки за превенция;
33. счита, че доброволската дейност за гражданска защита следва да бъде незабавно насърчена и подкрепена чрез основно обучение и екипировка, които биха могли да се възползват от напредналите технологии, след като те са едно от главните средства на разположение на държавите-членки, когато те са изправени пред извънредни положения, предизвикани от природни бедствия;
34. възлага на своя председател да предаде настоящата резолюция на Съвета, Комисията и правителствата, националните и регионални органи и парламентите на съответните държави-членки на ЕС и на държавите кандидатки за членство.
