ВЪПРОС С ИСКАНЕ ЗА ПИСМЕН ОТГОВОР E-6076/08
зададен от Slavi Binev (NI)
на Съвета
(11 ноември 2008 г.)
Относно: Изисквания към магистрати
Възможно ли е ЕП да приеме акт, с който се регламентират изискванията към кандидатите за магистрати (съдии и прокурори), в държавите-членки на ЕС, както и способа за техния подбор и оценка?
В конституциите на държавите-членки на ЕС по сходен начин са записани само основните изисквания – юридическо образование, неосъждане за престъпление и др. Но останалите не по-малко важни изисквания, като стаж, допълнителна професионална квалификация, минимална възраст и т. н., се регламентират допълнително със закони или с подзаконови актове, с различни условия за отделните държави.
От друга страна, съдебните актове на националните юрисдикции, при съответните предпоставки, са приложими и задължителни и за юрисдикциите на други европейски държави. След като тези съдебни актове са общовалидни за държавите-членки на ЕС, то и органите, които ги издават, също следва да отговарят на общовалидни правила за подбор и оценка.