Китай: Фокус върху правата на човека преди Олимпиадата
Права на човека
2007-12-06 - 10:31
В момент, когато Пекин се подготвя за Летните олимпийски игри през 2008 г., ЕС трябва да продължава да упражнява натиск върху Китай във връзка с правата на човека. Това е посланието, което се открои на организираните от Европейския парламент през м. ноември прояви относно положението в Тибет и правата на човека в Китай в навечерието на Олимпийските игри.
Положението на правата на човека в Китай изглежда се влошава при подготовката за игрите поради контрола върху медиите, политическите арести, широкото разпространение на робския труд и потискането на дисидентите. Това беше заявено на 26 ноември пред подкомисията на Европейския парламент по правата на човека. Председателката на подкомисията Hélène Flautre заяви, че отсъствието на представител на Китайското посолство по време на изслушването е било „разочароващо”.
Номинираният през 2007 г. за наградата „Сахаров” китайски кибер-дисидент Hu Jia, предупреди по интернет от дома си в Пекин, където се намира под домашен арест, че:
положението с правата на човека е катастрофално
един милион души са преследвани и заточени в затвори, лагери и психиатрични заведения
е налице противоречие между надеждите на Запада, че провеждането на Олимпийските игри в Китай би довело до засилване на демокрацията и повече отвореност, и тези на китайските власти, които искат да използват Олимпиадата, за да узаконят своята власт.
Той призова Европа да застане твърдо зад своите принципи, най-вече по отношение оръжейното ембарго срещу Китай.
Ролята на Международния олимпийски комитет
Бившият олимпийски шампион по фехтовка и член на ЕП от групата EPP-ED Pál Schmitt заяви от името на Международния олимпийски комитет, че „МОК не е в състояние да упражни натиск върху Китай по въпроси извън Игрите”. Той обаче се съгласи, че „е дошъл момента за политическо изявление от страна на МОК”. Британският консерватор и член на ЕП Edward Mcmillan-Scott заяви, че МОК е изключил ЮАР по времето на апартейда и това доказва, че „МОК може да взема позиция по политически въпроси”.
Феър плей за Тибет?
По-рано, на 8 ноември, председателят на ЕП Hans-Gert Pöttering, будистки монаси, носители на олимпийски медали, членове на ЕП и активисти в областта на правата на човека взеха участие в конференция за Тибет, организирана от членове на ЕП от различни политически групи. В декларацията от конференцията се потвърждава подкрепата за диалога между китайското правителство и тибетците, като Олимпийските игри през 2008 г. се разглеждат като възможност за положителна промяна.
Ето и някои от ключовите въпроси, обсъждани на конференцията :
значение на световното обществено мнение за китайското правителство
големият брой политически затворници
Контрол върху будизма в Тибет (чрез закона, позволяващ на Комунистическата партия да признава преродения лама)
Систематично разполагане на китайци от етническата група Хан, което води до социални изменения и отрицателни последствия за околната среда.
20071126STO13639
BG
1
PHOTO
20071204PHT14251.jpg
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
