9.12.2009 B7-0194/2009 ПРЕДЛОЖЕНИЕ ЗА РЕЗОЛЮЦИЯ внесено вследствие на въпроси с искане за устен отговор B7‑0230/2009 и B7‑0231/2009
съгласно член 115, параграф 5 от Правилника за дейността
относно необходимото подобрение на правната рамка за достъп до документи след влизането в сила на Договора от Лисабон, Регламент (ЕО) № 1049/2001
Michael Cashman
от името на групата S&D
PE432.815v01-00 B7‑0194/2009 Резолюция на Европейския парламент относно необходимото подобрение на правната рамка за достъп до документи след влизането в сила на Договора от Лисабон, Регламент (ЕО) № 1049/2001
Европейският парламент,
– като взе предвид Договора за Европейския съюз (ДЕС), Договора за функционирането на Европейския съюз (ДФЕС), Хартата на основните права на Европейския съюз и членовете от нея, които влязоха в сила на 1 декември 2009 г.,
– като взе предвид въпросите от 9 ноември 2009 г. до Комисията и Съвета относно необходимото подобрение на правната рамка за достъп до документи след влизане в сила на Договора от Лисабон, Регламент (ЕО) № 1049/2001 ( O-0123/2009 – B7 0231/2009, O-0122/2009 – B7 0230/2009), както и дебата в пленарна зала на 15 декември 2009 г.,
– като взе предвид член 115, параграф 5 от своя правилник,
A. като има предвид, че Съюзът „поставя човека в центъра на своята дейност, като учредява гражданството на Съюза и създава пространство на свобода, сигурност и правосъдие” (Преамбюл към Хартата на основните права) и че „всеки гражданин на Съюза, както и всяко физическо или юридическо лице, което пребивава в държава-членка или има там седалище според устройствения му акт, има право на достъп до документите на институциите, органите, службите и агенциите на Съюза, независимо от вида на техния носител“ (член 42 от Хартата на основните права),
Б. като има предвид, че Договорът от Лисабон промени не само правното основание за регламента, който урежда достъпа до документи, но също така и правния контекст, в който да действа регламентът, по-специално във връзка с отношенията между институциите на Съюза и гражданите Становище на Правната служба на ЕП от 10 октомври 2009 г., параграф 3.
,
В. като има предвид, че тези отношения отсега нататък следва да се определят от демократичните принципи, посочени в новия дял ІІ от ДЕС, който гласи, че „Съюзът зачита принципа на равенство между гражданите, които се ползват от еднакво внимание от страна на институциите“ (член 9) и че „всеки гражданин има право да участва в демократичния живот на Съюза . Решенията се вземат възможно най-открито и възможно най-близо до гражданите“ (член 10, параграф 3),
Г. като има предвид, че пълното интегриране на Европейската общност в ЕС, както и премахването на междуправителствения режим, който досега се прилагаше за съдебното и полицейско сътрудничество по наказателноправни въпроси, бяха подбудени от готовността на държавите-членки „да засилят демократичното и ефикасно функциониране на институциите“ (Преамбюл към ДЕС),
Д. като има предвид, че в съответствие с тази нова правна рамка всички институции, органи, служби и агенции на ЕС сега следва да провеждат своята дейност възможно най-открито (член 15, параграф 1 от ДФЕС), а не само Европейският парламент, Съветът или Комисията (които вече бяха обвързани с това задължение от член 255 на предходния Договор за ЕО),
Е. като има предвид, че според новия ДЕС и съдебната практика на Съда на Европейските общности (СЕО) Както се посочва в съдебното решение на СЕО по случая „Turco“ (съединени дела C-39/05 P и C-52/05 P) „Откритостта дава възможност на гражданите да участват в процеса на вземане на решения и е гаранция за по-голяма законност, ефективност и отговорност на администрацията по отношение на гражданите в демократична система“.
откритостта и участието на гражданското общество са крайно необходими условия за насърчаване на доброто управление на институциите на ЕС и наред с него „ефективността на процеса на вземане на решения“,
Ж. като има предвид, че подобрената прозрачност следва да се гарантира от институциите на ЕС (и от представителите на държавите-членки в ролята им на членове на Съвета) преди, по време и след законодателния процес, с цел да се даде възможност на гражданите на ЕС и на националните парламенти да си изградят задълбочено разбиране кой какво върши и защо,
З. като има предвид, че институциите на ЕС „предоставят чрез подходящи средства на гражданите и представителните организации възможността да изразяват и обменят публично своите мнения във всички области на дейност на Съюза“ и „поддържат открит, прозрачен и редовен диалог с представителните организации и гражданското общество“ (член 11, параграфи 1 и 2 от ДЕС),
И. като има предвид, че принципите на откритост и прозрачност следва да ръководят не само процеса на вземане на решения, но също така и начина, по който даден текст се изготвя и придружава от цялата информация, необходима за проверка на това, дали се изпълняват критериите за пропорционалност и субсидиарност в интерес на гражданите на ЕС, националните парламенти и съдебната система,
Й. като има предвид, че следва да се вземат дългоочакваните правни, финансови и оперативни мерки, за да се гарантира, че се предоставя ясен и навременен достъп до всички документи, свързани с конкретна законодателна процедура, независимо дали те произлизат от вътрешните служби или от външни заинтересовани групи; като има предвид, че тази информация би могла да се предоставя на междуинституционалния уебсайт, който свързва вътрешните регистри на институциите (като например подобрения неотдавна сайт EUR-LEX на Службата за публикации на Европейския съюз); и като има предвид, че вътрешните правилници следва да се изменят по съответния начин и спешно да се договорят обвързващи междуинституционални споразумения съгласно член 295 от ДФЕС,
К. като има предвид, че новите правомощия на Европейския съюз и по-специално на Европейския парламент в области като международни споразумения за полицейско и съдебно сътрудничество по наказателноправни въпроси, изискват в членове 4 и 9 от Регламент 1049/2001 да се установи по-стабилна правна рамка, така че да може да се гарантира изцяло сигурността на ЕС, като в същото време се предоставя пълен контрол на Европейския парламент като представител на европейските граждани,
1. счита, че след влизането в сила на Договора от Лисабон Регламент 1049/2001 следва спешно да се актуализира чрез:
а) разширяване на приложното му поле, така че да обхване всички институции, органи, служби и агенции на ЕС, които понастоящем не са включени, като Европейския съвет, Европейската централна банка, Съда на Европейските общности, Европол и Eвроюст;
б) изменение на разпоредбите, отнасящи се до законодателните и незаконодателните процедури, съобразно новите определения в Договорите;
в) актуализиране, въз основа на най-новата съдебна практика на СЕО, на правилата, свързани по-специално с третирането на вътрешни документи, включително становищата на Правната служба, в законодателния процес, с документите и информацията, отнасящи се до работата на представителите на държавите-членки в ролята им на членове на Съвета, защитата на личните данни и търговските интереси, съдържанието на регистрите на институциите и др.;
г) предоставяне на подходящ достъп до наличната информация в институциите на ЕС, позволяваща обективна оценка на прилагането на правилата на ЕС в държавите-членки;
д) установяване, при пълно съответствие с демократичните принципи и правовата държава, на основните принципи и ограничения на основание обществен или частен интерес, които ограничават достъпа до документи за класифициране като „строго секретни“, „секретни“ или „поверителни“ с цел защита на основните интереси на ЕС (по-конкретно обществената сигурност, отбраната и военните въпроси);
е) определяне на принципите, които биха могли да се разработят посредством междуинституционални споразумения съгласно член 295 от ДФЕС с оглед на координираното прилагане на новия регламент относно по-добро законотворчество;
2. изразява съжаление поради факта, че въпреки ясните апели, които Парламентът отправи на 11 март 2009 г:
- Комисията не изготви изменена версия на своето законодателно предложение COM(2008)0090 и на 2 декември 2009 г., след влизането в сила на Договора от Лисабон, прие съобщение ( COM(2009)0665 ), което актуализира единствено правното основание на първоначалното предложение, без да измени съдържанието му;
- Съветът не проведе никакъв политически дебат, нито предприе конкретни мерки за действие по предложенията на Парламента (някои от които понастоящем се основават на новите договорни разпоредби), а се ограничи до твърде минимални адаптации на собствения си вътрешен правилник;
3. призовава настоящите и предстоящите председателства на Съвета да започнат незабавен междуинституционален диалог на политическо равнище с оглед на изготвяне на нов регламент относно достъпа до документи най-късно до 30 юни 2010 г.;
4. възлага на своя председател да предаде настоящата резолюция на Европейския съвет, на Съвета, на Комисията и на парламентите на държавите-членки.
