7.3.2012 B7-0135/2012 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника на дейността
относно Казахстан ( 2012/2553(RSP) )
Charles Tannock
,
Janusz Wojciechowski
,
Valdemar Tomaševski
,
Ryszard Antoni Legutko
,
Ryszard Czarnecki
,
Tomasz Piotr Poręba
от името на група ECR
PE483.186v01-00 B7‑0135/2012 Резолюция на Европейския парламент относно Казахстан ( 2012/2553(RSP) )
Европейският парламент ,
– като взе предвид предишните си резолюции относно Казахстан и Централна Азия,
– като взе предвид стратегията на ЕС за Централна Азия,
– като взе предвид Споразумението за партньорство и сътрудничество (СПС) с Казахстан и преговорите за ново СПС,
– като взе предвид изявлението на заместник-председателя на Комисията/върховен представител на Съюза по въпросите на външните работи и политиката на сигурност (ЗП/ВП) Катрин Аштън относно събитията в Жанаозен от 17 декември 2011 г.,
– като взе предвид изявлението на ЗП/ВП Катрин Аштън относно парламентарните избори в Казахстан от 17 декември 2011 г.,
– като взе предвид предварителния доклад на ОССЕ/БДИПЧ относно наблюдението на изборите, проведени на 15 януари 2012 г.,
– като взе предвид член 110, параграф 2 от своя правилник,
A. като има предвид, че отношенията и сътрудничеството между ЕС и Република Казахстан се развиват на всички нива; като има предвид, че Казахстан играе ключова роля по отношение на стабилността и сигурността на Централна Азия и икономическото развитие на региона като цяло; като има предвид, че ЕС поддържа много добри отношения и диалог с Казахстан,
Б. като има предвид, че на 17 февруари 2012 г. президентът на Казахстан подписа няколко закона, целящи подобряване на правното основание за трудовите отношения, правата на работещите и социалния диалог,
В. като има предвид, че стачката на петролните работници в гр. Жанаозен в провинция Мангистау и в други области на Казахстан продължава от пролетта на 2011 г. и че на 16 декември 2011 г. избухнаха бунтове и въоръжени сблъсъци,
Г. като има предвид, че президентът на Казахстан призова за пълно разследване на събитията, като създаде правителствена комисия начело с първия заместник министър-председател и покани международни експерти да участват в разследването,
Д. като има предвид, че Казахстан пое председателството на ОССЕ през 2010 г. и се ангажира с поредица от демократични реформи и със зачитане на основните принципи на тази организация,
Е. като има предвид, че ЕС и Казахстан са в процес на договаряне на ново споразумение, което да замени изтеклото Споразумение за партньорство и сътрудничество (СПС) и да засили и задълбочи връзките между ЕС и Казахстан,
1. подчертава значението на отношенията между ЕС и Казахстан и засилването на икономическото и политическото сътрудничество във всички области; приветства започването на преговори за ново споразумение, което да замени изтеклото Споразумение за партньорство и сътрудничество (СПС);
2. отбелязва предварителния доклад на ОССЕ/БДИПЧ, Парламентарната асамблея на ОССЕ и Парламентарната асамблея на Съвета на Европа (ПАСЕ) относно наблюдението на изборите, в който се констатира, че изборите на 15 януари 2012 г. са били технически добре организирани и проведени;
3. приветства промените на законодателството през последните месеци, целящи да дадат възможност на повече партии да излъчат кандидати, които да бъдат избрани в парламента;
4. изразява дълбока загриженост във връзка със събитията от 16 декември 2011 г. в Жанаозен, при които загинаха най-малко 16 души и други 110 бяха ранени; поднася своите съболезнования на семействата на жертвите; приветства създаването на правителствена комисия начело с първия заместник министър-председател за разследване на събитията по обективен и прозрачен начин;
5. призовава органите на Казахстан да гарантират справедлив съдебен процес за участниците в бунтовете и да спазват техните основни права на човека;
6. призовава органите на Казахстан за открит и конструктивен социален диалог с петролните работници и призовава за намиране на подходящо решение;
7. призовава ЕС и по-специално върховния представител на Съюза по въпросите на външните работи и политиката на сигурност да докладва редовно за събитията на Европейския парламент;
8. възлага на своя председател да предаде настоящата резолюция на ЗП/ВП, на Съвета, Комисията, правителствата и парламентите на държавите членки, правителството и парламента на Република Казахстан, както и на Организацията за сигурност и сътрудничество в Европа.
