Въпрос с искане за устен отговор O-000304/2011
до Комисията
Член 115 от Правилника за дейността
Françoise Grossetête
,
Nessa Childers
,
Antonyia Parvanova
,
Satu Hassi
,
Marina Yannakoudakis
,
Marisa Matias
,
Oreste Rossi
от името на Комисия по околна среда, обществено здраве и безопасност на храните Относно: Глобално противодействие на ХИВ/СПИН от страна на ЕС
Европейската комисия прие съобщение относно „Борба с ХИВ/СПИН в Европейския съюз и в съседните страни, 2009-2013 г.“ и придружаващия го план за действие с оглед намаляване на броя на новите случаи на заразяване с ХИВ във всички европейски държави до 2013 г. Бяха определени основни приоритети, включително подобряване на достъпа до превенция, лечение и грижи, както и подобряване на качеството на живот на хората, живеещи с ХИВ/СПИН.
В съобщението са отразени някои от основните препоръки, включени в резолюцията на Европейския парламент от ноември 2008 г. относно „ХИВ/СПИН: ранно диагностициране и ранно лечение“, включително по-голям достъп до тестове за ХИВ, за да се предотврати предаването на вируса, като се има предвид, че 30 % от заразените с ХИВ не знаят, че са носители на вируса.
Като се има предвид, че наближава междинният преглед на плана за действие, може ли Комисията да очертае постигнатия към момента напредък, включително прилагането на препоръките, изложени в Насоките относно тестовете за ХИВ на Европейския център за профилактика и контрол върху заболяванията, публикувани през декември 2010 г.?
- Възнамерява ли Комисията да актуализира стратегията за борба с ХИВ/СПИН в Европейския съюз и съседните страни в контекста на новите събития, по-специално, когато става дума за превенция, достъп до диагностициране и провеждане на тестове?
- Преди срещата на високо равнище на Общото събрание на ООН, посветена на СПИН, от 8 до 10 юни 2011 г. в Ню Йорк, с която ще бъде отбелязана десетата годишнина от специалната сесия на Общото събрание на ООН, посветена на ХИВ/СПИН, може ли Европейската комисията да обясни как възнамерява да координира стратегията на ЕС относно ХИВ/СПИН в ЕС и съседните страни с по-широко глобално противодействие на ХИВ/СПИН от страна на ЕС?
