ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0002/08
съгласно член 108 от Правилника за дейността на ЕП
от
Viktória Mohácsi
, от името на групата ALDE
към Комисията
Относно: Европейската стратегия за ромите
През м. април 2005 г. Европейският парламент прие резолюция относно положението на ромите ( P6_TA(2005)0151 ), с която призовава Европейската комисия да подготви съобщение относно начините, по които ЕС най-добре би могъл да координира и насърчи усилията за подобряване на положението на ромите, както и да приеме план за действие с ясни препоръки към държавите-членки. Резолюцията предлага също така да се разгледа възможността за признаване на ромите като транснационално европейско малцинство. През м. ноември 2007 г. Европейският парламент прие резолюция относно свободата на движение (Р6_ТА (2007)0534, призоваваща Комисията към незабавни действия чрез провеждане на цялостна стратегия за социалното приобщаване на ромите и не на последно място към използване на интеграционните и структурните фондове за подкрепа на националните, регионалните и местните органи в техните усилия зя осъществяване на социалното приобщаване на ромите.
Бяха предприети редица инициативи, които засягат въпроси, свързани с ромите, но до момента Европейската комисия не е предложила цялостен план за действие. Възнамерява ли Европейската комисия да състави съобщение относно въпросите, свързани с ромите, през идната година, като има предвид гореупоменатото искане на Европейския парламент? Дали Комисията възнамерява да внесе проект за хоризонтална директива за борба срещу всякакви форми на дискриминация по член 13 на Договора за ЕО?
Какъв е размерът на европейски средства, насочени към интеграцията на ромските общности, до които държавите-членки имат достъп? Предприела ли е Комисията действия за оценка на реалното въздействие на европейското финансиране за приобщаването на ромите?
Разглежда ли Европейската комисия възможността за адаптиране на своите институционални структури с цел по-ефективно разрешаване на въпросите, свързани с ромите? Има ли готовност Европейската комисия да създаде звено по въпроси, свързани с ромите, или да установи междуведомствена група по въпроси, свързани с ромите? Ако не, по какъв начин Европейската комисия ще осигури ефективна координация на своите усилия за подкрепа на социалната и икономическа интеграция на ромските общности с инициативи в областта на други политики?
Има ли Европейската комисия готовност да въведе в действие мерките за насърчаване на социалната интеграция на ромите, както се препоръчва от Директива 2000/43/ЕО ?
Разглежда ли Европейската комисия възможността за по-активно участие в инициативата „Десетилетие на приобщаването на ромите“, като евентуално назначи координатор на ЕК по въпросите, свързани с ромите?
ОВ L 180 от 19.7.2000 г., стр. 22.