ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0107/08
съгласно член 108 от Правилника за дейността на ЕП
от
Philip Bradbourn
и
Marco Cappato
, от името на Комисия по граждански свободи, правосъдие и вътрешни работи
към Комисията
Относно: Въздействието на мерките за сигурност на въздухоплаването и на използването на скенери за проверка на хора върху правата на човека, правото на личен живот, защитата на личните данни и личното достойнство
Европейската комисия предложи сред разрешените методи за проверка на пътници на летищата на ЕС да бъдат включени т.нар. "скенери за проверка на хора" – апарати въз основа на технологията на милиметров диапазон и обратно отразено разсейване – които позволяват да се получи изключително подробно изображение на хората, сякаш те са голи, включително и на половите им органи. Въз основа на значителното въздействие на мярката върху основните права на човека, правото на личен живот, на защита на личните данни и на достойнство, дали Комисията:
ще оцени предложението чрез оценка на въздействието върху правата на човека във връзка със съответните членове от Европейската конвенция за правата на човека (позоваване 6 Bradbourn) и както е предвидено в съобщението относно съблюдаването на Хартата на основните права в предложенията на Комисията?
2. ще проведе консултация с Европейския надзорен орган по защита на данните (ЕНОЗД), както и с работната група по член 29 и с Агенцията за основните права?
ще посочи защо се предлага въпросната система да се превърне в основна система за проверка, а не в допълнителна?
ще посочи какви мерки ще се предприемат за да се предотврати показването на обезпокоителни изображения на полови органи на отделните лица и други интимни части на тялото?
при какви обстоятелства отделно лице ще може да откаже да бъде подложено на такава проверка?
какъв метод на съхранение и унищожаване на събраните изображения ще се използва, в случай че се приеме тази система?
ще обоснове въвеждането на тази технология по летищата в Европа въз основа на евентуално повишаване на нивото на заплаха или от гледна точка на пропорционалността и необходимостта от въпросната мярка в едно демократично общество?
ще обясни как мярка с подобно въздействие върху правата на човека и основните свободи може да се счита за чисто техническа мярка, свързана с гражданското въздухоплаване, която следва да бъде разглеждана според процедурата по комитология?
ще уточни подробно кои изисквания и процедури ще бъдат предложени от Комисията за прилагане на такъв метод за проверка и съгласно коя процедура те ще бъдат разглеждани от ЕП?
ще проведе задълбочени технически и научни изследвания върху възможното въздействие върху здравето на пътниците и върху наличните технологии и технологиите в процес на разработване, например технологиите, свързани с течностите?
ще гарантира, преди вземането на каквото и да е решение, че ще бъде проведено по-широко, прозрачно и отворено разискване върху този толкова деликатен въпрос, свързан с основните права на гражданите, в което да участват пътниците, заинтересованите страни и институциите – включително комисията LIBE - на равнище ЕС и на национално равнище?
