Отговор, даден от г-н Циолос от името на Комисията
(20 октомври 2011 г.)
Комисията не разполага с анализи как големите различия в размера на селскостопанските субсидии се отразяват върху единния пазар на Европейския съюз.
Сегашният процес на реформиране на ОСП има за цел постигането на по-устойчива, балансирана, целенасочена, опростена и ефективна политика, която да съответства по-добре на потребностите и очакванията на гражданите на ЕС. Тъй като настоящото разпределение на директните плащания между държавите-членки се основава на предишни параметри, има широко изразено съгласие за преразглеждане на тази система с оглед на по-справедливото разпределение на посочените плащания.
В оценката на въздействието на реформата на ОСП Комисията анализира различни варианти за преразпределение на директните плащания между държавите-членки, които биха позволили на всички държави-членки да получават минимален дял от средните за ЕС плащания, като в същото време се избегнат значими дестабилизиращи промени с възможни сериозни икономически и социални последствия за някои региони и производствени системи. Във връзка с развитието на селските райони оценката на въздействието разглежда също така различни възможности за разпределение между държавите-членки чрез използване на критерии, свързани с целите на политиката (икономически, социални и екологични), като се отчита и настоящото разпределение.
След като през октомври 2011 г. Комисията представи законодателните предложения относно реформата на ОСП, сега Съветът и Европейският парламент ще имат достатъчно възможности да изготвят своите позиции и предложения по всички аспекти на реформата, включително преразпределението на селскостопанските субсидии.
