ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0052/07
съгласно член 108 от Правилника за дейността на ЕП
от
Josep Borrell Fontelles
, от името на Комисия по развитие
към Комисията
Относно: Международен договор за забрана на касетъчните боеприпаси, последващи действия на Декларацията от Осло,
След приемането на Декларацията от Осло на 23 февруари 2007 г., която призовава за международен договор за световна забрана на касетъчните боеприпаси, и последвалата конференция в Лима по въпросите на касетъчните боеприпаси, която се състоя на 24 - 25 май 2007 г., около 80 държави решиха да подкрепят процеса, който трябва да доведе до такъв договор, в т.ч. почти всички държави-членки на ЕС. Белгия ще е домакин на регионална среща на високо равнище по въпроса в края на октомври 2007 г. През декември във Виена ще се проведе трета световна конференция след срещите в Осло и Лима.
Какви инициативи е предприела Комисията като последващи действия на предишните резолюции на Парламента в подкрепа на процеса от Осло, по-специално резолюцията относно Конвенцията за забрана на биологичните и токсични оръжия, касетъчните бомби и конвенционалните оръжия от 16 ноември 2006 г., която призовава ЕС да подкрепи инициативата „за създаване на всеобхватна и ефективна конвенция за забрана на касетъчните боеприпаси в световен мащаб”?
Планира ли Комисията да участва в срещите в Брюксел и във Виена или да допринесе по друг начин за преговорите и по какъв начин?
Какви инициативи е предприела Комисията, за да насърчи държавите-членки на ЕС да приемат мерки на национално равнище за забрана на касетъчните бомби и какви инициативи е предприела на международно равнище, за да насърчи всички страни, които още не са подписали декларацията от Осло, да го направят? Какви инициативи предприема Комисията, за да подпомогне изпълнението на съществуващите задължения, произтичащи от Конвенцията за конвенционалните оръжия (Конвенцията за забрани или ограничения върху използването на отделни конвенционални оръжия (ККО)) и по-специално от Протокол V за взривните военни остатъци?
Какви програми и проекти подкрепя Комисията или планува да подкрепи в трети страни във връзка с помощта за общности и лица, засегнати от неизбухнали касетъчни боеприпаси, прочистването на засегнатите райони, запознаването с риска и унищожаването на запаси от забранени касетъчни боеприпаси?
В контекста на последните международни инициативи ще обмисли ли Комисията провеждането на международна конференция за ролята на ЕС в преодоляването на последиците за развитието, както и на хуманитарните и следвоенните социално икономически последствия, предизвикани от военните взривни остатъци ?
