29.6.2011 B7-0386/2011 ПРЕДЛОЖЕНИЕ ЗА РЕЗОЛЮЦИЯ съгласно Приложение IV към Рамковото споразумение за отношенията между Европейския парламент и Европейската комисия,
съгласно член 35, параграф 3 от Правилника за дейността
относно подготовката на работната програма на Комисията за 2012 г.
Lothar Bisky
от името на групата GUE/NGL
PE465.712v01-00 B7‑0386/2011 Резолюция на Европейския парламент относно подготовката на работната програма на Комисията за 2012 г.
Европейският парламент ,
– като взе предвид Приложение IV от Рамковото споразумение относно отношенията между Европейския парламент и Европейската комисия, което предоставя на Европейския парламент правото да предложи на Европейската комисия да вземе предвид неговите предложения и коментари за работната програма на Комисията за следващата година,
– като взе предвид нови елемент на преразгледаното Рамково споразумение за въвеждането на обобщаващ доклад, който не само съдържа приоритетите на Парламента, но включва и оценка на работната програма на Комисията за текущата година,
– като взе предвид обобщаващия доклад на Съвета на председателите на комисии от 7 юни 2011 г.,
– като взе предвид своята предишна резолюция относно работната програма на Европейската комисия за 2011 г. от 15 декември 2010 г.,
– като взе предвид член 35, параграф 3 от своя правилник,
A. като има предвид, че Европейският парламент е в изключително критично положение по отношение на неговата финансова и икономическа стабилност вследствие на драматичните последици от световната икономическа и финансова криза за някои от неговите членки от еврозоната, особено Гърция, Португалия, Исландия, които са изправени пред огромен бюджетен дефицит и спекулации на международните финансови пазари относно платежоспособността на техните държавни финанси,
Б. като има предвид, че всички досегашни мерки на Съвета, Комисията и Европейската централна банка за стабилизиране на положението, особено по-строгите условия на Пакта за стабилност, влошиха ситуацията, тъй като не премахнаха основната причина, която са финансовите спекулации, а вместо това наложиха политика на крайни бюджетни ограничения в държавите-членки, включваща голямо намаляване на заплатите, социалните помощи и публичните разходи като цяло, сякаш кризата е следствие единствено от погрешни национални политики,
В. като има предвид, че е налице огромна и нарастваща народна съпротива срещу политиката на ограничения, включваща масови протести, общи стачки и различни други форми на съпротива,
Г. като има предвид, бе и без това вече изключително високото равнище на бедност в ЕС нарастваше поради дълбоката икономическа и финансова криза, започнала през 2009 г., и достигна безпрецедентни равнища от 84 милиона лица, включително 19 милиона деца, а това е един от най-богатите региони в света; като има предвид, че обемът на богатството нарасна е по-голя от този в периода преди световната криза, но същевременно нарасна е неравномерното разпределение,
1. отправя критика поради факта, че работната програма на Комисията за 2011 г. влоши неолибералната политика на ЕС, която нито предотврати кризата, нито донесе обещаните подобрения по отношение на заетостта, намаляването на бедността, енергийната ефективност и напредъка на научноизследователската и развойната дейност, но засилва политиките на либерализация, ограничава обществените услуги и отслабва системите за социална сигурност под претекста на реформи; този подход води до нарастване на социално разделение, което подкопава стабилността на нашите общества;
Растеж и заетост
2. отхвърля принципите и регулациите на икономическото управление в ЕС, които не отразяват правилно наличието на сериозни несъответствия в рамките на ЕС; критикува факта, че тези предложения имат за цел да засилят превантивните и корективни инструменти на дискредитирания Пакт за стабилност и растеж, при който се забелязва тенденция да потапя икономиките на редица държави-членки в дълбока рецесия и да предизвиква много сериозни отрицателни последици за по-голямата част от европейските икономики;
3. подчертава необходимостта от отмяна на Пакта за стабилност и растеж едновременно със създаването на Пакт за заетост и растеж, който ще насърчава публичните инвестиции;
4. отново отправя сериозна критика по отношение на новата рамка за финансов надзор в Съюза; изразява съжаление, че тя не предприема мерки по отношение на действителните източници на финансови рискове;
5. критикува нежеланието на ЕС да регулира и да намали хедж-фондовете и фондовете за дялово участие, които допринесоха в значителна степен за кризата, като увеличиха макропруденциалните рискове; посочва, че фондовете за дялово участие са отговорни за източване на активи в големи размери, безбройни загубени работни места и ликвидация на много дружества в ЕС; отправя сериозна критика по отношение на факта, че новата регулация на ЕС относно хедж-фондовете и фондовете за дялово участие се стреми да стандартизира и да осигури правна сигурност на тези вредни продукти, вместо да ги намали;
6. подчертава необходимостта от засилване на правилата за агенциите за кредитен рейтинг и от подобряване на надзора по отношение на тези агенции в световен мащаб; призовава за създаването на европейски публичен орган с оглед превъзмогването на конфликтите на интереси, които възпрепятстват процеса на присъждане на кредитния рейтинг;
7. отправя сериозна критика поради факта, че в рамките на ръководените от ЕС–МВФ „пакети от спасителни мерки“ Комисията и Съветът приеха мерки, които обвързват отпускането на средства с намаляването на минималните заплати, намаляване на стабилността на заплатите, намаляване на пенсионните права, повишаване гъвкавостта на пазарите на труда и „по-тясно обвързване на заплатите с производителността на предприятията, включително чрез реформа на системите за арбитраж и колективно договаряне“; посочва, че тези политики представляват грубо нарушение на правата на социален диалог и колективно трудово договаряне;
8. подчертава, че всяка финансова подкрепа за държавите-членки трябва да бъде обвързана с принципите на европейския социален модел, категорично да избягва съкращения в публичния сектор, дефлационно замразяване на заплати и т.н., и да бъде последователна във времето, така че да се избегне проциклично съкращаване на фискалните разходи;
Заетост и социални въпроси
9. настоява, в контекста на следващата промяна в договора, за въвеждането на клауза за социален напредък в първичното законодателство на ЕС;
10. отправя предупреждение към Комисията да не предлага отново да бъде преразгледана Директивата за работното време с цел разводняване на нейните разпоредби, в съответствие с нейното съобщение относно втория етап от консултациите със социалните партньори;
11. призовава Комисията да започне незабавно процедура за нарушение срещу държавите-членки, които не са изпълнили изцяло юриспруденцията на Съда на Европейския съюз относно времето на разположение и компенсационната почивка, както и срещу държавите-членки, които не зачитат законодателството на ЕС в областта на работното време в автомобилния транспорт;
12. подчертава, че Европейската стратегия за заетост (ЕСЗ) и интегрираните насоки за следващия цикъл на политиките 2013–2016 г. не трябва да се основават върху подхода на гъвкавата сигурност, а да започват с понятието „добри трудови условия“ като централна точка за сравнение, със силен акцент върху насърчаването на качеството на труда, подобряването на социалната сигурност и социалното приобщаване, повишаването на съществуващите и въвеждането на нови права на работниците, насърчаването на по-ефективното управление на социалния риск и съвместяването на професионалния и личния живот; настоява държавите-членки да предприемат подходящи мерки за постепенното премахване на несигурната и нетипичната заетост;
13. счита, че за развиването на уменията и на компетентността през целия житейски цикъл ще бъде най-добре да се подходи посредством основаващ се на правата подход към активните политиките относно пазара на труда и учене през целия живот, цялостно гарантиране на здравето и безопасността на работното място, универсални и равни социални права и права на работниците за всички , баланс между работа и личен живот и съвместяване на професионалния и личния живот, подобряване качеството на заетостта и благоденствието на работното място вместо прилагането на подход за „стимулиране на мобилност в заетостта” и насърчаване на гъвкава сигурност; настоява, че програмата на ЕС за умения и работни места трябва да бъде тясно свързана със стабилни мерки, свързани с търсенето и предлагането, с оглед стимулиране на екологосъобразна и социална икономика и съответните индустриални и регионални политики за устойчиво развитие, а не единствено стратегия за "предвиждане на промените”; призовава Комисията да постави началото на стратегия на Общността като предложи мерки, насърчаващи създаването на устойчиво в екологично и социално отношение работни места в „зелената“ и „бялата“ икономика;
14. подчертава значението на социалните и здравните услуги, полагането на грижи и услугите в сферата на образованието за преодоляване на разминаванията по отношение на уменията за насърчаване на социалното приобщаване на лицата и борба срещу бедността и социалната изолация; припомня техния потенциал за създаване на нова заетост и призовава за силни и устойчиви инвестиции в тези ключови услуги и инфраструктури и тяхното разработване; очаква плана за действие на Комисията за предприемане на действия по отношение на недостига при предлагането на работници в сферата на здравеопазването;
15. призовава Комисията да внесе предложение за Европейска гаранция за младежта, която да осигури правото на всяко младо лице в ЕС да му бъде предложена подходяща и добре заплатена работа съобразно неговата квалификация и умения, стаж, допълнително обучение или комбинация от работа и обучение веднага щом като се окаже заплашено от безработица и план за действие на Общността за борба срещу безработицата сред младежта;
16. предлага, с оглед на новия Регламент за Европейския социален фонд (ЕСФ) за периода 2014-2010 г. отпускането на бюджетни креди за финансови средства за ЕСФ да се удвои, така че нарастващите задачи на ЕСФ по отношение на насърчаването на борбата срещу бедността и за социално приобщаване, нови умения и работни места, висококачествено образование и обучение да може да получат подходящо финансиране;
Транспорт
17. отхвърля всяка по-нататъшна приватизация и либерализация на транспортния сектор в рамките на целта за завършване на вътрешния пазар и докато все още не е ясно какви ще бъдат предложенията за засилване на социалните въпроси във всички видове транспорт за избягване на социалния дъмпинг;
18. изразява загриженост относно пакета от мерки за летищата, чиято цел е да засили конкуренцията чрез въвеждане на разпоредби, подкрепящи създаването на функционални сектори от въздушното пространство и програмата SESAR; счита, че практиката е показала, че приватизацията и конкуренцията не водят до подобряване на безопасността, сигурността и укрепване на правата на пътниците, а до намалена сигурност и влошаване на социалните права за хората, работещи в сектора;
19. отхвърля концепцията за създаването на единно европейско железопътно пространство, която, под претекст за създаване на вътрешен пазар чрез преразглеждане на съществуващите директиви, има за цел да направи обществения транспорт обект на конкуренция, да насърчава приватизацията и да разделя компетенциите в железопътния сектор, като изисква конкретно фрагментиране на работните места и свързаните с тях знания в областта на железопътната безопасност;
20. подчертава, че разширяването на правомощията на Европейската железопътна агенция може да доведе до подобрение по въпросите на сигурността, надеждността на сертифицирането на подвижния състав само при условие че се основава на най-добри практики и разпоредби, които вече са приети от националните органи по сигурността, хармонизиращи на високо равнище своите изисквания, които нямат за цел да бъдат препятствия за железопътния транспорт;
Реформа на ОСП
21. счита, че настоящата реформа на Общата селскостопанска политика (ОСП) трябва да отдаде приоритет на справедливите цени за дребните и средните земеделски стопани и семейни стопанства, тя трябва също така да гарантира прозрачност по хранителната верига и полагане на усилия в посока прекратяване на злоупотребите с покупателна способност от страна на многонационалните корпорации; помощта следва да бъде възможно най-тясно обвързана с производството и да се разпределя справедливо между производителите и държавите, като се спазват определени горни граници и условия; основните цели на ОСП следва да бъдат увеличаването на производството на храни на цялата територия на държавите-членки на ЕС с оглед продоволствената сигурност и независимост, като същевременно се запазят възможно най-добри условия за животните, както и най-високи екологични стандарти и стандарти за безопасност на храните; освен това всяка реформа на ОСП следва да гарантира, че не вреди на земеделските икономики на трети държави;
Реформа на общата политика в областта на рибарството
22. отново заявява, че новата обща политика в областта на рибарството (ОПОР) следва да насърчава модернизирането и устойчивото развитие на сектора на рибарството, като гарантира неговата социално-икономическа жизнеспособност, устойчивостта на ресурсите, запазването и създаването на работни места и подобряването на условията за живот на работещите в сектора на рибарството;
23. настоява за мерки за повишаване на цената при първа продажба на рибата и на доходите на работещите в сектора на рибарството, за субсидии или механизми за обезщетения за работещите в сектора на рибарството, засегнати от икономическите и социалните последици от плановете за възстановяване, многогодишно управление и мерки за защита на екосистемите;
24. заявява отново нуждата ОПОР да признае специфичните характеристики на дребния и крайбрежния риболов и да анализира до каква степен съществуващите инструменти отговарят на нуждите на сектора, като съответно ги адаптира;
25. призовава за мерки за гарантиране на националния суверенитет в изключителната икономическа зона на държавите-членки и техните ресурси в рибарството, което ще позволи управление на местно равнище; счита, че трябва да бъде запазена зоната от 12 мили за изключителен достъп за националната флота на всяка държава-членка и предлага да се разгледа възможността за нейното разширяване към съседните зони, в съответствие с континенталния шелф;
26. отхвърля всяка форма на приватизация на ресурсите в рибарството, включително преносимостта на квотите за улов на риба, водеща до създаването на квотни пазари в държавите-членки, която би затруднила в изключително голяма степен традиционния риболов;
Изменение на климата
27. подчертава, че световната икономическа криза не може и не трябва да бъде използвана като оправдание за бездействие или отказ от справедливост в областта на климата; отново заявява, че разработването на устойчива икономика е основна част от пътя към преодоляване на настоящата криза; поради това призовава за екологични иновации като основа за преобразуване на икономиката в посока устойчив растеж, насърчаване на благоприятните за околната среда технологии, намаляване на енергийната зависимост и осигуряване на заетост и социално и икономическо сближаване както в развитите, така и в развиващите се страни;
28. призовава за спешното приемане на амбициозни мерки по отношение на климата и енергията, за да се избегнат допълнителни разходи, свързани с изменението на климата; поради това призовава Комисията да премине към намаляване на емисиите на парникови газове с повече от 40% до 2020 г. и намаляване с поне 80-95% до 2050 г. спрямо равнищата от 1990 г. с цел да се ограничи средното повишаване на температурата в световен мащаб до 1.5 °C спрямо прединдустриалните равнища;
29. призовава за задължителна цел до 2020 г. 20% от потреблението на енергия в ЕС да се покрива от възобновяеми източници; призовава за конкретни обвързващи мерки, с които се определят насоки за прилагане на подобряването на енергийната ефективност от възобновяеми източници;
30. призовава за инициатива на Комисията за преразглеждането на механизма за чисто развитие и на схемата за търговия с емисии, които в действителност вредят сериозно на целта за намаляване на емисиите на CO2 в ЕС и в световен мащаб; настоява, че следва да се полагат усилия за ефективно намаляване на емисиите на национално равнище, без да се разчита на пазарни инструменти или на механизми за гъвкавост;
31. настоятелно призовава Комисията да представи проекти, чрез които ЕС и развитите страни като цяло ще подпомагат развиващите се страни при внедряването на устойчиви и ефикасни технологии чрез подходяща финансова и техническа помощ и подкрепа за изграждане на технологичен капацитет, без да ги обвързват със задължението да купуват скъпи патенти, в допълнение към приемането на амбициозни цели по отношение на смекчаването на последиците от изменението на климата;
32. изразява съжаление, че предложението за преразглеждане на Регламента относно някои флуорирани парникови газове, първоначално представено като законодателно предложение за декември 2011 г., беше понижено в ранг в незаконодателната част от работната програма на Комисията; настоятелно призовава Комисията да излезе с предложение за преразглеждане на разпоредбите за флуорираните парникови газове и да внесе предложение за бързо намаляване на производството и потреблението на хидрофлуоровъглероди (HFC), да ускори изваждането от употреба на хидрохлорофлуоровъглеродите (HCFC) в различните продукти и приложения и да извлича и унищожава стратосферните озоноразрушаващи парникови газове в извадени от употреба продукти и оборудване;
33. изисква от Комисията да излезе със законодателни предложения във връзка с емисиите, различни от тези на CO2, от въздухоплаването, както и законодателни предложения за мерки във връзка с емисиите на CO2 от морския транспорт, по-специално под формата на мерки за включване на емисиите от морския транспорт в ангажимента на ЕС за намаляване на парниковите газове;
Политика в областта на околната среда
34. изисква извършването на оценка на регламента REACH, която следва да доведе до законодателни предложения в рамките на процедурата за съвместно вземане на решения, включително преглед на приложното поле на регламента REACH (до 2012 г.), преглед относно разширяването на приложното поле на по-строги изисквания за издаване на разрешение за вещества, нарушаващи функциите на ендокринната система (до 2013 г.), преглед относно това дали задължението за извършване на оценка на химическата безопасност и за изготвяне на доклад относно химическата безопасност относно определени вещества, които са канцерогенни, мутагенни или токсични за репродукцията (до 2014 г.);
35. призовава Комисията да представи предложение за директива за изваждане от употреба на азбеста, включително контролираното унищожаване на азбестови влакна и обезопасяването или унищожаване на оборудване, съдържащо азбестови влакна, с цел пълното им премахване; в тази връзка припомня резолюцията си относно REACH от 7 май 2009 г. и по-специално параграф 8 от резолюцията;
36. изразява загриженост, тъй като предложението за преразглеждане на Директива 98/83/ЕО на Съвета относно качеството на водите, предназначени за консумация от човека, първоначално предвидено в работната програма на Комисията за 2011 г., беше заличено от текущата програма, без да бъде посочена нова дата;
37. настоява за спешни последващи действия във връзка със съобщението за недостига на вода и засушаванията и по-амбициозен подход от заявения в работната програма на Комисията за 2011 г.; с оглед на взаимосвързаността между засушаванията, горските пожари и опустиняването, призовава Комисията да представи предложение за директива, подобна на директивата за наводненията, да насърчи приемането на политика на ЕС относно недостига на вода, засушаванията и приспособяването към изменението на климата; призовава Комисията да представи и да проведе, заедно с държавите-членки, законодателни предложения и инициативи в областта на защитата на горите и противопожарната защита; призовава Комисията да представи директива относно рационалното използване на вода в сградите във връзка със схемата за опазване на водните ресурси на Европа;
38. подчертава, че целите на ЕС в областта на биологичното разнообразие до 2010 г. не бяха постигнати и че вече се усеща отрицателното социално и икономическо въздействие от загубата на биологично разнообразие и влошаването на екосистемните услуги; подчертава, че в ЕС само 17% от местообитанията и видовете и 11% от ключовите екосистеми са в добро състояние; счита, че стратегията на ЕС за биологичното разнообразие до 2020 г. не предлага основни решения за опазване на биологичното разнообразие и че тя не постига целта си поради липсата на конкретни ангажименти; потвърждава значението на спирането на загубата на биологично разнообразие и влошаването на екосистемните услуги в ЕС до 2020 г. и отправя искане за интегрирането на опазването на биологичното разнообразие в други политики на ЕС и за адекватно финансиране;
Безопасност на храните
39. изисква от Комисията да представи законодателно предложение за забрана на пускането на пазара на храни, добити от клонирани животни и техните потомства;
40. настоява за преразглеждането на Регламент 882/2004 относно официалния контрол по хранителната верига; изразява съжаление, че Комисията не обяви никакви законодателни предложения след публикуването на доклада за общото състояние на официалния контрол (COM(2010)441);
Гражданите на първо място
41. отбелязва успеха на текущите програми в областта на образованието, младежта и гражданството и призовава Комисията да отпусне значителни бюджетни средства, за да отговори на нарастващото търсене за участие с оглед на равен достъп до тези програми в по-голяма степен за всички социално-икономически категории;
42. подчертава факта, че значителното публично финансиране е от съществено значение, за да се гарантира високо качество на образованието, достъпно за всички граждани на равноправна основа и по този начин насърчава държавите-членки да направят мащабни инвестиции в областта на общественото образование; отбелязва, че тази инвестиция следва да бъде съчетана с еднакво важни инвестиции в социалните политики, с цел премахване на дискриминацията при достъпа и гарантиране на равни резултати за всички граждани, особено по отношение на заетостта;
43. отбелязва, че изпълнението на Болонския процес от страна на държавите-членки е довело до понижаване на качеството на университетските дипломи, което е последвано от незадоволителна професионална интеграция на завършилите; твърдо вярва, че модернизирането на висшето образование следва да се съсредоточи върху качеството по отношение на научните знания, които са глобални, ефективни и лесно обновяеми чрез инструмента за учене през целия живот; в този смисъл счита, че значителното публично финансиране е от съществено значение, достъпно за всички граждани на равноправна основа и по този начин насърчава държавите-членки да направят мащабни инвестиции в областта на общественото образование; отбелязва, че тази инвестиция следва да бъде съчетана с еднакво важни инвестиции в социалните политики, с цел премахване на дискриминацията при достъпа и гарантиране на равни резултати за всички граждани, особено по отношение на заетостта;
44. отбелязва значението на текущите програми в областта на аудиовизуалната политика и културата по отношение на творчеството и иновационния капацитет; изразява съжаление относно сериозните бюджетни съкращения в тези области, предприети в няколко държави-членки, и счита, че силната традиция за публично финансиране на изкуствата в Европа е от значение за разнообразието, достъпността и качеството на изкуството на разположение на гражданите;
45. счита културното многообразие за присъщо световно благо и твърдо вярва, че културата следва да бъде освободена от нормите на свободната търговия, тъй като стоките с културна стойност често са израз на външни фактори, които пазарните цени не успяват да обхванат; призовава Комисията да предприеме мерки за прилагането и зачитането на принципите на Конвенцията на ЮНЕСКО от 2005 г. за опазване и насърчаване на многообразието от форми на културно изразяване;
46. изразява съжаление във връзка със силната комерсиализация на спорта и подчертава, че европейското измерение на спорта следва да се съсредоточи върху спорта като средство за личностно развитие, насърчаването на здравословен начин на живот и насърчаването на взаимно разбирателство и социално приобщаване; счита за също толкова важна ролята на доброволческата дейност в областта на спорта;
Граждански свободи
47. изразява съжаление поради факта, че мерките, предприемани и прилагани в рамките на пространството на свобода, сигурност и справедливост (ПССС) и Стокхолмската програма, са довели до установяването на прекомерен подход към сигурността, като се ограничават основните права, включително неприкосновеността на личния живот и свободата на изразяване; отхвърля несъразмерния характер на мерките за сигурност, които водят до все по-голям надзор и „профилиране“, нарушения на неприкосновеността на личността – в личен и колективен план – и които не спомагат за премахването на основните причини за насилствените действия;
48. отново потвърждава своето противопоставяне на репресивния подход на имиграционните политики на ЕС; поради тази причина призовава за нови инициативи, които следва да се съсредоточат в по-голяма степен върху законни канали за влизане за мигрантите и върху изготвянето на харта на правата на всички мигранти, като същевременно подкрепя уреждането на положението на мигрантите, които вече пребивават и работят в ЕС;
49. приветства предложението за нова всеобхватна правна рамка на ЕС за защита на личните данни и подчертава, че тя следва да премахне съществуващата непоследователност на режимите за защита на данните между предишните структури на стълбовете, като същевременно потвърждава отново основните принципи на защита на данните, като например ограничаване на целите, пропорционалност, прозрачност, информационно самоопределение, свеждане на данните до минимум, съхраняване на данните и право на достъп;
Права на жените и равенство между половете
50. призовава за всеобхватна стратегия за борба с насилието срещу жените, за директива за борба с насилието срещи жените и за обявяване на Европейска година за борба с насилието срещу жените, както това вече беше поискано от Европейския парламент. Тази стратегия следва да включва всички форми на насилие срещу жените. Не следва да има отделен план за действие относно, например, гениталното осакатяване на жени, а всички различни форми на насилие срещу жените следва да бъдат обхванати в една всеобхватна и ефективна стратегия, основана на правата на жените, като за отправна точка се вземат Пекинската платформа за действие и други съответни документи на ООН. подчертава необходимостта от запазване и увеличаване на размера на средствата за програмата „Дафне” в бъдеще;
51. счита, че съществуват сериозни пропуски в политиката на ЕС в областта на миграцията и убежището от гледна точка на пола и че някои въпроси трябва да бъдат разгледани, като например правото на събиране на семейството, както и правото на убежище при преследване въз основа на пола;
52. отбелязва, че в резултат на икономическата криза и мерките за бюджетна дисциплина, насочени към публичния сектор, в редица държави-членки продължават да нарастват безработицата и социалните неволи и да засягат по различен начин младите и възрастните хора, мъжете и жените и техните семейства, и поради тази причина призовава Европейския съюз и държавите-членки да засилят своя ангажимент и да предприемат конкретни мерки за изкореняване на бедността и за борба със социалната изолация, особено бедността сред жените и прякото й въздействие върху децата, тъй като бедността и социалната изолация представляват накърняване на правата на човека, което засяга май-малко един на всеки шестима европейски граждани;
53. припомня, че е необходимо ЕС да се ангажира в по-голяма степен с изпълнението на резолюциите на Съвета за сигурност на ООН 1325, 1820, които са два ключови инструмента в областта на равенството между половете по време на война и мир. Те трябва да бъдат приложени на всички нива на политиката на ЕС, и по-специално в разработването на инструменти и действия в рамките на ЕСВД и Общата политика за сигурност и отбрана.
Права върху интелектуална собственост
54. призовава Комисията да представи всеобхватна стратегия за правата на интелектуална собственост, която да обхваща всички свързани с тях аспекти, включително тяхното зачитане; подчертава, че всички мерки, предприети с цел осигуряване зачитането на правата на интелектуална собственост, трябва да са съобразени с Европейската конвенция за защита на правата на човека и основните свободи, включително членове 10, 8 и 6, както и да бъдат оправдани, пропорционални и подходящи в контекста на демократичното общество;
55. призовава Комисията да изготви доклада относно прилагането на Директива 2004/48/ЕО, включително оценка за ефективността на предприетите мерки, както и оценка на нейното въздействие върху иновациите и развитието на информационното общество, в съответствие с член 18, параграф 1 от директивата;
56. призовава Комисията да приеме обмена на файлове с нетърговска цел, свързан с алтернативни системи за възнаграждение, в това число създаването на ново изключение или ограничение за правата на предоставяне и репродукция;
Външни работи
57. изразява критика поради факта, че след създаването на Европейската служба за външна дейност програмирането на външните дейности е станало дори по-непрозрачно, тъй като ЕСВД не подлежи на парламентарен контрол; призовава Комисията да представя на Европейския парламент, считано от следващата година и успоредно с работната програма на Комисията, подробната програма за политики в областта на Общата политика за сигурност и отбрана;
58. отбелязва със загриженост, че през 2010 г. е станало ясно, че няма подобрение по отношение на демократичния контрол и предварителните консултации с Европейския парламент във връзка с външнополитическите действия на ЕС; призовава Комисията да направи цялата необходима информация напълно достъпна;
59. приветства движенията за демокрация в Северна Африка и Близкия изток и с оглед на тези движения призовава Комисията да преразгледа основно подхода си към тези региони и да се ангажира с мерки за подкрепа на търговията с тези региони, които се основават на нуждите на по-голямата част от населението;
Сигурност и отбрана
60. ЕС има граждански характер, поради което следва да бъде строго отделен от НАТО, гражданско-военното сътрудничество трябва да бъде прекратено незабавно и всички военни разходи следва да се използват за граждански цели;
Международна търговия
61. отбелязва, че Комисията най-накрая представи предложение за преразглеждане на регламента относно Общата система за преференции (ОСП) и че Комисията спази компромиса по отношение на правата на Парламента при съвместното вземане на решения, който доведе до изготвянето на регламента за удължаване, и включи съответните разпоредби от делегираните актове в новото предложение; изразява съжаление, че проектът за нов регламент не се съобрази с исканията на Парламента относно преразгледаните правила за произход, и по-специално допълнителната техническа помощ; настоява за засилване на ролята на Парламента при вземането на решения по отношение на страните бенефициери; подчертава, че, противно на предложението на Комисията, ОСП на ЕС следва да поддържа амбициозното си измерение и че никоя развиваща се страна не следва да бъде изключена от ОСП, просто защото е постигнала среден годишен доход на глава от населението от 4000 долара или повече;
62. изтъква, че по отношение на обществените поръчки в чужбина Парламентът очаква, че Комисията ще представи нов инструмент, който осигурява симетрия и прозрачност, по-специално за малките и средните предприятия, в процедурите за възлагане на обществени поръчки с индустриализираните страни и основните държави с бързо развиващи се икономики, като напълно се отчита необходимостта от специално и диференцирано третиране на развиващите се страни и многофункционалността на политиките в областта на обществените поръчки; подчертава колко е важно от главите относно обществените поръчки на международни търговски споразумения да се изключи всяка разпоредба, която може да подкопае достъпа до обществени услуги или да ограничи развитието на обществените услуги;
63. отбелязва, че Комисията обяви, че ще представи съобщение относно търговията и развитието; настоява, че основните цели на политиката на ЕС в областта на международната търговия следва да бъдат подпомагането на устойчивото социално, екологично и икономическо развитие в интерес на всички граждани – на основата на справедлива търговия и икономическо развитие в съответствие с най-високите равнища на здравни и екологични норми, създаването на достойни работни места, социалните норми, правата на човека и културното многообразие;
64. подкрепя усилията на Европейската комисия да включи глави за устойчивостта във всички търговски споразумения, по които в момента се водят преговори; призовава за прекратяване на търговските споразумения и преговори за сключването на такива с държави, които нарушават основните права на човека, както и основните демократични и трудови права; твърдо настоява, че Парламентът и гражданското общество следва да бъдат ангажирани и в бъдеще в провеждащите се преговори и при определянето на мандати за преговори за споразумения за инвестиции с Китай, Меркосур, Русия и Украйна;
65. призовава Комисията да включи в работната си програма ангажимент да действа решително срещу увеличените спекулации с хранителни и други стоки от първа необходимост, както и срещу произтичащата от това нестабилност на цените на хранителните продукти и други стоки за ежедневна употреба; припомня, че правото на храна и продоволствената независимост трябва да се спазват;
Развитие
66. настоятелно призовава Комисията да включи в законодателното си предложение за засилване на реакцията на ЕС при бедствия нуждите за поддържане на формално разграничение между правомощията на военните и хуманитарните организации; настоятелно призовава единствено гражданската защита и капацитетът за хуманитарна помощ да бъдат развити и разширени, с цел постигане на оптимална координация и управление на бедствията от страна на ЕС, за да се осигури ефективна гражданска защита и спешна помощ при кризи; призовава за увеличаване на финансирането и за развитие на капацитета и ресурсите, за да се гарантира, че хуманитарната помощ и гражданската защита остават задачи с граждански характер;
67. приветства двете съобщения на Комисията относно продоволствената сигурност и хранителната помощ; припомня необходимостта от прилагане, по съгласуван и координиран начин, на рамка на ЕС за действие в областта на продоволствената и хранителната сигурност, с крайъгълен камък "правото на храна", с цел по-добро справяне с основните причини за глада и продоволствената несигурност; призовава понятието „продоволствена независимост“ да бъде признато в рамката за действие на ЕС и да бъде определено като капацитет на дадена страна или регион демократично да прилага собствените си селскостопански и продоволствени политики, приоритети и стратегии; настоятелно призовава за конкретни действия за ефективно справяне с финансовите спекулации със зърно и храни;
68. настоятелно призовава Комисията да представи законодателна инициатива за внасяне на прозрачност в добивната промишленост чрез правно обвързващи мерки на равнище ЕС, в съответствие с ангажимента на ЕС за съгласуване на политиките за развитие; подчертава, че стратегията на ЕС относно суровините не следва да попречи на законните права на развиващите се страни; призовава Комисията да включи в законодателното си предложение задължителни мерки за засилване на пряката отговорност и полагането на грижи от страна на европейските предприятия за дейността им в развиващите се страни;
Бюджет
69. изразява съжаление, че предложението на Комисията не дава приоритет на социалното и териториалното сближаване за адекватно посрещане на нуждите, породени от настоящата социална, икономическа и финансова криза, нито пък разглежда ефективно трудната ситуация, в която се намират няколко държави-членки; в този контекст настоява за необходимостта от засилване на взаимодействието между различните програми и действия на ЕС, насочени към справяне с последиците от кризата и насърчаване на заетостта и растежа с развитието на ресурсно-ефективни технологии;
70. отново изразява своята позиция, че спадът в публичните инвестиции, разпадането на обществени услуги от решаващо значение са следствие на политиките за икономии на ЕС и държавите-членки; настоява, че тази тенденция трябва да бъде обърната и твърдо вярва, че засилването на инвестициите трябва да бъде гарантирано на равнище ЕС и на национално равнище; счита, че трябва да бъде постигнато споразумение за преразглеждане на МФР, за да бъде отговорено на допълнителните потребности от финансиране на ITER; подчертава, че финансирането на ITER не трябва да застрашава изпълнението на многогодишните програми за научни изследвания и развитие, нито финансирането на действия, насочени към справяне с последиците от кризата и насърчаване на растежа и заетостта, по-специално на младите хора;
71. изразява дълбоко съжаление, че Комисията изпраща до бежанците съобщение за отхвърляне чрез значителното увеличаване на бюджетните кредити за Фонда за външните граници и за Европейския фонд за връщане; отново заявява, че ЕС трябва да засили подкрепата и да приеме гостоприемна позиция по отношение на мобилността на хората на юг от Средиземно море, особено в светлината на народните въстания, надеждата на революцията и модерността в арабския свят, а именно чрез значително увеличение на подкрепата за фонда за интеграция на бежанците и за фонда за сътрудничество и развитие;
72. припомня, че ЕС се нуждае от силно парламентарно измерение, което може да подобри демократичния характер и прозрачността на бюджетната процедура на ЕС и подчертава, че Европейският парламент трябва да бъде включен в преговорите относно бъдещата процедура за МФР както по отношение на разходите, така и в широк дебат за преразглеждане на системата от ресурси;
Конституционни въпроси
73. приветства като първа стъпка резултата от преговорите между Парламента и Комисията относно регистъра за прозрачност и перспективите за неговото бързо въвеждане с надежда за бъдещо участие на Съвета; призовава Комисията да се съсредоточи върху това да направи регистъра задължителен за всички представители на интереси и да създаде по-строги правила за разкриване на финансова информация в предстоящото преразглеждане на регистъра;
74. припомня на Комисията необходимостта от преразглеждане на Кодекса за поведение на членовете на Комисията и по-специално да разгледа проблема на "въртящата се врата" ефективно; освен това призовава разпоредбите по отношение на финансовите декларации на членовете на Комисията да станат по-строги;
75. за пореден път напомня на Комисията за ангажимента й да развива по-голяма прозрачност и достъп до документи и незабавно да представи ново предложение за промени в Регламент (ЕО) № 1049/2001;
76. възлага на своя председател да предаде настоящата резолюция на Съвета и Комисията, както и на правителствата и парламентите на държавите-членки.
