4.3.2010 B7-0162/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Европейския съвет и на Комисията
съгласно член 110, параграф 2 от Правилника за дейността
относно положението на гражданското общество и националните малцинства в Беларус
Helmut Scholz
,
Jiří Maštálka
от името на групата GUE/NGL
PE433.024v01-00 B7‑0162/2010 Резолюция на Европейския парламент относно положението на гражданското общество и националните малцинства в Беларус
Европейският парламент ,
– като взе предвид предишната си резолюция относно Беларус,
– като взе предвид член 110, параграф 2 от своя правилник,
A. като има предвид, че една пета от населението на Беларус е съставена от 130 националности, включително руснаци (11 %), поляци (3,9 %), украинци (2,4 %), както и арменци, татарци, роми, литовци, азербайджанци, молдовци, германци, грузинци и други; като има предвид, че всяка националност се ползва от гарантираното съгласно закон право да съхранява и развива своя роден език, култура, обичаи и традиции,
Б. като има предвид, че Съюзът на поляците в Беларус (ZPB) беше учреден през 1990 г.; като има предвид, че освен тази организация в Беларус съществуват и други полски съюзи; като има предвид, че съществуват 12 вестника и списания на полски език и две полски училища (в гр. Hrodna и гр. Valkavysk),
В. като има предвид, че през 2005 г. конфликти във връзка с избора на ново ръководство на Съюза на поляците доведоха до разделение на организацията на две: оригиналната, под ръководството на Borys (ZPB-B), и друга, ръководена от Stanislav Siemaszko (ZPB-S); като има предвид, че органите в Беларус регистрираха само ZPB-S; като има предвид, че полското правителство признава ZPB-B като единствен законен представител на етническите поляци в Беларус,
Г. като има предвид, че на 8 февруари служители на беларуското правосъдие нахлуха в "Полския дом" в гр. Ivyanets (Iweniec), твърдейки, че фракция на Съюза на поляците в Беларус е превзела незаконно Дома; като има предвид, че само няколко дни по-късно, на 17 февруари, беларуски съд издаде решение, според което централата на организацията трябва да бъде предадена на ZPB-S; като има предвид, че лидерът на Съюза на поляците в Беларус, Angelika Borys, и около 40 други активисти бяха арестувани, когато са отивали на митинг в гр.Valozhyn, но впоследствие освободени,
Д. като има предвид, че тези събития доведоха до повишаване на напрежението между Полша и Беларус; като има предвид, че на 9 февруари 2010 г. Полша отзова посланика си и оттогава заплашва да замрази напредъка в отношенията между ЕС и Беларус и да лобира пред МВФ да спре помощта вследствие на ограничителни мерки спрямо етническите поляци,
Е. като има предвид, че положението с гражданските и демократичните права на човека в Беларус остава незадоволително; като има предвид, че през 2009 г. бяха отбелязани някои положителни стъпки, включително подновяването на разпространението чрез държавни разпространителски мрежи на три независими издания, регистрирането на една радиостанция и една неправителствена организация и освобождаването на всички политически затворници през 2008 г.,
Ж. като има предвид, че Беларус е единствената държава в Европа, която продължава да прилага смъртното наказание; като има предвид, че най-малко двама човека са осъдени на смърт през 2009 г.,
1. изразява дълбоко съжаление относно политизирането на конфликта около Съюза на поляците в Беларус и превръщането му в международен въпрос; счита, че това не е въпрос, свързан с дадено малцинство, а вътрешен проблем на една от организациите на малцинствата в Беларус, който може да бъде разрешен единствено от самата организация;
2. изразява дълбока загриженост относно напрежението между Полша и Беларус и призовава двете държави незабавно да подновят диалога по всички въпроси от двустранен интерес;
3. настоява за продължаване на развитието на конструктивни отношения между ЕС и Беларус през 2009 г.; счита, че Европейският парламент следва да подкрепя тази политика чрез установяване на нормални междупарламентарни отношения; счита, че това е подходящата рамка за изчерпателен диалог по въпроси от общ интерес, включително тези, по които партньорите имат съществени разногласия;
4. заявява желание Източното партньорство да се превърне в проект с участието на равноправни партньори; настоява, че участието в междупарламентарната асамблея EURONEST следва да бъде договорено въз основа на консенсус между всички участващи парламенти, без никоя от страните да бъде дискриминирана;
5. отбелязва, че са необходими още мерки, за да бъдат изпълнени демократичните стандарти и изборните критерии на ОССЕ, включително:
- зачитане на свободата на изразяване, сдружаване и провеждане на събрания,
- освобождаване на всички все още задържани политически затворници,
- създаване на благоприятни условия за дейността на политически партии, НПО и независими медии,
- промени в избирателния закон в съответствие с препоръките на ОССЕ/СДИПЧ;
6. решително осъжда нееднократното прилагане на смъртно наказание в Беларус и изтъква, че това противоречи на изявленията на беларуските органи през последните години, че поетапно ще ограничат това наказание; призовава Беларус да въведе мораториум върху прилагането на смъртно наказание с оглед на пълното му премахване; очаква този въпрос да бъде ефикасно решен в рамките на неотдавна създадения диалог между Беларус и ЕС за правата на човека;
7. възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на ООН, на Парламентарните асамблеи на ОССЕ и Съвета на Европа, на секретариата на Общността на независимите държави и на парламента и правителството на Беларус.
