ЕП прие на първо четене проектобюджета на ЕС за следващата година
Бюджет
2007-10-25 - 15:12
Европейският парламент прие на първо четене проектобюджета за 2008 г. на Европейския съюз с 487 гласа "за" 73 "против" и 15 "въздържали се". Депутатите гласуваха общата сума на бюджетните кредити за плащания да е по-голяма от предложеното в предварителния проектобюджет на Комисията (0.97%) и проектобюджета на Съвета (0.95%), като в същото време не надвишава 0.99% от брутния национален доход (БНД) на ЕС.
ЕП предлага сумата за бюджет 2008 да е 124.201.365.130 евро в плащания ( 129.693.891.505 в задължения).
Депутатите гласуваха за значително увеличение на финансирането за сателитната система "Галилео", Европейския технологичен институт и дейностите на Европейския съюз в Косово и Палестина. Депутатите възстановяват суми, приоритетни за целите на Лисабонската стратегия (конкурентноспособност, растеж, заетост) и финансирането за сплижаване, което беше намалено от Съвета.
В бюджета за 2008 г. за първи път в историята на Европейския съюз най-значителна част от европейския бюджет ще бъде отделена за финансиране на растежа и създаването на нови работни места, а не както обикновено за земеделие.
ЕП "изразява изненадата си от факта, че Съветът предложи съкращения в размер над 1 млрд. евро на бюджетни кредити за плащания по функции 1а и 1б за програми, определени като приоритетни в рамките на Лисабонската стратегия за подобряване на европейската конкурентоспособност и процеса на сближаване - дългосрочен приоритет на Съвета и Парламента; следователно предлага увеличение на общия размер на плащанията до 0,99% от БНД на ЕС; в съответствие с акцента върху точното изпълнение в рамките на подхода "бюджет, ориентиран към резултати" съсредоточава тези увеличения върху приоритетите от Лисабон и върху програмите, по които равнищата на неизпълнените поети задължения се задържат трайно високи", се казва в доклада на ЕП.
"Устойчиво развитие и заетост" (функции 1 a & 1 b )
1 a - 9 993 390 100 евро (плащания)
1 b - 42 447 382 507 евро (плащания)
Депутатите възстановиха над 1 милиард евро, съкратени от Съвета за плащания в функциите 1а (конкурентноспособност) и 1 b (сближаване) за многогодишни програми, които са приоритетни за целите на Лисабонската стратегия.
Във функция 1а за конкурентноспособност и растеж ЕП гласува за нарастване на задълженията, предложени от Съвета за Галилео и Европейския технологичен институт с €739 млн. до общо €890 млн. задължения за 2008 година (400 милиона в плащания).
ЕП държи Галилео да бъде финансиран от общностния бюджет. Съветът предлага едва 151 млн. евро за сателитната система, която се очаква да се пусне в действие през 2011 година. Членовете на ЕП считат, че тази сума е крайно недостатъчна.
С вота си депутатите ясно потвърдиха искането си за средносрочен преглед на финансовата рамка. В случай че няма споразумение със Съвета по този въпрос, ЕП предпочита средствата, предвидени за Галилео във финансовата перспектива за периода 2007 - 2013 г., да се прехвърлят за проекти като учене през целия живот и трансевропейски мрежи, за да се запази сумата за Галилео в бюджета.
За Европейския технологичен институт (ЕТИ) ЕП предлага финансиране от 2,9 милиона евро (в задължения и плащания) за управителния борд и създаването на нов бюджетен ред за общностите за знания и иновации. Както в случая на европейските агенции, административният бюджет на ЕИТ ще бъде отделен от неговия оперативен бюджет. Оперативният бюджет на ЕИТ ще бъде прехвърлен от функция "образование и култура" към "изследвания и иновации".
"Опазване на природни ресурси " (функция 2)
54 888 048 603 евро (плащания)
По отношение на функция "Опазване на природните ресурси" - ЕП силно се противопоставя на безразборните съкращения, предложени от Съвета по много редове в рамките на тази бюджетна функции и предлага възстановяване на сумите от предварителния проектобюджет за много такива бюджетни редове. ЕП изразява загриженост от бавния темп на приемане на оперативните програми, що се отнася до стълба на Общата селскостопанска политика - дългосрочен приоритет на Парламента и очаква бързо подобрение в това отношение. Депутатите отбелязват, че Съветът ще има последната дума по отношение на тези редове, които засягат задължителните разходи.
"Свобода, сигурност и правосъдие" (функция 3 a )
533 196 000 евро (плащания)
ЕП предлага увеличение за европейската агенция за управление на оперативното сътрудничество по външните граници ( FRONTEX ) с 30 млн. евро допълнителни оперативни разходи. Така сумата за тази агенция възлиза на 70 млн. евро общо. Това решение съвпада с политическите приоритети на ЕП в областта на „свободата, сигурността и правосъдието”, но депутатите са критични към резултатите, постигнати от агенцията и затова ЕП призовава за отделяне в резерв на 30 на сто от административните й разходи. Това финансиране ще бъде отпуснато, ако директорът на агенцията предостави на ЕП обяснение за провалите на агенцията и най-вече план за подобряване на оперативната й ефективност.
"Гражданство" (функция 3 b )
708 253 006 евро (плащания)
Депутатите възстановяват предварителния проектобюджет в тази категория, за да запазят програми като Култура 2007, Медия 2007 и Младежта в действие. Също така ЕП подкрепя, в рамките на Финансовия инструмент в областта на гражданската защита, осигуряването на допълнителен капацитет под формата на сили в готовност за действие за справяне с природни бедствия или аварии, причинени от човешки фактор, както и в случай на терористични актове или екологични катастрофи.
"ЕС като глобален партньор" (функция 4)
8 132 663 400 евро (плащания)
Многократно Европейският парламент е изразявал позицията, че финансирането на външните действия на ЕС за периода 2007-2013 г. не е достатъчно. ЕП предлага намаление от 20 на сто за ОВППС в бюджета и използването на така освободените 40 млн. евро за финансираме на цели във функция 4.
По отношение на функция 4, " E С като глобален партньор" ЕП подкрепя увеличенията, в т.ч. за Косово и Палестина, представени в писмото на Комисията за внасяне на корекции в ППБ от 17 септември 2007 г. и предлага допълнително по 10 млн. евро за Косово и Палестина. За допълнително финансиране на Косово и Палестина, депутатите предлагат 87 млн. евро чрез инструмента за гъвкавост. От тези средства 40 млн. евро ще бъдат добавени към средствата, които вече са предвидени за мисии до Косово и Палестина. Инструментът за гъвкавост може да се използва и за непредвидени разходи за ОВППС. В крайна сметка за ОВППС пак ще бъдат отпуснати първоначално планираните 200 млн. евро, тъй като 40-те милиона евро на ОВППС, които могат да бъдат добавени чрез инструмента за гъвкавост са точно колкото 20 процентовото намаление, предложено от евродепутатите.
"Администрация" (функция 5)
7 291 795 222 евро (плащания), които включват 1 млрд. 452 млн. за бюджета на ЕП, 595 милиона за Съвета, 4 милиарда 612 милиона за Комисията.
Относно постовете на Комисията, за което Съветът предлага големи съкращения, ЕП поставя в резерв 49 млн. евро до изпълнение на определени условия. ЕП изисква Комисията сериозно да се ангажира да разгледа отново този въпрос в контекста на последващи мерки след процедурата на аналитичен преглед и да предостави допълнителна информация с по-подробна разбивка на персонала по категории и по генерални дирекции, както и развитието, предвидено за следващите години.
Във връзка с политиката за назначаване на кадри в институциите ЕП осъжда липсата на ефективност, присъща на конкурсната система, която може да остави "одобрени кандидати" в продължение на години без движение в списък с резерви за назначение, без гаранция, че ще им бъде предложено работно място.
Докладчикът на ЕП за бюджета на ЕС е Ky ö sti Virrankoski (ЕНП-ЕД, Финландия).
Позиция на Комисията и Съвета
Европейската комисия предложи 129,2 милиарда евро бюджетни кредити за поети задължения и бюджетните кредити за плащания - 121,6 милиарда EUR.
Съветът на финансовите министри гласува проектобюджета на ЕС на първо четене за 2008 година да възлиза на 128 401 211 009 евро бюджетни кредити за поети задължения и 119 410 254 634 евро за бюджетни кредити за плащания.
Бюджет 2007
Бюджетът на ЕС за 2007 г. е 126.575.468.349 евро бюджетни кредити за поети задължения и 115.497.218.623 евро за плащания.
Какво предстои
23 ноември : второ четене в Съвета.
10-13 декември : Пленарна сесия и второ четене в Парламента; евентуално окончателно одобрение на бюджета на ЕС.
20071019IPR11938
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
