27.4.2009
ПРЕДЛОЖЕНИЕ ЗА РЕЗОЛЮЦИЯ
внесено вследствие на въпрос, изискващ устен отговор B6‑0230/2009
съгласно член 108, параграф 5 от правилника
от Guido Sacconi
от името на комисията по околна среда, обществено здраве и безопасност на храните
относно проекта за Регламент на Комисията (ЕО) № ... от ... за изменение на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на приложение ХVІІ
Резолюция на Европейския парламент относно проект за Регламент (ЕО) № …. на Комисията от ... за изменение на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на приложение ХVІІ
Европейският парламент ,
–
като взе предвид Регламент (EО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикалите, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията, и по-специално член 131 от него ОВ L 396, 30.12.2006 г., стр. 1. ,
–
като взе предвид Директива 83/477/ЕИО на Съвета от 19 септември 1983 г. относно защитата на работниците от рискове, свързани с експозиция на азбест по време на работа (Втора специална директива по смисъла на член 8 от Директива 80/1107/ЕИО) ОВ L 263, 24.9.1983 г., стр. 25.
–
като взе предвид Директива 96/59/EО на Съвета от 16 септември 1996 г. за обезвреждането на полихлорирани бифенили и полихлорирани терфенили (ПХБ/ПХТ) ОВ L 243, 24.9.1996 г., стр. 31.
–
като взе предвид проекта за Регламент на Комисията (ЕО) № …. от ... за изменение на Регламент (ЕО) № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) по отношение на приложение ХVІІ,
–
като взе предвид становището на комитета по член 133 на горепосочения регламент,
–
като взе предвид член 5а, параграф 3, буква б) от Решение 1999/468/ЕО на Съвета от 28 юни 1999 г., с което се определят процедурите за упражняване на изпълнителните правомощия, предоставени на Комисията,
–
като взе предвид член 108, параграф 5 от своя правилник,
A.
като има предвид, че Регламент ЕО № 1907/2006 на Европейския парламент и на Съвета относно регистрацията, оценката, разрешаването и ограничаването на химикали (REACH) отменя и заменя Директива 76/769/ЕИО на Съвета от 27 юли 1976 г. за сближаване на законовите, подзаконовите и административните разпоредби относно ограниченията за пускането на пазара и употребата на някои опасни вещества и препарати, считано от 1 юни 2009 г.,
Б.
като има предвид, че приложение XVII на Регламент (ЕО) № 1907/2006, изменено от приложението към горепосочения проект за регламент на Комисията, е предназначено да замени приложение І на Директива 76/769/ЕИО, въвеждаща ограничения за определени опасни вещества и препарати,
В.
като има предвид, че член 67 на Регламент (EО) № 1907/2006 предвижда, че вещества в самостоятелен вид, в препарат или в изделие, за които в приложение XVII се съдържа ограничение, не трябва да бъдат произвеждани, пускани на пазара или употребявани, освен ако не отговарят на изискванията на това ограничение,
Г.
като има предвид, че точка 2, буква 6 от горепосоченото приложение към проекта за регламент на Комисията цели разширяване на сегашната забрана за пускането на пазара и употребата на азбестови влакна и на изделия, съдържащи азбестови влакна, за да включи и производството на тези влакна и изделия, съдържащи азбестови влакна,
Д.
като има предвид, че точка 2, буква 6 от горепосоченото приложение към проекта за регламент на Комисията предвижда изключения от тази забрана на азбестовите влакна в:
∙ изделия, съдържащи азбестови влакна, които вече са били монтирани или въведени в експлоатация преди 1 януари 2005 г. при специфични условия, гарантиращи високо равнище на защита на човешкото здраве
∙ и в диафрагми, съдържащи хризотил, използвани за електролиза в съществуващи инсталации,
Е.
като има предвид, че нов азбест не може да бъде пускан на пазара на Общността, с изключение на диафрагмите за електролиза, съдържащи хризотил, и като има предвид, че съществуват конкретни общностни разпоредби за защита на работниците от рисковете, свързани с експозицията на азбест по време на работа по отстраняването му, и че за съжаление липсват общностни разпоредби относно почистването на изделия, съдържащи азбест, като това остава в рамките на компетенциите на държавите-членки,
Ж.
като има предвид, че азбестът остава отговорен за значителен брой заболявания, дължащи се на излагане на азбестови влакна,
З.
като има предвид, че Директива 96/59/EО установява задължения за държавите-членки относно обеззаразяването или обезвреждането на съоръжения, съдържащи полихлорирани бифенили (ПХБ), и/или относно обеззаразяването на използвани ПХБ, за да се постигне тяхното пълно унищожение, и като има предвид, че Общността следва да предприеме подобни действия по отношение на азбестовите влакна,
И.
като има предвид, че законодателството на Общността обхваща шест азбестови минерали (крокидолит, амозит, антофилит, актинолит, тремолит и хризотил), но все още не включва влакнести материали, подобни на азбеста, като рихтерит и винчит, въпреки че те са не по-малко вредни от тремолита, амозита или крокидолита и също се използват в изолационни материали,
Й.
като има предвид, че след получаване на докладите от държавите-членки, които се възползват от дерогацията по отношение на диафрагмите в инсталации за електролиза, Комисията ще преразгледа тази дерогация и ще изиска от Агенцията да изготви досие, съгласно член 69 от Регламент (ЕО) № 1907/2006 (REACH), с оглед забраната на пускането на пазара или употребата на диафрагми, съдържащи хризотил,
К.
като има предвид, че някои заинтересовани страни считат, че тази дерогация трябва да се премахне веднага, тъй като вече съществуват технологични заместители (мембрани без азбест), които понастоящем се използват от повечето европейски производители на химически продукти,
Л.
като има предвид, че забраната на азбестовите влакна хризотил и на продуктите, в които те се съдържат, действително би представлявала най-ефективен начин за опазване на здравето на човека,
М.
като има предвид, че понастоящем за повечето от останалите употреби на азбестовите влакна хризотил съществуват заместители или алтернативи, които не са класифицирани като канцерогенни и се считат за по-малко опасни,
Н.
като има предвид, че в преразглеждането на дерогацията относно диафрагмите, съдържащи азбестови влакна хризотил, което беше извършено съгласно Директива 76/769/ЕИО http://ec.europa.eu/enterprise/chemicals/legislation/markrestr/index_en.htm http://ec.europa.eu/enterprise/chemicals/legislation/markrestr/index_en.htm , бяха разгледани последиците както в здравно, така и в икономическо отношение, които Комисията отрази в диференцирания подход, изложен в проекта за Регламент (ЕО) № ... от ... на Комисията за изменение на Регламент (ЕО) № 1907/2006 (REACH), подкрепен от значително мнозинство от държавите-членки,
1.
В контекста на
∙ подхода, възприет в проекта за Регламент (ЕО) № ... от ... на Комисията за изменение на Регламент (ЕО) № 1907/2006 (REACH) за постепенно извеждане от употреба на азбестови влакна в средносрочен план,
∙ преразглеждането на дерогацията относно диафрагмите, съдържащи азбестови влакна хризотил, което беше извършено съгласно Директива 1999/77/ЕО на Комисията, и
∙ изявлението, което Комисията направи по повод приемането на проекта за регламент на Комисията по време на комитета на държавите-членки по въпросите на REACH на 20 февруари 2008 г.,
се въздържа от противопоставяне срещу приемане на проекта за Регламент (ЕО) № ... от ... на Комисията за изменение на Регламент (ЕО) № 1907/2006 (REACH);
2.
отбелязва преразглеждането на дерогацията относно диафрагмите, съдържащи азбестови влакна хризотил, и подчертава, че високоволтажните инсталации могат успешно да работят със заместващи материали и че някои подобни инсталации в ЕС вече се приспособиха;
3.
подчертава, че понастоящем в четири държави-членки все още се използват диафрагми, съдържащи азбестови влакна хризотил, в инсталации от нисковолтажен тип, за който не съществуват заместващи материали за диафрагми, въпреки сериозната изследователска програма, която проведоха заинтересованите предприятия;
4.
подчертава, че според преразглеждането на дерогацията относно диафрагмите, съдържащи азбестови влакна хризотил, потенциален риск за излагане на работниците съществува единствено когато тези диафрагми се подменят (експлоатационна годност до 10 години), тъй като камерите за електролиза са херметически затворени по време на работа поради съдържанието на хлор, а представителите на промишлеността твърдят, че ограниченията за излагане на работниците на хризотил се спазват напълно;
5.
призовава държавите-членки и Комисията да гарантират стриктно изпълнение на директивата на Европейския парламент и на Съвета относно защитата на работниците от рискове, свързани с експозиция на азбест по време на работа;
6.
изразява съжаление, че досега беше невъзможно да се установи европейски списък с изделия, освободени от забраната съгласно точка 2, буква 6 от горепосоченото приложение към проекта за регламент на Комисията за изменение на приложение XVII на Регламент (ЕО) № 1907/2006 (REACH);
7.
призовава Комисията да състави такъв списък веднага след съобщаване на съответните национални мерки, при това не по-късно от 1 януари 2012 г.;
8.
настоятелно призовава Комисията до края на 2009 г. да внесе законодателно предложение относно контролираното изхвърляне на азбестови влакна и почистването или изхвърлянето на съдържащото азбестови влакна оборудване с цел пълното им унищожаване;
9.
също така настоятелно призовава Комисията да установи стратегия за забрана на всички форми на азбест и на всички употреби на азбестови влакна до 2015 г., включително подходящи правила за износ съгласно Регламент (ЕО) № 1013/2006 относно превози на отпадъци, като отчете принципа на близост, посочен в Директива 2008/98/ЕИО от 19 ноември 2008 г. относно отпадъците и за отмяна на определени директиви, тъй като азбестът продължава да предизвиква голям брой болести, свързани с излагането на азбестови влакна;
10.
призовава Комисията да докладва редовно на Парламента относно прилагането на проекта за Регламент (ЕО) № ... от ... на Комисията за изменение на Регламент (ЕО) № 1907/2006 на Европейския парламент и на Съвета (REACH) по отношение на приложение ХVІІ;
11.
възлага на своя председател да предаде настоящата резолюция на Съвета, Комисията, правителствата и парламентите на държавите-членки.
