15.9.2008
ПРЕДЛОЖЕНИЕ ЗА ПРЕПОРЪКА ДО СЪВЕТА
внесено съгласно член 114, параграф 1 от правилника
от José Ignacio Salafranca Sánchez-Neyra
от името на групата PPE-DE
за стратегическото партньорство ЕС-Мексико
Препоръка на Европейския парламент до Съвета за стратегическото партньорство ЕС-Мексико
Европейският парламент ,
–
като взе предвид съобщението на Комисията до Съвета и до Европейския парламент „Към стратегическо партньорство между ЕС и Мексико“ (COM(2008)447, окончателен),
–
като взе предвид Споразумението за икономическо партньорство, политическо координиране и сътрудничество между Европейската общност и нейните държави-членки, от една страна, и Мексиканските съединени щати, от друга (Официален вестник, L276/45, 28.10.2000 г.),
–
като взе предвид Декларацията от Лима в рамките на V -та среща на върха между Европейския съюз и страните от Латинска Америка и Карибския басейн, проведена в Лима (Перу), на 16 май 2008 г.,
–
като взе предвид съвместното комюнике от IV-та среща на върха между Европейския съюз и Мексико, проведена в Лима (Перу), на 17 май 2008 г.,
–
като взе предвид посланието на Евро-Латиноамериканската асамблея до V -та среща на върха между Европейския съюз и страните от Латинска Америка и Карибския басейн,
–
като взе предвид своята резолюция от 24 април 2008 г. относно V -та среща на върха между Европейския съюз и страните от Латинска Америка и Карибския басейн, проведена в Лима,
–
като взе предвид член 114, параграф 1 от правилника,
A.
като има предвид, че Споразумението за икономическо партньорство, политическо координиране и сътрудничество с Мексико, т. нар. „общо споразумение“, подписано през 1997 г. и в сила от 2000 г., се основава на три стълба: политически диалог, продължаване изграждането на зона за свободна търговия и сътрудничество; като има предвид, също така, че след неговото влизане в сила през 2000 г. отношенията между двете страни се задълбочиха и укрепиха в политическата и търговската сфера, както и в сътрудничеството,
Б.
като има предвид, че от 2004 г. институциите на Европейския съюз и Мексико са засилили своите контакти на високо равнище, както в двустранен план, така и в рамките на Общото споразумение,
В.
като има предвид, че задълбочаването на отношенията между Мексико и Европейския съюз би могло да насърчи постигането на консенсус между ЕС и неговите Латиноамерикански партньори по регионални и глобални въпроси,
Г.
като има предвид, че стратегическото партньорство предполага укрепване на отношенията между Европейския съюз и Мексико на две отделни равнища: многостранно, по отношение на координирането по въпроси от световно значение, и двустранно, що се отнася до развитието на отношенията между двете страни и техните инициативи,
Д.
като има предвид, че този вид стратегически партньорства следва също така да спомагат за насърчаване на благосъстоянието на евро-латиноамериканските партньори, с оглед постигане на по-интегрирани и сплотени общества, в които зачитането на принципа на правовата държава, демократичните ценности и принципи и правата на човека се установи в контекст на солидарност и равенство, както беше решено в Лима,
1.
отправя до Съвета следните препоръки:
a) двустранното регионално стратегическо партньорство между ЕС и Мексико следва да бъде част от двустранния регионален подход и цялостната визия за отношенията между Европейския съюз и Латинска Америка и Карибския басейн, която е основата на решението за стратегическо асоцииране на двата региона, взето на срещите на върха ЕС-Латинска Америка/Карибски басейн;
б) специалните механизми за политически диалог, произтичащи от стратегическото партньорство ЕС-Мексико, следва да осигуряват действителен тласък за отношенията с и между различните процеси за регионална интеграция, за защита на ценностите и интересите на стратегическото асоцииране, както и за засилване на принципа на многостранност в областта на международните отношения;
в) стратегическото партньорство между ЕС и Мексико следва да осигури действителна добавена стойност, както по отношение на разпоредбите на настоящото споразумение за асоцииране (Общо споразумение) между Мексико и Европейския съюз, така и в рамката на двустранните отношения;
г) гореспоменатото стратегическо партньорство следва да позволи преодоляването на съществуващите понастоящем пропуски по отношение на координирането между партньорите в различните международни форуми и институции, което да не се ограничава до установяването на обща програма, а включва координирането на позиции по въпроси от световно значение, въз основа на общите интереси и загриженост на партньорите;
д) следва да бъдат включени насоки относно най-добрия начин за осъществяване на тясно сътрудничество и съвместна работа за насърчаване на ефективна многостранност и укрепване способността на ООН да поддържа и консолидира мира, както и да се изправи срещу, в рамките на международното право, общите заплахи за мира и сигурността, включително трафика на наркотици и оръжие, организираната престъпност, тероризма и мафиите, които извличат облага от незаконната имиграция, в съответствие с Декларацията от Лима;
е) следва да се предвиди институциите на Европейския съюз и мексиканското правителство да предоставят редовна и обстойна информация на Европейския парламент и на Евро-Латиноамериканската парламентарна асамблея относно състоянието на стратегическото партньорство и мониторинга на работата, извършвана в неговите рамки;
2.
възлага на своя председател да предаде настоящата препоръка на Съвета и, за информация, на Комисията и на правителствата на държавите-членки на ЕС.
