ВЪПРОС С ИСКАНЕ ЗА ПИСМЕН ОТГОВОР E-2331/09
зададен от Kristian Vigenin (PSE)
на Комисията
(7 април 2009 г.)
Относно: Различна цена на SMS на латиница и кирилица при еднакъв брой знаци
На 27 юни 2007 г. Европейският парламент и Съветът приеха Регламент (ЕО) № 717/2007 ОВ L 171, 29.6.2007 г., стр. 32. относно роуминга в обществени мобилни телефонни мрежи в рамките на Общността, според който се уеднаквява тарифата за разговори в мобилни мрежи на територията на ЕС.
Година по-късно (30 юни 2008 г.) Вивиан Рединг, член на Комисията, отговарящ за информационното общество и медите, публикува прессъобщението „Една година след влизането в сила на регламента за роуминга“, в което се призовава европейският сектор доброволно да намали цените на кратките съобщения. ЕК подготвя проект за намаляване на цените на разговорите и въвеждане на горна граница за цените на текстовите съобщения SMS от лятото на 2010 г. нататък.
Единният пазар е едно от най-големите постижения на ЕС. В условията на този единен европейски пазар и предвид действията на Европейската комисия се наблюдават неравноправие на гражданите на ЕС и явна дискриминация, основана на език, въпреки равнопоставеността на официалните езици на Съюза.
Поради спецификата на кодирането ASCII оптималният размер на кратките съобщения, изписвани на кирилица, е 70 знака, докато максималният размер на кратките съобщения, изписвани на латиница, е 160 знака. Това прави кратките съобщения SMS, изписвани на кирилица, над два пъти по-скъпи от тези, изписвани на латиница. Това представлява дискриминация и накърнява един от най-широко застъпените устои на ЕС — равнопоставеността на потребителите. При сегашната система гражданите са финансово принудени да се откажат от ползването на кирилица, затова — независимо от евентуални технически затруднения и допълнителни разходи за компаниите — смятам, че равнопоставеността и недискриминацията на гражданите на ЕС са основни принципи, които не могат да бъдат жертвани заради икономическата ефективност.
Смята ли ЕК да предприеме мерки, които да гарантират, че при изпращане на SMS в рамките на ЕС ще бъде спазвана еднаква цена за еднакъв брой знаци на латиница и на кирилица, като равнопоставени азбуки, както при роуминг, така и в рамките на националните мрежи?