Въпрос с искане за устен отговор O-000251/2011
до Комисията
Член 115 от Правилника за дейността
Sonia Alfano
,
Alexander Alvaro
,
Gianni Vattimo
,
Jens Rohde
,
Sophia in 't Veld
, Baroness
Sarah Ludford
,
Louis Michel
,
Andrea Zanoni
,
Ramon Tremosa i Balcells
,
Giommaria Uggias
,
Cecilia Wikström
от името на групата ALDE Относно: "Закон за подслушването" в Италия
Италианският парламент обсъжда предложение от правителството на Берлускони за изменение на закона за подслушването (по-конкретно в частта му, уреждаща критериите и процедурите за предоставяне на разрешение, видовете престъпления, попадащи в обхвата на закона, електронното наблюдение, срока на разрешението за подслушване, използването на информацията, придобита чрез подслушване във връзка с други престъпления, задължението на блоговете да коригират информация и изключенията за членове на парламента, свещениците и архиепископите), като се ограничават възможностите на средствата за масова информация да публикуват записи от подслушвания и се предвиждат строги наказания – включително и за новите медии – за публикуване на информация, свързана със съдебни разследвания преди предварителното изслушване, т.е. за период, който в Италия продължава от 3 до 6 години, а в някои случаи, дори 10 години. Този проектозакон предизвиква сериозна загриженост в Италия: вносителят на проектозакона подаде оставка след гласуването в комисията; Wikipedia публикува празна страница на италианския си уебсайт в знак на протест срещу разпоредба на проектозакона, която задължава блоговете да коригират информация в рамките на 48 часа въз основа на обикновено искане и при предвидени глоби в размер до 12 000 евро (така наречения член „убиец на блогове“) .
1. Смята ли Комисията, че предложените изменения на италианския закон за подслушването са пропорционални и отговарят на европейските стандарти по отношение на свободата на медиите да предоставят информация и правото на гражданите да получават информация, гарантирани от член 11 на Хартата на основните права на ЕС и член 10 от Европейската конвенция за защита правата на човека и основните свободи и свързаната с тях съдебна практика?
2. Смята ли Комисията, че предложените изменения съответстват на целите на ЕС за борба с престъпността и организираната престъпност в Европа?
3. Смята ли Комисията, че предложените изменения – чиято заявена цел е предотвратяване на нарушаването на съдебната тайна и защита на неприкосновеността на личния живот – са пропорционални на практическия резултат, който ще произлезе от тях, а именно драстично ограничаване на правоприлагащата дейност на държавата, насочена към гарантиране на сигурността на гражданите чрез превенция и наказване на престъпленията, и справяне с организираната престъпност, както и ограничаване на свободата на информация?
4. Какви инициативи ще предприеме Комисията, за да бъдат гарантирани свободата на информацията, на изразяването и на печата в Италия и в ЕС и ефективността на борбата срещу организираната престъпност в Италия и в ЕС?
През изминалите месеци Националната асоциация на магистратите изрази загриженост във връзка с отслабването на инструментите за борба срещу престъпността и за защита на сигурността на гражданите; Италианската асоциация на редактори на вестници, Националната федерация на пресата и Асоциацията на журналистите разкритикуваха проектозакона и го определиха като „ограничаващ свободата на словото”, особено във връзка с високите глоби, които предвижда; срещу планираните изменения изразиха загриженост и представители на САЩ, включително заместник-главния прокурор Лани Бруър.