Въпрос с искане за устен отговор O-000076/2011/rev.1
до Комисията
Член 115 от Правилника за дейността
Franziska Keller
,
Hélène Flautre
,
Jean Lambert
,
Raül Romeva i Rueda
,
Judith Sargentini
от името на групата Verts/ALE Относно: Реакция на миграционните потоци в Северна Африка и южното Средиземноморие
Вълната от политически революции в Северна Африка се съпътства от миграционни потоци от хора, бягащи от нестабилността и насилието. В конкретния случаи с Либия се наблюдава мащабно придвижване на бежанци, бягащи от тази държава, в резултат на настоящото положение в нея. „Капацитетът за прием” на съседните държави Алжир, Тунис и Египет вече е достигнал своя максимум, според, наред с останалите, ВКБООН и МОМ, като поради опасното вътрешно положение в съседните държави Чад, Нигер и Судан регионалният прием на бежанци в тези страни следва фактически да се счита за невъзможен. Освен това се съобщава и за пристигането по бреговете на Лампедуза на около 7 000 тунизийски и 300 либийски бежанци.
Като се има предвид, че тези потоци оказват натиск върху солидарността, както по отношение на съседните държави, така и в рамките на ЕС, може ли Комисията да изясни следното?
Готова ли е Комисията да представи предложение за разрешение за решение на Съвета, с което да се установи „наличието на масово навлизане на разселени лица”, както е посочено в член 5 от директивата за предоставяне на временна закрила от 2001 г.? Ако не е, може ли тогава да посочи защо поддържа становището, че настоящото положение в Северна Африка (Либия) не попада в обхвата на гореспоменатата директива, и може ли също така да поясни в кои случаи според нея дадена ситуация попада в обхвата на тази директива?
Какво планира да направи Комисията, за да помогне на страните от региона, като например Тунис и Египет, при управлението на ситуацията и оказването на подкрепа на блокираните в региона, т.е. тези, които биха могли да имат нужда от международна закрила, и тези, които вече са признати за бежанци от ВКБООН, по-специално гражданите на страните на юг от Сахара?
Как ще гарантира Комисията, че на лицата, бягащи от конфликта, е дадена възможност да поискат международна закрила?
– Предвид изключително уязвимото положение на непридружените малолетни, за които се съобщава, че са пристигнали в Лампедуза, какво възнамерява да направи, за да се осигури адекватна защита за тази група?
– Какво възнамерява да направи Комисията по отношение на преразпределението и презаселването в ЕС на лицата, бягащи от конфликта, както и между различните държави-членки, особено по отношение на кандидатите, които се нуждаят от международна закрила?
– Какво възнамерява да направи Комисията с цел установяване на по-систематични механизми за солидарност между държавите-членки с оглед презаселване на лицата, бягащи от конфликта, които пристигат в Средиземноморския регион?
– В по-дългосрочен план, какво възнамерява да направи, за да се гарантира превръщането на общата система за убежище на ЕС в реалност до 2012 г.?
