ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0022/07
съгласно член 108 от Правилника за дейността на ЕП
от
Arlene McCarthy
, от името на Комисия по вътрешния пазар и защита на потребителите
към Комисията
Относно: Дерогации от правилата на вътрешния пазар за обществени поръчки в сферата на отбраната на основание член 296 ДЕО
Тъй като обществените поръчки в сферата на отбраната все още се възлагат в условията на доста разделени национални пазари, комисията по вътрешния пазар и защита на потребителите взема под внимание тълкувателното съобщение на Европейската Комисия относно приложението на член 296 от Договора в областта на обществените поръчки, свързани с отбраната (COM(2006)0779 окончателен), прието на 7 декември 2006 г. Съобщението помогна за поясняване на съществуващата правна рамка и уточни при какви условия е позволено прилагането на дерогациите.
Комисията по вътрешния пазар и защита на потребителите отбелязва още усилията на Комисията да предложи ново законодателство, което следва значително да допринесе за създаването на по-конкурентна среда за Европейската отбранителна промишленост и нейните доставчици. По-специално тя подчертава ролята на обществените поръчки в сферата на отбраната за европейската икономика.
Комисията по вътрешния пазар и защита на потребителите отправя към Европейската комисия следните въпроси:
Какъв е напредъкът по подготвяния проект на директива относно 'обществените поръчки на отбранително оборудване, които не попадат в обхвата на дерогациите по член 296 ДЕО'? Какви са последващите стъпки планирани от Комисията?
Как оценява Комисията, от перспективата на справедлив и ефикасно функциониращ вътрешен пазар, състоянието на европейската отбранителна промишленост, при условие че в различни държави-членки значителен брой работни места за висококвалифицирани специалисти са застрашени? Какво въздействие очаква да има директивата върху този сектор?
Каква е стратегията на Комисията да склони държавите-членки на по-тясно сътрудничество по въпросите на обществените поръчки в сферата на отбраната, да увеличи прозрачността и постепенно да отвори техните национални пазари на обществени поръчки в сферата на отбраната, с цел създаването на функционираща и конкурентоспособна среда за този чувствителен сектор?
Какви заключения могат да се направят от Кодекса за поведение, който бе съставен през 2006 г.? Как вижда Комисията бъдещата връзка между директивата и Кодекса за поведение?
