15.12.2010 ПРЕДЛОЖЕНИЕ ЗА ОБЩА РЕЗОЛЮЦИЯ внесено съгласно член 122, параграф 5 от Правилника на дейността
вместо предложенията за резолюция, внесени от следните групи:
ALDE ( B7‑0712/2010 )
S&D ( B7‑0715/2010 )
GUE/NGL ( B7‑0731/2010 )
Verts/ALE ( B7‑0732/2010 )
относно еритрейските бежанци, държани като заложници от трафиканти на хора в Синай
Véronique De Keyser
,
David-Maria Sassoli
от името на групата S&D
Niccolò Rinaldi
,
Marielle De Sarnez
,
Charles Goerens
,
Ramon Tremosa i Balcells
,
Sonia Alfano
,
Leonidas Donskis
,
Marietje Schaake
,
Kristiina Ojuland
от името на групата ALDE
Hélène Flautre
,
Barbara Lochbihler
,
Judith Sargentini
,
Franziska Katharina Brantner
,
Ulrike Lunacek
,
Heidi Hautala
,
Bart Staes
от името на групата Verts/ALE
Rui Tavares
,
Cornelia Ernst
,
Marie-Christine Vergiat
,
Marisa Matias
от името на групата GUE/NGL
PE450.544v01-00 } PE450.547v01-00 } PE455.837v01-00 } PE455.838v01-00 } RC1 Резолюция на Европейския парламент относно еритрейските бежанци, държани като заложници от трафиканти на хора в Синай
Европейският парламент,
– като взе предвид изявлението на ВКБООН от 7 декември 2010 г. относно еритрейските заложници в Синай, Египет;
– като взе предвид Споразумението за асоцииране ЕС—Египет ОВ L 304, 30.9.2004 г., стр. 39.
, подписано в Люксембург на 25 юни 2001 г. и влязло в сила на 1 юни 2004 г., и по-конкретно преамбюла и член 2 от него,
– като взе предвид Конвенцията на ООН за статута на бежанците от 1951 г. и протокола към нея от 1967 г.,
– като взе предвид Протокола на ООН за предотвратяване, противодействие и наказване на трафика на хора, особено жени и деца, допълващ Конвенцията на ООН срещу транснационалната организирана престъпност от 2000 г.,
– като взе предвид Конвенцията на ОАЕ за регулиране на специфичните аспекти на бежанските проблеми в Африка,
– като взе предвид Декларацията от Барселона от ноември 1995 г., формирала основата за създаването на Съюза за Средиземноморието;
– като взе предвид декларацията на заместник-председателя на Комисията/върховен представител на Съюза по въпросите на външните работи и политиката на сигурност от 21 септември 2010 г. относно политическите затворници в Еритрея,
– като взе предвид член 122, параграф 5 от своя правилник,
A. като има предвид, че на 7 декември, вторник, службата на върховния комисар на ООН за бежанците изрази своята загриженост за около 250 имигранти от Еритрея, за които се предполага, че са държани в плен в Синайската пустиня,
Б. като има предвид, че десетки жени имигранти докладваха на международни организации за това, че са били многократно изнасилвани от трафикантите и както мъжете, така и жените са били обект на нехуманно отношение по време на чакането на откупа и дори след плащането му,
В. като има предвид, че съществуват твърдения, че трафикантите изискват до 8000 щатски долара на човек за тяхното освобождаване,
Г. като има предвид, че според ВКБООН около 85 % от имигрантите, навлизащи в Синайската пустиня през последните месеци, са граждани на Еритрея, бягащи от репресивния режим в държавата, които в съответствие с насоките за допустимост на ВКБООН следва да бъдат разглеждани като бежанци,
Д. като има предвид, че всяка година хиляди хора се опитват да прекосят границата между Египет и Израел, често с помощта на трафиканти, които обръщат малко внимание на безопасността,
Е. като има предвид, че ВКБООН преговаря с египетските органи за получаване на достъп до лицата, намиращи се под държавна опека при осъществяването на това пътуване, за да може да определи онези сред тях, които са бежанци и се нуждаят от международна закрила,
Ж. като има предвид, че от 2007 г. в Синай действа значителна по размери мрежа за нелегално прекарване на имигранти от южна Сахара през Египет към Израел,
З. като има предвид, че граничната зона на Египет с Израел в Синай е забранена военна зона, до която държавата забранява неразрешен достъп; като има предвид, че според „Хюмън Райтс Уотч“ от 2007 г. насам египетските сили за сигурност са убили най-малко 85 невъоръжени имигранти, опитващи се да пресекат нелегално границата между Египет и Израел,
И. като има предвид, че по сведения на израелското правителство всеки месец повече от 1000 имигранти нелегално влизат в страната; като има предвид, че наскоро Израел започна изграждането на преграждения и система за наблюдение по протежение на своята граница с Египет с цел спирането на притока на нелегални имигранти, както и на център за задържане на нелегални имигранти в Negev,
Й. като има предвид, че египетските органи редовно се позовават на организираната криминална дейност в Синай, включваща контрабандата и трафика на хора, наркотици и оръжия, когато обосновават преследването на обвинените в незаконно пребиваване в Синай имигранти пред военни съдилища,
К. като има предвид, че политиките и мерките спрямо имигрантите, приети от някои европейски държави, допринесоха за засилване на притока на имигранти към Египет и към други държави в региона,
Л. като има предвид, че през август 2010 г. при сблъсъци с контрабандисти близо до границата с Израел бяха убити седем души, след като африкански имигранти, задържани от трафиканти, отнеха оръжията на лицата, държащи ги в плен, и се опитаха да избягат,
1. настоятелно призовава египетските органи да предприемат всички необходими мерки за осигуряване на освобождаването на еритрейците, държани като заложници; приветства усилията, положени от египетските власти да разследват информация, включена в докладите на ВКБООН, както и на хората, които имат връзка с трафикантите;
2. приветства откриването на дипломатически процедури с египетските власти от страна на върховния комисар на ООН за бежанците за започване на издирването на групата на трафикантите и заложниците;
3. насърчава Египет, Израел и международната общност да продължат борбата срещу контрабандата и трафика на хора в Синай;
4. подчертава инициативите, предприети от Египет, включително създаването през 2007 г. на национален координационен комитет за борба и предотвратяване на трафика на хора и приетия неотдавна закон срещу трафика на хора, за борба срещу контрабандата и трафика на хора в Синай;
5. подчертава, че Египет, както и всички държави, е длъжен незабавно да приведе начина, по който третира бежанците, в съответствие с международните норми, така че на всеки бежанец да се гарантира пълна защита и съдействие;
6. съзнава, че границата на пустинята Синай се е превърнала в маршрут, ползван от африканските имигранти, включително от хиляди еритрейци всяка година, които бягат от страната, като много от тях се насочват към Израел;
7. настоятелно призовава египетските органи и службите за сигурност, като същевременно признава, че Египет има правото да регулира преминаването през границите си, да избягват използването на смъртоносна сила срещу нелегалните имигранти, които пресичат границите на страната; да зачитат напълно разпоредбите и нормите на международното право по правата на човека по отношение на тяхното третиране; да защитават тяхното достойнство и тяхната физическа и психическа неприкосновеност; да зачитат правото им на законен и справедлив процес и да гарантират, че задържаните имигранти имат възможност за връзка с ВКБООН, както и да допускат ВКБООН до всички лица, търсещи убежище, и бежанци под държавна опека;
8. призовава заместник-председателя на Комисията/върховен представител на Съюза по въпросите на външните работи и политиката на сигурност да включи тази тема в дневния ред за политически диалог с Египет като високоприоритетна и настоятелно да призове правителството на Египет да се бори с трафика на хора и да поддържа задълженията си съгласно международните конвенции за бежанците;
9. приканва държавите-членки да се справят с тази извънредна хуманитарна ситуация чрез доброволното презаселване в ЕС на всички лица, търсещи убежище, засегнати от тази криза; отправя искане към Европейската комисия да координира операцията и да използва наличните средства за финансиране чрез Европейския фонд за бежанците;
10. призовава Комисията и държавите-членки да изградят истинско партньорство с ВКБООН, като предложат политическа и финансова подкрепа за подпомагане на работата на ВКБООН в Кайро;
11. признава мандата на ВКБООН и значението на усилията на службата за защита и насърчаване на трайни решения за бежанците и други изселени лица;
12. възлага на своя председател да предаде настоящата резолюция на президента на Арабска република Египет, правителството и парламента на Египет, правителството и парламента на Израел, правителството на Еритрея, заместник-председателя на Комисията/върховен представител на Съюза по въпросите на външните работи и политиката на сигурност, Съвета, Комисията, генералния секретар на ООН, върховния комисар на ООН за бежанците, върховния комисар на ООН по правата на човека, институциите на Африканския съюз, включително Панафриканския парламент и правителствата на държавите-членки.
