Отговор, даден от г-жа Рединг от името на Комисията
(30 август 2011 г.)
Комисията не счита, че съществува някакъв конфликт между защитата на правата на детето и принципа за недопускане на дискриминация, основана на етнически произход или принадлежност към национално малцинство. Правата на детето и принципът за недопускане на дискриминация, основана на етнически произход, са основни права, залегнали в Хартата на основните права на Европейския съюз, които следва да се упражняват и защитават в съответствие с други основни права.
Комисията отбелязва, че забраната на дискриминация, основана на етнически произход или принадлежност към национално малцинство, не поражда никакви права, които биха оправдали принудителните бракове на малолетни/непълнолетни.
