ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0114/09
съгласно член 115 от Правилника за дейността на ЕП
от
Malcolm Harbour
, от името на Комисия по вътрешния пазар и защита на потребителите
към Комисията
Относно: Прилагането на директива 2006/123/EО
Ако директивата за услугите на вътрешния пазар (Директива 2006/123/ЕО ) бъде приложена правилно, предприятията ще могат да ползват предимствата на единния пазар, потребителите ще бъдат защитени и ще бъдат въведени социални защитни мерки. Това ще рационализира дейността на националните администрации, ще гарантира прилагането на по-лесни, по-бързи и открити за гражданите процедури и ще насърчи конкуренцията на единния пазар.
Два от най-важните аспекти на директивата за услугите са разпоредбите за преглед на националното законодателство от държавите-членки, включително и процеса на взаимна оценка, както и разпоредбите за единните центрове за контакт във всички държави-членки.
Може ли Комисията да информира за това:
Дали държавите-членки са приключили процеса на преглед на законодателството и доколко това е допринесло за ефективното прилагане на директивата за услугите?
Колко държави-членки ще имат действащ единен център за контакт до крайния срок за транспониране на директивата и тези центрове за контакт ще предложат ли ефективен достъп до процедурите за създаване на предприятия, включително предоставяне на информация относно социалните и трудовите права и задължения?
Във връзка с отговорите на горепосочените въпроси, може ли Комисията да направи оценка на това:
Дали всички държави-членки ще могат да спазят крайния срок за транспониране на директивата - 28 декември 2009 г.?
Какви са най-големите предизвикателства, с които са се сблъскали държавите-членки при транспонирането на директивата, по-специално във връзка със социалните услуги?
По какъв начин заинтересованите страни бяха включени в процеса?
ОВ L 376, 27.12.2006 г., стр. 36.