17.9.2008
ПРЕДЛОЖЕНИЕ ЗА РЕЗОЛЮЦИЯ
внесена съгласно член 33 от правилника,
от Eva Lichtenberger, Monica Frassoni и Daniel Cohn-Bendit
от името на групата Verts/ALE
относно приоритетите на Европейския парламент относно Законодателната и работна програма на Комисията за 2009 г.
Предложение за резолюция на Европейския парламент относно приоритетите на Европейския парламент относно Законодателната и работна програма на Комисията за 2009 г.
Европейският парламент ,
–
като взе предвид Съобщението на Комисията за Годишната политическа стратегия за 2009 г. (COM(2008) 72), приета на 13 февруари 2008 г. и представена от Комисията и разисквана по време на сесията на Парламента през месец март 2008 г.,
_
като взе предвид обобщаващия доклад на Съвета на председателите на комисиите от 9 юли 2008 г.,
–
като взе предвид член 103, параграф 2 от своя правилник,
А.
като има предвид, че Законодателната и работна програма на Комисията за 2009 г. трябва да се разглежда в контекста на изборите за Европейски парламент, края на мандата на настоящата Комисия и назначаването на нова Комисия,
Б.
като има предвид, че политиките, целящи превръщането на ЕС в „най-конкурентноспособното, основано на знанието общество в света” следва да бъдат разработени така че да не вредят на други основни цели на ЕС и по-специално борбата с изменението на климата, превръщането на ЕС в общество с най-високата енергийна ефективност в света и подпомагането на постигането на Целите на хилядолетието,
C.
като има предвид, че Комисията - с правото си на законодателна инициатива и като пазител на Договорите - играе специална роля и има специалното задължение да търси, когато предлага нови политики и законодателство, инструменти, които са пропорционални и съпоставими с целите и във всички случаи водят до печеливши положения, като съгласува понякога противоречащи си на пръв поглед цели и интереси,
Изменение на климата и устойчива Европа
1.
приветства ангажимента за продължаване на водещата роля на ЕС в международните преговори и за подкрепа на тази амбиция със съизмерими конкретни мерки в Европа; при все това отбелязва със загриженост по отношение на настоящите предложения, че дори целта от 30% намаляване към 2020 г. не е съвместима с научните препоръки за ограничаване на изменението на климата до +2°C, ако се запази нивото на разрешено компенсиране с външните кредити; поради това призовава Комисията да гарантира по време на преговорите за пакета от мерки срещу изменението на климата приемането на по-амбициозен подход, за което бе постигнато съгласие в Европейския съвет, както и приноса на пакета от мерки към международните преговорите за бъдещо споразумение за климата, което да съответства на целите за ограничаване на изменението на климата до +2°C;
2.
настоява всички постъпления от търговете в рамките на Схемата на ЕС за търговия с емисии на парникови газове да се използват за борба с изменението на климата в Европа или в развиващите се страни; не подкрепя предложенията за отпускане на средства от схемата за търговия с емисии на парникови газове на ЕС за субсидиране на определени технологии, счита, че предсказуемите цени на въглерода следва да бъдат основния инструмент за навлизането на технологии на пазара;
3.
счита, че ЕС трябва спешно да подготви на общностно равнище финансов капацитет за изпълнението на ангажименти, произтичащи от бъдещото споразумение за климата, по-специално по отношение на намаляването на външните емисии и стимулиране на избягването на обезлесяване и деградация на горите, както и подпомагането на адаптирането към изменението на климата в развиващите се страни; призовава Комисията да направи предложения в съответствие с научните констатации в Четвъртия доклад за оценка на Международната експертна група по изменението на климата и с финансовите нужди, определени при подготовката на Рамковата конвенция на ООН по изменението на климата (РКИК)/Протокола от Киото
4.
изразява своето възмущение, в контекста на целите на ЕС в областта на защитата на биологичното разнообразие и смекчаването на изменението на климата, от забавянето на представянето на предложение за забрана на пускането на пазара на продукти от незаконно добит дървен материал;
5.
призовава за засилване на политиката на устойчиво потребление посредством поставянето на годишни цели за намаляване на използването на природни ресурси в рамките на ЕС;
6.
подчертава значението на гарантирането на пълното прилагане на правото на ЕС, особено за постигане на целите, свързани със запазване на биологичното разнообразие и качеството на водата и въздуха; поддържа становището, че за последователното прилагане на законодателството на ЕС в областта на околната среда е необходимо да бъдат заделени достатъчно средства, че това законодателство трябва да се изпълнява комплексно и че усилията в тази област трябва да бъдат засилени през 2009 г.;
7.
очаква стратегията за района на Балтийско море да включва ефективни мерки за намаляване на замърсяването от различни източници, включително селското стопанство, без по-нататъшно отлагане; счита, че планирания газопровод през Балтийско море за не съответства на устойчивото развитие на този регион;
8.
изразява съжаление, че Комисията не е предложила включването сектора на морския транспорт в целите за намаляване на емисиите на СО2 на ЕС и не е направила предложения за разглеждане на проблема с въздействието върху климата на емисиите на NОx от авиацията; призовава за незабавното въвеждане на такива мерки;
9.
изразява съжаление за забавянето на преразглеждането на директивата за националните тавани за емисии и за поставяне на етикети на колите, показващи нивото на техните емисии от въглероден диоксид;
10.
настоява, че Планът за действие в областта на енергетиката за периода 2010-2014 г. следва да бъде съсредоточен върху енергийната ефективност и възобновяемите енергийни източници, вместо върху развитието на конвенционалните енергийни източници и даването на привилегии на определени технологии, като технологиите за улавяне и съхранение на въглерод, които няма до доведат до постигането на целите за намаляване на изменението на климата до 2020 г.
11.
по отношение на Общата селскостопанска политика изразява съгласие с приоритетите, предвиждащи консолидиране и изпълнение на инициативите, стартирали през 2008 г. и по-специално единните организации на Общия пазар, законодателните предложения относно прегледа на състоянието на Общата селскостопанска политика, продължаване на работата по качеството на селскостопанските продукти въз основа на резултатите от Зелената книга от 2008 г. и очакваното въздействие на изменението на климата върху селскостопанския сектор; подчертава, че растящите цени на храните, опазването и устойчивото използване на биологичното разнообразие в селското стопанство, планът за предлагане на плодове в училищата, качеството на селскостопанските продукти, по-малко облагодетелстваните райони, най-нуждаещите се лица и помощите за тях под формата на храни, СТО, квалифицирания достъп до пазара и справедливите търговски отношения – социалните и екологичните търговски стандарти на договореностите за свободна търговия са областите, които се нуждаят от специално внимание през 2009 г.
12.
подчертава, че понастоящем хранителни продукти, произведени от клонирани животни могат безконтролно да влизат на европейския пазар; поради тази причина призовава Комисията да предложи регламент за хранителните продукти, произведени от клонирани животни и тяхното потомство, който да бъде приет по процедурата на съвместно вземане на решения, както бе поискано от Европейския парламент на първата му септемврийска сесия; счита, че до влизането в сила на такъв регламент следва да се въведе мораториум върху пускането на пазара на храни, произведени от клонирани животни и тяхното потомство
13.
настоява, като част от подготовката за влизането в сила на регламента срещу незаконната, нерегламентирана и недекларирана (ННН) риболовна дейност , Комисията да предвиди достатъчно финансови, технически и човешки ресурси за подкрепа на онези трети държави, по специално от развиващия се свят, които ще се нуждаят от помощ за изпълнение на изискванията на схемата за удостоверяване на улова, предвидена да влезе в сила през 2010 г.;
14.
приканва Комисията да представи обещаната пътна карта за намаляване на изхвърлянето на риба в морето, включително съответните графици за различните рибни стопанства, както и свързаните с това законодателни предложения,
15.
призовава Комисията, в рамките на своите разисквания и консултации за реформата на Общата политика в областта на рибното стопанство, да разгледа програми за преструктуриране на риболовни флоти с цел намаляване на въздействието им върху околната среда (подобрен подбор на плавателните съдове, по-ниска енергоемкост, намаляване на уврежданията, причинени на морското дъно, и т.н.), както и, при необходимост, за намаляване на онези части на флотите на държавите-членки на ЕС, които са все още твърде големи за ресурсите, с които разполагат;
Растеж и заетост
16.
изразява съжаление за закъснението на отговора на искането на Парламента за преразглеждането на Директивата относно командироването на работници; изисква това преразглеждане да направи директивата по-ясна, за да се гарантират основните права на работниците, командировани по служба;
17.
приветства действията за улесняване на мобилността на гражданите и за защита на правата им по време на тяхната мобилност ; изисква от Комисията да предложи преработено Предложение за допълнителни пенсионни права, което да урежда въпроса за преносимостта на пенсиите;
18.
не одобрява пълната липса на законодателна инициатива от страна на Комисията по отношение на признаването и гарантирането на социални и здравни услуги от общ интерес;
19.
изразява дълбокото си разочарование от резултата от оценката на функционирането на Европейския фонд за приспособяване към глобализацията, тъй като досегашния опит с фонда е показал, че:
a) фондът не е успял да достигне до малките и средни предприятия,
б) фондът не се използва с пълния му потенциал и следователно не помага на гражданите в предвидената степен,
в) фондът е използван само в много ограничен брой отрасли като например автомобилостроителния сектор,
г) критериите на фонда не позволяват да се оцени достатъчно добре дали кандидатстващите за получаване на средства от фонда наистина са жертви на глобализацията или им липсва капацитет за въвеждане на иновации и приспособяване; счита поради това, че ако не се постигна напредък в тези области до следващия преглед, закриването на фонда и прехвърлянето на финансовите средства в Социалния и Кохезионния фонд следва да бъде сериозно обмислено;
20.
предупреждава, че действията, предприемани в областта на трансграничното здравно обслужване, следва да отчитат жизнеспособността и финансовата стабилност на социалноосигурителните системи на държавите-членки и съществуващата координация в областта на социалното осигуряване; подчертава, че тези предложения трябва да зачитат субсидиарността, като същевременно целят по-добър достъп до здравеопазване и високи стандарти при предоставянето на здравно обслужване; подчертава, че бъдещите действия биха могли да доведат до подобрения по отношение на а) свободното движение на здравните специалисти и б) взаимното признаване на професионалните квалификации в тази област;
21.
счита, че инструментите, с които разполагат държавите-членки на ЕС вече не са достатъчни за да задържат въздействието на финансовите кризи по начин, който да намали до минимум колективната цена и да предотврати моралния риск; изразява съжаление в тази връзка, че Комисията не инициира обширна реформа на настоящата нормативна уредба и на механизмите за надзор в отговор на тези предизвикателства; настоятелно приканва Комисията по-специално да предложи законодателни мерки по отношение на регулирането на хедж фондовете и фондовете с частен капитал;
22.
изразява съжаление, че финансовият надзор изостава от пазарната интеграция; настоятелно приканва Комисията да представи резолюция за трансформиране на съществуващите комитети на ниво 3 от процеса „Ламфалуси” в конфигурация за надзор на равнище ЕС; припомня отново, че създаването на европейски надзорен орган е най-добрият начин за постигане на ефективен надзор над трансграничните фирми в дългосрочен план; настоятелно приканва Комисията, по-специално да предприеме инициативи за развитие на европейска гледна точка относно риска и на европейска структура, която да предвижда бърз обмен на информация и ясно разпределение на надзорните отговорности, които все още липсват;
23.
изразява загриженост относно негативните странични ефекти на спекулациите със суровини и по-общо относно въздействието на спекулативните финансови операции върху реалната икономика; счита, че това е силен довод в подкрепа на възобновяване на проекта за въвеждане на общ данък върху финансовите операции; настоятелно призовава Комисията да предприеме марки в това отношение;
24.
изразява загриженост относно забавянето на Комисията в изпълнението на инициативата за създаване на обща консолидирана корпоративна данъчна основа (ОККДО);
25.
изразява съжаление, че Комисията не представи всеобхватна стратегия за борба с данъчните измами, макар че според изчисленията те възлизат на 2-2,5% от БВП на ЕС;
26.
припомня, че скандалът с укриване на данъци в Лихтенщайн подчерта спешната нужда от реформа на Директивата относно данъчното облагане на доходи от спестявания; изразява в тази връзка своята дълбока загриженост от забавянето на Комисията да разгледа въпроса; настоятелно приканва Комисията по-специално да разшири обхвата на Директивата относно данъчното облагане на доходи от спестявания, така че тя да включва всички форми на финансови активи, както и географския обхват на тази директива, като има предвид, че някои европейци са прехвърлили парите си в Азия (особено в Хонконг, Сингапур и Макао) предвид строгата банкова тайна там, която улеснява укриването на доходи;
27.
призовава Комисията да се подготви за необходимите промени в периода до междинния преглед за прилагане на структурните фондове и да не губи време в очакване на следващото поколение структурни фондове, за да може да отговори на неотложните предизвикателства, свързани с изменението на климата, както и да преработи списъка на категориите разходи (за целево отпускане според Договора от Лисабон) в Приложение ІV от Регламент № 1083/2006 на Съвета, в съответствие с член 9, параграф 3 от същия Регламент за определяне на общи разпоредби за структурните фондове, като включи категории разходи за борба с отрицателните въздействия на изменението на климата;
28.
изисква, по отношение на изпълнението на кохезионната политика, Комисията да гарантира както строгото придържане към принципа на партньорство, в съответствие с член 11 на Регламент № 1083/2006 на Съвета за определяне на общи разпоредби за структурните фондове, така и пълното зачитането на равнопоставеността на мъжете и жените и опазването на околната среда при изпълнението на оперативните програми; призовава Комисията да предотвратява използването на структурни фондове в нарушение на правото на Общността, особено на правото в областта на опазването на околната среда, и счита, че Комисията следва последователно да замразява финансирането при наличие на сериозни съмнения относно спазването на правото на ЕС;
29.
приветства новия План за действие на Комисията за засилване на надзорните функции на Комисията при поделено управление на структурни действия (COM (2008)0097) настоятелно призовава Комисията да продължи да подобрява бюджетния контрол и изисква тясно сътрудничество с Парламента, държавите-членки и местните и регионални органи както и представянето на редовни отчети на Парламента;
30.
призовава Комисията да насърчава по-нататъшното развитие на устройството на европейската територия посредством изпълнението на Първата програма за действие за изпълнение на Териториалната програма на ЕС и популяризиране и развитие на Лайпцигската харта, при същевременно пълно зачитане на изискванията на Натура 2000, подчертава необходимостта от включване на селското пространство в Териториалната програма чрез процес подобен на процеса, който доведе до Лайпцигската харта, и на пълното отчитане на взаимодействията между градското и селското пространство в процеса на изпълнение на структурните фондове;
31.
изисква от Комисията да представи план за действие за развитие на единно европейско морско пространство без граници и програма за действие относно градската мобилност; подчертава, че и двата плана за действие следва да включват целите на борбата срещу изменението на климата;
32.
приветства намерението за представяне на Зелена книга за отключване на потенциала на културните и творчески индустрии и на съобщение относно многоезичието; подчертава, че по отношение на Зелената книга за трансграничната мобилност на младите хора, трябва да се вземе предвид въпросът как подкрепата на ЕС е помогнала за увеличаването на мобилността и бъдещите бюджетни нужди за постигане на целевите показатели;
Превръщане на общата имиграционна политика в реалност
33.
приветства идеята за глобален подход относно миграцията, който понастоящем включва законната миграция, но подчертава, че Комисията следва да разработи в този пакет специални предложения относно сектора на сезонните работници;
34.
осъжда въвеждането на биометрични данни в документите за пребиваване и пътуване, като част от интегрираното управление на външните граници;
35.
призовава Комисията да предприеме съответните мерки, за да преодолее застоя в Съвета по отношение на предложението относно процесуалните права в наказателните производства; посочва, че комисията на Парламента по граждански свободи, правосъдие и вътрешни работи поиска, в рамките на бюджетната процедура за 2009 г., да се създаде орган на адвокатите на защитата в рамките на съдебното сътрудничество;
36.
изисква от Комисията да докладва на Парламента за прилагането на препоръките на Европейския парламент относно предполагаемото използване на европейски държави от страна на ЦРУ с цел транспортиране и незаконно задържане на затворници и за резултатите от въпросника, изпратен на всички държави-членки на ЕС, относно съответните им мерки срещу тероризма;
Гражданите на първо място
37.
призовава Комисията да изиска, в контекста на по-нататъшното прилагане на Регламента за REACH, от Европейската агенция по химикалите да изготви проект на подробен списък на веществата, пораждащи много сериозно безпокойство, за да позволи правилно определяне на приоритета на тези вещества при разрешаването им и да приложи правото на потребителите да изискват информация относно тези вещества, съдържащи си в потребителски стоки, за което призова Европейският парламент в своята резолюция от 10 април 2008 г. относно борбата срещу рака в разширения Европейски съюз;
38.
призовава Комисията да поеме инициативата за засилване на безопасността на продуктите за потребителите, по-специално във връзка с новата Директива относно безопасността на детските играчки, предложена от Комисията;
39.
изтъква, че липсват изисквания относно етикетирането на хранителни продукти от животински произход, които са произведени от животни, хранени с генетично модифицирани продукти; затова призовава Комисията да представи разпоредби относно етикетирането на тези продукти, с цел да се създаде прозрачност за потребителите;
40.
изисква от Комисията да поеме съответна инициатива за изготвяне на европейска социална карта, която за предпочитане да бъде включена в здравноосигурителната карта, за работниците, упражняващи правото си на свободно движение, като се обхванат въпросите от приложното поле на Регламент № 883/2004: обезщетения при болест, пенсии, инвалидност, злополуки, безработица и семейни обезщетения;
41.
изисква от Комисията да проследи реализацията на призива на Европейския парламент за европейски пратеник по правата на жените, за да гарантира, че правата на жените както в ЕС, така и в останалата част на света се вземат под внимание, независимо какви политически решения се приемат;
Европа като световен партньор
42.
изразява съжаление, че досега Комисията не е отделила внимание на очаквания междинен преглед на инструментите на RELEX, въпреки че по отношение на това беше постигнато под формата на размяна на писма между Комисията и Европейския парламент; подчертава в тази връзка, че очаква Комисията да направи същевременно съответните предложения, с които да обърне внимание на хронично ниското финансиране по функция 4 – „Външни дейности“;
43.
очаква, че Комисията също така ще даде указания във втория си доклад относно съгласуване на политиките за развитие, който ще бъде представен през 2009 г., относно начините за гарантиране, че Европа все още работи в посока изпълнение на ангажиментите за отпускане на 0,7 % от брутния вътрешен доход за официална помощ за развитие (ОПР) до 2015 г., и по-общо относно начините за справяне с последните предизвикателства, пред които са изправени предимно развиващите се страни и които допълнително затрудняват постигането на Целите на хилядолетието за развитие, като например изменението на климата, цените на хранителните продукти, цените на енергията и агрогоривата;
44.
приветства подновяването на преговорите под егидата на ООН и възстановяването на климата на доверие между президента на Република Кипър, Димитрис Христофиас, и ръководителя на турската кипърска общност, Мехмет Талат; призовава Комисията да ускори процедурите и да приведе в пълно действие всички ресурси, предоставени на турската кипърска общност, с цел да бъде напълно оборудвана и подготвена за момента, когато се постигне цялостно уреждане на конфликта между двете страни и могат да се отстранят окончателно всички пречки пред обединяване на острова и интеграцията на двете общности; настоятелно призовава Комисията да положи междувременно всички усилия, за да се подобри Регламентът за демаркационната линия, като по този начин се улесни търговията между двете страни на острова, която често е възпрепятствана и ограничена;
45.
подчертава повишената отговорност на ЕС в Западните Балкани; очаква мисията на EULEX в Косово да е приведена в пълно действие до края на годината; приветства в тази връзка споразумението, постигнато с генералния секретар на ООН, по отношение на преструктурирането на Временната мисия на Обединените нации в Косово (UNMIK), което ще засили координацията на двете международни мисии с оглед прилагане на всички разпоредби от плана „Ахтисаари“, и по-специално във връзка с консолидирането на демократичните институции, спазването на правата на човека и на малцинствата и зачитането на правовата държава; изразява съжаление, че бъдещите финансови ангажименти към Косово не са посочени по-конкретно;
46.
подчертава необходимостта да се действа като надежден и разбираем участник на Балканите, като се прилагат едни и същи стандарти към всяка страна; приветства в тази връзка подписването на Споразуменията за стабилизиране и асоцииране с Босна и Херцеговина, които ще допринесат допълнително за стабилността на региона; въпреки това счита, че са необходими по-нататъшни усилия за опростяване на визовите процедури и за улесняване на достъпа на хората от Западните Балкани до ЕС; приканва всички държави-членки на ЕС да не възпрепятстват процеса на присъединяване, в случай че са изпълнени предпоставките за кандидатите и потенциалните кандидати;
47.
подчертава, че кризата в Грузия допълнително постави под въпрос стратегическото партньорство с Руската федерация, което трябва да бъде преразгледано внимателно в контекста на скорошните драматични събития; привлича отново вниманието на Комисията върху значението на поставянето на демокрацията, правата на човека и свободата на изразяването на мнения в центъра на бъдещите взаимоотношения с Русия; в тази връзка настоятелно призовава Комисията да определи и включи ясни отправни точки в преговорите относно новото споразумение за партньорство и сътрудничество, което трябва да замени споразумението, чийто срок на действие изтече в края на 2007 г., като установи ясен механизъм за следене на прилагането на всички клаузи от споразумението;
48.
настоятелно призовава Комисията да подпомага активно грузинските органи при подготовката на средно- и дългосрочен план за възстановяване на областите, засегнати от конфликта, след като се извърши точна и пълна оценка на щетите от войната; призовава отново за спешна помощ и действия, по-специално по отношение на жилищното настаняване, с цел да се улесни завръщането на бежанците и те да се подслонят при безопасни условия преди началото на зимата; призовава Комисията да изготви нов план, който да разгледа въпроса за по-нататъшното задълбочаване и надграждане на взаимоотношенията с Грузия в рамките на европейската политика на добросъседство (ЕПД);
49.
призовава за преоценка на стратегическото партньорство с Китай; изтъква, че очакването, че олимпийските игри биха подобрили положението на правата на човека в страната, беше напразно; освен това подчертава, че липсата на значителни резултати от диалога между ЕС и Китай в областта на правата на човека изисква промяна на стратегията и по-добра координация между държавите-членки, с оглед да се насърчават ценностите, на които се основава ЕС;
50.
изтъква, че отново съществува риск надеждите, породени от конференцията в Анаполис, да останат напразни, ако не се постигнат никакви резултати до края на годината; счита, че при неуспех на текущите преговори ангажиментът на ЕС в Близкия Изток следва да се преразгледа коренно; в тази връзка призовава Комисията да изготви амбициозен план за Газа и Западния бряг, в който да определи ясни мерки за преодоляване на тежкото положение, в което се намира палестинското население, като се излезе извън рамките на обикновената помощ, за да се посрещнат основни потребности;
51.
подчертава, че поставянето на началото на Съюза за Средиземноморието допълнително увеличи ролята на ЕС и очакванията на страните партньори в региона към ЕС; изтъква, че обещанията трябва да последвани от действия; призовава Комисията да очертае и да определи по-добре всички нови проекти и програми, които бяха обявени по време на конференцията в Париж, със съответните финансови последствия;
52.
счита, че институционалната структура на взаимоотношенията на ЕС с Азия следва да отрази по-добре нарасналото значение на този регион в света; затова призовава настоятелно Комисията да направи предложения за засилване на измерението на Европейския съюз в процеса на срещата „Азия-Европа“ (ASEM) и парламентарното сътрудничество „Азия-Европа” (ASEP) с оглед на следващата среща на върха на ASEM/ASEP по време на белгийското председателство на ЕС през 2010 г.;
53.
очаква бързо прилагане на стратегията за Централна Азия; изразява съжаление, че досега тя беше ограничена предимно в рамките на енергийни проекти, и затова призовава за промяна, с цел да се отчетат другите приоритети, като например безопасност за хората и екологични проблеми;
54.
изразява отново позицията си относно създаване на подкомисии по правата на човека с всички страни партньори по ЕПД, с оглед развиването на структуриран диалог относно правата на човека и демокрацията; в тази връзка призовава за по-тясно участие на Парламента в подготовката и проследяването на дейността на тези подкомисии; отново призовава Комисията да изготви, съвместно с тези подкомисии, годишен доклад за спазването на клаузата за правата на човека и демокрацията, съдържаща се в тези споразумения; счита същевременно, че изготвянето на стратегия за правата на човека за отделните държави би увеличила значително съгласуваността и последователността на политиката на ЕС;
55.
изтъква, че е налице истинска необходимост за увеличение на бюджета на Европейския инструмент за демокрация и права на човека (ЕИДПЧ), считано от 2009 г., по-специално с оглед да се предостави допълнително финансиране както за проектите в „трудните” държави, така и за проектите, които се управляват пряко от делегациите на Комисията съвместно с местните организации на гражданското общество, така че всички държави, в които се прилагат тези проекти, да имат достъп до финансирането на Общността;
56.
обръща внимание на двете наскоро издадени решения на Съда на Европейските общности (решение на Първоинстанционния съд от 12 декември 2006 г. по дело T-228/02 и решението на Съда на Европейските общности от 3 септември 2008 г. по свързаните дела C-402/05 P и C-415/05), които потвърдиха незаконността на системата на Европейския съюз и на ООН за черните списъци, в които се включват лица и организации, свързани с терористки действия; призовава Комисията да предложи реформи на системата за списъците и да подготви законодателство относно мерки за обезщетение на жертвите на неправилно или незаконно прилаганите мерки на ЕС срещу тероризма;
57.
подчертава, че споразуменията за свободна търговия следва да се изготвят по такъв начин, че да предвиждат насърчаване на задължителни по-високи екологосъобразни и социални стандарти;
По-добро регулиране
58.
изразява дълбока загриженост от новия метод, който Комисията създава посредством съобщението си, озаглавено „Европа на резултатите – прилагане на правото на Общността” (COM(2007)502), при разглеждането на прилагането на общностното право и производствата по нарушаване на общностното право; изразява сериозна загриженост относно намерението на Комисията да прехвърли разглеждането на жалбите на отделните държави; посочва много лошото прилагане на общностното право; призовава Комисията да засили своята дейност като пазител на Договорите, за да гарантира пълно спазване на общностното право от страна на държавите-членки; очаква от Комисията да представи на Парламента ясна, изчерпателна и обективна оценка на резултатите, постигнати през 2008 г. чрез новия метод на прилагане на общностното право в различните сектори и за държавите-членки, които са включиха в този пилотен проект;
Преглед на бюджета на ЕС
59.
изтъква, че бюджетът е средство за подпомагане на изпълнението на целите на ЕС и че бюджетният преглед, планиран за 2008-2009 г., предоставя възможност за реформиране както на приходите, така и на разходите от бюджета на ЕС; очаква от Комисията да представи предложения за намиране на изход от дилемите, които продължават в течение на десетилетия, по отношение на британската отстъпка и други отстъпки, реформата на селскостопанската политика и реформата на системата на собствените ресурси, с цел Съюзът да запази надеждността си и да преодолее текущия финансов застой във връзка с предизвикателствата, пред които е изправен ЕС, и по-специално в борбата срещу изменението на климата, насърчаването на устойчиво развитие и социалното сближаване и постигането на Целите на хилядолетието за развитие;
Повишаване на осведомеността
60.
изтъква, че приоритетите на повишаването на осведомеността трябва да се координират с Парламента, като се отчете диалогът между институциите;
Човешки ресурси
61.
отбелязва, че Комисията възнамерява да не иска нови човешки ресурси по време на своя мандат, освен тези, които са свързани с разширяването; счита, че в контекста на приоритета, който се отдава на борбата срещу изменението на климата, Комисията следва да разполага с по-разширен състав на служителите в областта на енергийната ефективност и възобновяемите източници на енергия; изтъква, че в много случаи Парламентът призова за по-разширен състав на служителите, които следят за прилагането на общностното право и се занимават с производствата по нарушаване на общностното право, по-специално по отношение на правото на ЕС в областта на околната среда;
62.
възлага на своя председател да предаде настоящата резолюция на Съвета, Комисията и парламентите на държавите-членки.
