Въпрос с искане за устен отговор O-000257/2011
до Комисията
Член 115 от Правилника за дейността
Niccolò Rinaldi
,
Izaskun Bilbao Barandica
,
Giommaria Uggias
от името на групата ALDE Относно: Пиратство край бреговете на Сомалия и Оман
За съжаление продължават да се извършват пиратски нападения. Екипажите на плавателните съдове „Savina Caylyn“ и „Rosalia D’Amato“, състоящи се от 11 италианци и 32 чужденци, бяха взети за заложници. Първият кораб беше заловен на 8 февруари 2011 г. край бреговете на Оман, а вторият на 21 април. Италианското правителство обеща да следи този въпрос и да предприеме активни дипломатически действия. Изглежда, че в началото пиратите са поискали откуп в размер на 20 милиона щатски долара. Впоследствие сумата беше намалена на 14 милиона щатски долара. Когато впоследствие дружеството, управляващо и експлоатиращо кораба „Savina Caylyn“, предложи 7,5 милиона щатски долара откуп, пиратите не приеха предложението и разговорите бяха прекратени. През август 2011 г. роднините на моряците се обърнаха към президента на Италия и предоставиха на медиите снимки на моряците, които очевидно са били бити.
Като има предвид, че след шест месеца проблемът продължава да бъде нерешен и предвид условията, при които са държани заложниците:
1. какви мерки може да предприеме върховният представител/заместник-председателят на Комисията, за да помогне за освобождаването на екипажите на двата плавателни съда?
2. като има предвид факта, че мандатът на операция „ATALANTA“ включва разпоредби за предотвратяване на пиратството, какво прави върховният представител/заместник-председателят на Комисията, за да подобри нейната ефективност в светлината на сериозността и честотата на подобни събития?
3. колко кораба, плаващи под флаг на държава-членка на ЕС, са били заловени и за какъв период от време са държани? В допълнение колко кораба са били нападнати?
4. С оглед на новата външнополитическа роля на ЕС, какво смята да предприеме Комисията по отношение на пиратството, включително инициатива на равнище ЕС, за да осигури подходяща международна правна основа за ефективното съдебно преследване на пирати?
