9.3.2009
ПРЕДЛОЖЕНИЕ ЗА РЕЗОЛЮЦИЯ
внесено вследствие на въпрос, изискващ устен отговор B6-0013/2009
съгласно член 108, параграф 5 от правилника
от Pervenche Berès
от името на комисията по икономически и парични въпроси
относно въвеждането на Единната зона за плащания в евро (SEPA)
Резолюция на Европейския парламент относно въвеждането на Единната зона за плащания в евро (SEPA)
Европейският парламент,
–
като взе предвид съвместното изявление на Комисията и на Европейската централна банка от 4 май 2006 г. относно Единната зона за плащания в евро,
–
като взе предвид специален документ № 71 на Европейската централна банка от август 2007 г. относно икономическите последици от Единната зона за плащания в евро,
–
като взе предвид Директива 2007/64/ЕО на Европейския парламент и на Съвета от 13 ноември 2007 г. относно платежните услуги във вътрешния пазар ОВ L 319, 5.12.2007 г., стр. 1. (Директива за платежните услуги),
–
като взе предвид предложението на Комисията от 13 октомври 2008 г. за регламент на Европейския парламент и на Съвета относно трансграничните плащания в рамките на Общността (COM(2008)0640),
–
като взе предвид шестия доклад на Европейската централна банка от ноември 2008 г. относно напредъка на Единната зона за плащания в евро,
–
като взе предвид член 108, параграф 5 от своя правилник,
A.
като има предвид, че Единната зона за плащания в евро е замислена като обединен пазар за платежни услуги, който е обект на действителна конкуренция и където няма разлика между трансгранични и национални плащания в евро,
Б.
като има предвид, че Единната зона за плащания в евро е не само саморегулираща се инициатива на Европейския съвет в областта на плащанията, но също и основна инициатива на публичната политика, която утвърждава Икономическия и паричен съвет, както и Лисабонската програма и се подкрепя от Директивата за платежните услуги, която осигурява необходимата хармонизирана правна рамка, чийто успех, следователно, е въпрос от особено значение за Парламента,
В.
като има предвид, че преминаването към Единната зона за плащания в евро започна официално на 28 януари 2008 г. с въвеждането на платежния инструмент на Единната зона за плащания в евро за кредитни преводи, докато уредбата на Единната зона за плащания в евро относно картите е в сила от 1 януари 2008 г., а схемата на Единната зона за плащания в евро за пряко дебитиране се планира да започне да действа на 1 ноември 2009 г.,
Г.
като има предвид, че не е определен правнообвързващ краен срок за преминаване към инструменти на Единната зона за плащания в евро, като същевременно всички заинтересовани страни понастоящем са съгласни, че това е наложително за успеха на Единната зона за плащания в евро,
Д.
като има предвид, че преминаването към Единната зона за плащания в евро се извършва бавно: до 1 октомври 2008 г. само 1,7% от общия обем операции бяха извършени посредством механизма за кредитни преводи на Единната зона за плащания в евро,
Е.
като има предвид, че е важно всички заинтересовани страни - законодатели, банковият сектор и потребителите на платежни услуги (по-специално публичният сектор, който е мащабен потребител на платежни продукти), да съдействат за реализирането на Единната зона за плащания в евро,
Ж.
като има предвид, че използването на продукти на Единната зона за плащания в евро единствено за трансгранични платежни операции няма да доведе до успеха на проекта за Единната зона за плащания в евро, тъй като раздробяването ще продължи да съществува и очакваните ползи за банковия сектор, както и за неговите клиенти, не биха могли да се реализират,
З.
като има предвид, че на 4 септември 2008 г. Комисията и Европейската централна банка посочиха пред Европейския съвет в областта на плащанията, че ще бъдат готови да подкрепят идеята за многостранна такса за обмен за трансгранични преки дебити в рамките на Единната зона за плащания в евро, при условие че такава такса е обективно обоснована и приложима само за ограничен период,
И.
като има предвид, че Комисията изрази тревога относно съществуващи многостранни такси за обмен, а секторът е затруднен в намирането на правилно решение,
Й.
като има предвид, че във връзка с решение на ЕС относно картите, основано на уредбата относно картите в рамките на Единната зона за плащания в евро, следва да бъде изяснен и въпросът с прилагането на многостранна такса за обмен,
К.
като има предвид, че следва да бъде гарантирана постоянна юридическа сила на действащите мандати за пряко дебитиране, тъй като задължението за подписване на нови мандати при преминаване от национални схеми за пряк дебит към схемата за пряк дебит в рамките на Единната зона за плащания в евро би било обременяващо,
1.
подчертава трайната си подкрепа за създаването на Единна зона за плащания в евро, която е обект на действителна конкуренция и където няма разлика между трансгранични и национални плащания в евро;
2.
призовава Комисията да определи ясен, подходящ и задължителен краен срок, който не следва да е по-късно от 31 декември 2012 г., за преминаване към продукти на Единната зона за плащания в евро, като след този срок всички плащания в евро ще трябва да се извършват, като се използват стандартите на Единната зона за плащания в евро;
3.
призовава Комисията да осигури правна яснота по отношение на прилагането на многостранна такса за обмен за трансгранични преки дебити, по-специално определянето на момент, след който всички многостранни такси за обмен (за трансгранични и национални плащания) се забраняват;
4.
призовава Комисията да изясни допълнително въпросът за многостранната такса за обмен за картовите плащания;
5.
призовава за по-големи усилия за намиране на подходящи решения в държавите-членки за осигуряване на постоянна юридическа сила на действащите мандати за пряк дебит в схемата за пряк дебит в рамките на Единната зона за плащания в евро;
6.
призовава държавите-членки да насърчат своите публични администрации да използват продуктите на Единната зона за плащания в евро във възможно най-кратък срок и да им възложат активизиращи функции в процеса на преминаване към Единната зона за плащания в евро;
7.
призовава Комисията да гарантира, че преминаването към инструментите на Единната зона за плащания в евро няма да доведе до по-скъпа платежна система за гражданите на ЕС;
8.
възлага на своя председател да предаде настоящата резолюция на Съвета, Комисията, правителствата, Европейската централна банка и правителствата и парламентите на държавите-членки.
