A7-0311/2011
22.9.2011
ДОКЛАД
относно предложението за решение на Европейския парламент и на Съвета за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2011/003 DE/Arnsberg и Düsseldorf — автомобилна промишленост, подадено от Германия)
(COM(2011)0447 – C7‑0209/2011 – 2011/2163(BUD))
Комисия по бюджети
Докладчик: Barbara Matera
PE 470.070v02-00
СЪДЪРЖАНИЕ
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ..........................3
ПРИЛОЖЕНИЕ: РЕШЕНИЕ НА ЕВРОПЕЙСКИЯ ПАРЛАМЕНТ И СЪВЕТА....................6
ИЗЛОЖЕНИЕ НА МОТИВИТЕ...............................................................................................8
ПРИЛОЖЕНИЕ: ПИСМО НА КОМИСИЯТА ПО ЗАЕТОСТ И СОЦИАЛНИ ВЪПРОСИ 12
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно предложението за решение на Европейския парламент и на Съвета за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2011/003 DE/Arnsberg и Düsseldorf — автомобилна промишленост, подадено от Германия)
( COM(2011)0447 – C7‑0209/2011 – 2011/2163(BUD) )
Европейският парламент ,
– като взе предвид предложението на Комисията до Европейския парламент и Съвета ( COM(2011)0447 – C7-0209/2011 ),
– като взе предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление
ОВ C 139, 14.6.2006 г., стр. 1 , и по-специално точка 28 от него,
– като взе предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията
ОВ L 406, 30.12.2006 г., стр. 1 (Регламента за ЕФПГ),
– като взе предвид тристранната процедура, предвидена в точка 28 от МИС от 17 май 2006 г.,
– като взе предвид писмото на комисията по заетост и социални въпроси,
– като взе предвид доклада на комисията по бюджети ( A7-0311/2011 ),
A. като има предвид, че Европейският съюз създаде подходящи законодателни и бюджетни инструменти, за да осигури допълнителна подкрепа за работници, които са засегнати от последиците от големи структурни изменения в моделите на световната търговия, и да ги подпомогне при повторното им професионално интегриране на пазара на труда,
Б. като има предвид, че обхватът на ЕФПГ беше разширен за подадените след 1 май 2009 г. заявления, за да се включи подкрепа за работниците, чието съкращаване е пряк резултат от глобалната финансова и икономическа криза;
В. като има предвид, че финансовата помощ на Съюза за съкратените работници следва да бъде динамична и да се предоставя по възможно най-бърз и най-ефикасен начин, в съответствие със Съвместната декларация на Европейския парламент, Съвета и Комисията, приета по време на заседанието по съгласуване на 17 юли 2008 г., и при надлежно спазване на МИС от 17 май 2006 г. по отношение на вземането на решения за мобилизиране на средства от ЕФПГ,
Г. като има предвид, че Германия е изискала помощ във връзка със 778 съкращения, от които всички са от целевата група за получаване на помощ, в пет предприятия, извършващи дейност по разделение 29 от NACE Rev. 2 („Производство на автомобили, ремаркета и полуремаркета”) в региони на ниво NUTS II — Arnsberg (DEA5) и Düsseldorf (DEA1) в Германия,
Д. като има предвид, че заявлението отговаря на критериите за допустимост, установени от Регламента за ЕФПГ,
1. отправя искане към заинтересованите институции да положат необходимите усилия за подобряване на процедурните и бюджетните разпоредби с цел ускоряване на мобилизирането на средства от ЕФПГ; в този смисъл оценява подобрената процедура, установена от Комисията вследствие на искането на Парламента за ускоряване на отпускането на безвъзмездни средства, насочена към представяне пред бюджетния орган на оценката на Комисията относно допустимостта на заявленията за ЕФПГ, наред с предложението за мобилизиране на средства от фонда; изразява надежда, че ще бъдат постигнати допълнителни подобрения на процедурата в рамките на предстоящите прегледи на ЕФПГ, както и по-голяма ефикасност, прозрачност и видимост на фонда;
2. припомня ангажимента на институциите да осигурят безпроблемна и бърза процедура за приемането на решенията за мобилизиране на средства от ЕФПГ, като по този начин се предоставя еднократна, ограничена във времето индивидуална подкрепа, насочена към подпомагане на работниците, които са засегнати от съкращения в резултат от глобализацията и финансовата и икономическа криза; подчертава ролята, която може да играе ЕФПГ при повторното професионално интегриране на отделните съкратени работници на пазара на труда;
3. подчертава, че съгласно член 6 от Регламента за ЕФПГ следва да се гарантира, че ЕФПГ подкрепя повторното професионално интегриране на отделните съкратени работници на пазара на труда; освен това подчертава, че мерките, финансирани от ЕФПГ, следва да водят до дългосрочна заетост; отново заявява, че помощта от ЕФПГ не трябва да замества дейностите, които са отговорност на дружествата по силата на националното право или колективни споразумения, нито мерките за преструктуриране на дружества или сектори;
4. отбелязва, че предоставената информация относно съгласувания пакет персонализирани услуги, който трябва да се финансира от ЕФПГ, съдържа сведения относно взаимното допълване с действията, финансирани от структурните фондове; отново призовава Комисията да представи сравнителна оценка на тези данни и в своите годишни доклади;
5. приветства факта, че вследствие на многократно отправяните искания на Парламента за първи път в бюджета за 2011 г. са включени бюджетни кредити за плащания в размер на 47 608 950 EUR в бюджетния ред за ЕФПГ 04 05 01; припомня, че ЕФПГ е създаден като отделен специфичен инструмент със свои собствени цели и срокове и че следователно заслужава целево разпределение на средства, чрез което да се избегнат трансфери от други бюджетни редове, както се случваше в миналото, което може да възпрепятства постигането на различните цели на политиките;
6. приветства предвиденото увеличаване на бюджетния ред за ЕФПГ 04 05 01 с 50 000 000 EUR чрез коригиращ бюджет № 3/2011, които ще бъдат използвани за осигуряване на сумата, необходима за настоящото заявление;
7. одобрява приложеното към настоящата резолюция решение;
8. възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
9. възлага на своя председател да предаде настоящата резолюция, включително и приложението към нея, на Съвета и на Комисията.
ПРИЛОЖЕНИЕ: РЕШЕНИЕ НА ЕВРОПЕЙСКИЯ ПАРЛАМЕНТ И СЪВЕТА
от xxx
за мобилизиране на средства от Европейския фонд за приспособяване към глобализацията в съответствие с точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (заявление EGF/2011/003 DE/Arnsberg и Düsseldorf — автомобилна промишленост, подадено от Германия)
ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПEЙСКИЯ СЪЮЗ,
като взеха предвид Договора за функционирането на Европейския съюз,
като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление
ОВ C 139, 14.6.2006 г., стр. 1. , и по-специално точка 28 от него,
като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията
ОВ L 406, 30.12.2006 г., стр. 1. , и по-специално член 12, параграф 3 от него,
като взеха предвид предложението на Европейската комисия
ОВ C […], […] г., стр. […]. ,
като имат предвид, че:
(1) Европейският фонд за приспособяване към глобализацията (наричан по-долу „ЕФПГ“) е създаден с цел да се предоставя допълнителна подкрепа на работниците, съкратени в резултат на големи структурни промени в моделите на световната търговия вследствие на глобализацията, и да се подпомага тяхната реинтеграция на пазара на труда.
(2) Обхватът на ЕФПГ бе разширен за заявления, подадени от 1 май 2009 г. нататък, за да включи подкрепа за работници, съкратени като пряка последица от глобалната финансова и икономическа криза.
(3) Междуинституционалното споразумение от 17 май 2006 г. дава възможност за мобилизиране на средства от ЕФПГ в рамките на годишен таван от 500 млн. EUR.
(4) На 9 февруари 2011 г. Германия подаде заявление за мобилизиране на средства от ЕФПГ във връзка със съкращения в пет предприятия, чийто предмет на дейност попада в обхвата на разделение 29 („Производство на автомобили, ремаркета и полуремаркета“) от NACE Rev. 2 в региони на ниво NUTS II — Arnsberg (DEA5) и Düsseldorf (DEA1), и представи допълнителни данни до 28 април 2011 г. Заявлението отговаря на изискванията за определяне на финансовото участие, установени в член 10 от Регламент (ЕО) № 1927/2006. Следователно Комисията предлага да бъдат мобилизирани средства в размер на 4 347 868 EUR.
(5) Поради това следва да бъдат мобилизирани средства от ЕФПГ за предоставяне на финансово участие по заявлението, подадено от Германия,
ПРИЕХА НАСТОЯЩОТО РЕШЕНИЕ:
Член 1
В рамките на общия бюджет на Европейския съюз за финансовата 2011 година се мобилизират средства от Европейския фонд за приспособяване към глобализацията (ЕФПГ) за осигуряване на 4 347 868 EUR под формата на бюджетни кредити за поети задължения и бюджетни кредити за плащания.
Член 2
Настоящото решение се публикува в Официален вестник на Европейския съюз .
Съставено в [Брюксел/Страсбург] на […] година.
За Европейския парламент За Съвета
Председател Председател
ИЗЛОЖЕНИЕ НА МОТИВИТЕ
I. Контекст
Европейският фонд за приспособяване към глобализацията е създаден с цел да се предоставя допълнителна подкрепа на работниците, засегнати от последиците от значими структурни промени в моделите на световната търговия.
Съгласно разпоредбите на точка 28 от Междуинституционалното споразумение от 17 май 2006 г. за бюджетната дисциплина и доброто финансово управление
OВ C 139, 14.6.2006 г., стр. 1. и член 12 от Регламент (ЕО) № 1927/2006
ОВ L 406, 30.12.2006 г., стр. 1 фондът не може да надхвърли сумата от 500 милиона EUR годишно, които могат да се вземат от резерва в рамките на тавана за общите разходи за предходната година и/или от освободените бюджетни кредити за поети задължения от предходните две години, с изключение на свързаните с функция 1б. Съответните суми се вписват в бюджета като провизии, веднага след като бъдат определени достатъчни маржове и/или освободени бюджетни кредити за поети задължения.
Що се отнася до процедурата, Комисията, за да активира фонда в случай на положителна оценка на дадено заявление, представя на бюджетния орган предложение за мобилизиране на средства от фонда и едновременно с това съответно искане за трансфер. Успоредно с това може да бъде организирана тристранна процедура, за да се постигне споразумение за използването на фонда и за исканите суми. Тристранната процедура може да бъде в опростена форма.
II. Актуално състояние: предложение на Комисията
На 20 юли 2011 г. Комисията прие ново предложение за решение за мобилизиране на ЕФПГ в полза на Германия, с оглед подпомагане на повторната интеграция на пазара на труда на работници, съкратени поради световната финансова и икономическа криза.
Това е петнадесетото заявление, което предстои да бъде разгледано в рамките на бюджета за 2011 г. и се отнася до мобилизиране на обща сума в размер на 4 347 868 EUR от ЕФПГ за Германия. То касае 778 случая на съкращения (всички те са в целевата група за подпомагане), извършени в 5 предприятия, чийто предмет на дейност спада към разделение 29 („Производство на автомобили, ремаркета и полуремаркета“) от класификацията NACE Rev. 2 в региони на ниво NUTS II — Arnsberg (DEA5) и Düsseldorf (DEA1) в Германия — през деветмесечния референтен период от 1 март 2010 г. до 1 декември 2010 г.
Заявлението EGF/2011/003 DE/ Arnsberg и Düsseldorf — автомобилна промишленост от Германия е представено на Комисията на 9 февруари 2011 г. и актуализирано с допълнителна информация до 28 април 2011 г. То се основаваше на критерия за намеса по член 2, буква б) от Регламента за ЕФПГ, в който се изискват най-малко 500 съкращения за период от девет месеца в предприятия с предмет на дейност в обхвата на едно и също разделение на NACE Rev. 2 в един регион или два граничещи региона на ниво NUTS II в дадена държава-членка.
Един от критериите за оценка на Комисията беше анализ на връзката между съкращенията и големите структурни промени в моделите на световната търговия или финансовата криза, което в конкретния случай е свързано със спада в търсенето на нови автомобили в Европейския съюз в резултат на световната финансова и икономическа криза. Вследствие на това производството на автомобили в Германия е спаднало с 13,8 % през 2009 г. в сравнение с 2008 г. и с 14 % през 2010 г. в сравнение с 2008 г.
Освен това, според германските органи внезапното и рязко понижение на търсенето на автомобили поради кризата, което не е можело да бъде предвидено, значително е ограничило използването на производствения капацитет и е предизвикало значителен спад на приходите на доставчиците за автомобилната промишленост.
Според германските власти тези 778 съкращения, които са предмет на настоящото заявление, ще допринесат за още по-бързото нарастване на процента на безработица в регионите Arnsberg и Düsseldorf, които вече са били засегнати сериозно от съкращенията, извършени от Nokia в Bochum, и затварянето на завода на General Motors.
Съгласуваният пакет от персонализирани услуги, които трябва да бъдат финансирани, включително съвместимостта му с дейности, финансирани от структурните фондове, включва мерки за:
· краткосрочна помощ при търсене на работа - за периоди, през които работниците вземат участие в мерки на активната политика на пазара на труда;
· обучение за придобиване на квалификация - предназначено за съкратени работници, чиято квалификация не се признава или вече не е актуална, както и за работници от сектора на промишлеността;
· цялостна подкрепа при започване на предприемаческа дейност - насоки и подкрепа за изпълнение и финансиране при започването на предприемаческа дейност;
· семинари и групи от лица в сходно положение - настойничество и обмен на опит в малки групи от работници със сходно професионално развитие;
· насоки, свързани с международния и националния пазар на труда - подготовка на ограничен брой работници за работа извън техния регион и дори извън Германия;
· надбавка за започване на работа - стимул за работниците, които приемат да започнат нова работа с по-ниско възнаграждение;
· проучване на възможности за назначаване на работа - служителите, проучващи възможностите за назначаване на работа, установяват връзка с потенциални работодатели и определят в зависимост от конкретните свободни работни места най-подходящите кандидати и техните нужди от обучение;
· консултиране и подкрепа при назначаване на нова работа и при безработица – да се помогне на работниците, приели нова работа, да се приспособят към нея, както и подкрепа при безработица;
Що се отнася до критериите, предвидени в член 6 от Регламент (ЕО) № 1927/2006, в своето заявление и допълнително предоставената информация германските органи:
• потвърждават, че финансовото участие от ЕФПГ не замества мерки, които са задължение на дружествата по силата на националното законодателство или колективни споразумения;
• доказват, че дейностите осигуряват подкрепа на отделни работници и не се използват за преструктуриране на дружества или отрасли;
• потвърждават, че за посочените по-горе правомерни действия не получават помощ от други финансови инструменти на ЕС.
По отношение на системите за управление и контрол Германия е уведомила Комисията, че финансовото участие ще бъде управлявано и контролирано от същите органи, които управляват и контролират Европейския социален фонд.
В съответствие с оценката на Комисията заявлението отговаря на условията за допустимост, определени в Регламента за ЕФПГ, и тя препоръчва на бюджетния орган да одобри заявленията.
За да се мобилизира фондът, Комисията е внесла до бюджетния орган искане за трансфер за обща сума в размер на 4 347 868 EUR от резерва за ЕФПГ (40 02 43) в поети задължения към бюджетния ред за ЕФПГ 04 05 01.
Докладчикът приветства факта, че вследствие на многократно отправяните искания на Парламента за първи път в бюджета за 2011 г. са включени бюджетни кредити за плащания (47 608 950 EUR) в бюджетния ред за ЕФПГ. Докладчикът приветства също предвиденото увеличаване на бюджетен ред 04 05 01 с 50 000 000 EUR чрез КБ 3/2011.
Докладчикът припомня всъщност, че ЕФПГ е създаден като отделен специфичен инструмент със свои собствени цели и срокове и че в това си качество заслужава целево разпределение на средства, чрез което да се избегнат трансфери от други бюджетни редове, както се случваше в миналото, което може да възпрепятства постигането на различните цели на политиките.
Междуинституционалното споразумение позволява мобилизиране на фонда в рамките на годишния таван от 500 милиона EUR.
Това е петнадесетото предложение за мобилизиране на фонда, представено на бюджетния орган през 2011 г. Следователно, като се приспадне от наличните бюджетни кредити текущо заявената сума (4 347 868 EUR), до края на 2011 г. остава на разположение сума в размер на 420 413 131 EUR. Това ще позволи над 25 % от максималната годишна сума, предвидена за ЕФПГ, да остане на разположение за разпределение през последните четири месеца на 2011 г. в съответствие с изискването в член 12, параграф 6 от Регламента за ЕФПГ.
III. Процедура
Комисията представи искане за трансфер, за да бъдат вписани в бюджета за 2011 г. специфични бюджетни кредити за поети задължения в съответствие с изискването по точка 28 от Междуинституционалното споразумение от 17 май 2006 г.
Тристранната процедура по предложението на Комисията за решение за мобилизиране на ЕФПГ би могла да бъде в опростена форма, както предвижда член 12, параграф 5 от правното основание, освен в случай че не бъде постигнато споразумение между Парламента и Съвета.
В съответствие с вътрешно споразумение комисията по заетост и социални въпроси следва да бъде приобщена към процеса с цел осигуряване на конструктивна подкрепа и участие в оценката на заявленията, отправени до фонда.
След извършване на оценката си комисията по заетост и социални въпроси на Европейския парламент ще даде становището си относно мобилизирането на фонда, което ще бъде приложено като писмо към настоящия доклад.
Съвместната декларация на Европейския парламент, Съвета и Комисията, приета на заседанието по съгласуване на 17 юли 2008 г., потвърди значението на гарантирането на бърза процедура при надлежно отчитане на Междуинституционалното споразумение за приемане на решения за мобилизиране на фонда.
ПРИЛОЖЕНИЕ: ПИСМО НА КОМИСИЯТА ПО ЗАЕТОСТ И СОЦИАЛНИ ВЪПРОСИ
EK/jm
D(2011)44589
Alain Lamassoure
Председател на комисията по бюджети
ASP 13E158
Относно: Становище относно мобилизирането на Европейския фонд за приспособяване към глобализацията (ЕФПГ) във връзка със заявление EGF/2011/003 DE/Arnsberg и Düsseldorf от Германия (COM(2011)447 окончателен)
Уважаеми господин Председател,
Комисията по заетост и социални въпроси (EMPL) и нейната работна група относно ЕФПГ разгледаха въпроса за мобилизирането на ЕФПГ във връзка със заявление EGF/2011/003 DE/Arnsberg и Düsseldorf от Германия и приеха следното становище. Комисията по заетост и социални въпроси и работната група относно ЕФПГ подкрепят мобилизирането на средства от фонда във връзка с въпросното искане. Във връзка с това комисията по заетост и социални въпроси представя някои забележки, без обаче да поставя под въпрос трансфера на плащанията.
Разискванията на комисията по заетост и социални въпроси се основават на следните съображения:
А) като има предвид, че заявлението се основава на член 2, буква б) от Регламента за ЕФПГ и е насочено към 778-те работници от NACE Rev. 2 разделение 29 в граничещите региони на ниво NUTS II — Arnsberg и Düsseldorf, които работници са съкратени през референтния период между 1 март 2010 г. и 1 декември 2010 г.;
Б) като има предвид, че германските органи твърдят, че съкращенията са предизвикани от икономическата и финансова криза, която причини сериозно понижаване на търсенето на нови автомобили в Европа, с тежки последици за автомобилната индустрия в Германия, която е най-голяма в Европейския съюз; като има предвид, че производството на автомобили в ЕС през първите три тримесечия на 2010 г. беше с 14% по-ниско в сравнение със същия период през 2008 г., а през 2009 г. производството на автомобили в Германия отбеляза спад от 13,8% в сравнение с 2008 г. и 16,1% в сравнение с 2007 г.;
В) като има предвид, че заявлението се отнася основно до съкращения на доставчици, за които понижаването на оборота възлиза на 26% в периода между 2008 г. и 2009 г.;
Г) като има предвид, че наред с това германските органи твърдят, че известно време върху доставчиците е упражняван натиск от производителите на автомобили да намалят маржовете си, и че те са в особена степен засегнати от внезапната и драстична криза, довела до значително намаляване на използвания производствен капацитет, както и до значително намаляване на приходите на доставчиците за автомобилната индустрия, последвано от голям брой случаи на банкрут, всички от които доведоха до съкращаване на персонал;
Д) като има предвид, че Комисията вече е признала, по отношение на предишни заявления относно автомобилната индустрия, че финансовата и икономическата криза е засегнала в особена степен производителите и доставчиците на автомобили, като се има предвид, че между 60 и 80% от новите автомобили, които се продават в Европа, са закупени с кредит;
Е) като има предвид, че 91,1 % от работниците, обхванати от мерките, са мъже, а 8,9 % – жени; като има предвид, че 22,1 % от съкратените работници са на възраст между 55 и 64 години; като има предвид, че 17,5% от работниците, обхванати от мерките, са с увреждания или страдат от дългосрочен здравословен проблем;
Ж) като има предвид, че 66,5% от съкратените работници не са нито квалифицирани работници и сродни на тях занаятчии, нито заводски и машинни оператори и монтажници; като има предвид, че 11,3 % от работниците са били общи работници;
З) като има предвид, че Комисията е информирала комисията по заетост и социални въпроси, че коригиращ бюджет №3
Тази информация изменя параграф 32 от COM(2011)420, съобразно който АВ2/2011 води до увеличаване на бюджетните кредити за плащания (АВ3/2011), приет от ЕП на 5 юли 2011 г., предвижда нови бюджетни кредити за плащания в размер на 50 милиона EUR в бюджетния ред за ЕФПГ 04 05 01 на мястото на трансфера на бюджетни кредити за плащания от други неусвоени бюджетни редове;
Следователно комисията по заетост и социални въпроси приканва водещата комисия по бюджети да включи в предложението за резолюция относно заявлението на Германия, което ще приеме, следните предложения:
1. изразява съгласие с Комисията, че условията, посочени в член 2, буква б) от Регламента за ЕФПГ (1927/2006), са изпълнени, и че следователно Германия има право на финансово подпомагане по този регламент;
2. отбелязва, че регион Arnsberg е бил не само сериозно засегнат от кризата, но и от съкращенията, извършени от Nokia в Bochum, за които е предоставено финансово подпомагане от ЕФПГ във връзка със заявление EGF/2009/002 DE/Nokia, както и че ще бъде засегнат още в по-голяма степен от обявените 1200 съкращения в завода на General Motors Europe, който също се намира в Bochum;
3. отбелязва това първо заявление от Германия съобразно член 2, буква б) и факта, че всяко дружество е създало свой център за преквалификация, който да предоставя съгласувания пакет персонализирани услуги; наред с това отбелязва, че социалните партньори са участвали в създаването на пакета;
4. изразява съжаление, че предложението за решение (COM(2011)447) не съдържа информация относно подпомагане от ЕСФ за центъра за преквалификация; изисква от Комисията подходящ анализ на всички заявления до ЕФПР във връзка с това, в каква степен ЕФПГ е използван като допълнение на мерки по ЕСФ;
5. приветства възможността за работниците, чиято квалификация не е призната или вече не е актуална, да участват в интензивно обучение, целящо придобиването на умения и знания, които съответстват на личния им профил, както и на потребностите на пазара на труда;
6. отбелязва, че успешните семинари и групи от лица в сходно положение ще бъдат предложени отново на работниците с особени затруднения на пазара на труда, например мигрантите, по-възрастните работници, както и работниците с увреждания; наред с това отбелязва новата тема за безработицата и здравето, която ще помогне на съкратените работници да се справят с личната си криза чрез превантивни действия; наред с това приветства предложените консултации и подкрепа за намерилите вече ново работно място, с цел свеждане до минимум на риска от нова загуба на работното място;
7. приветства това, че пакетът от мерки си поставя за цел по целесъобразност да засили презграничната мобилност;
8. отбелязва, че повече от половината от подкрепата от ЕФПГ ще обхване краткосрочната помощ при търсене на работа, която работниците ще получават в процеса на активното им участие в дейности, предложени от центъра за преквалификация; наред с това отбелязва, че заявлението включва еднократна сума в размер на 2395 EUR като надбавка за започване на работа за 150 работници, които са приели безсрочен трудов договор или трудов договор за минимум една година при по-ниско възнаграждение в сравнение с предходното им; повтаря, че полезността и цялостната полза от тези мерки са до голяма степен оспорвани.
С уважение,
Pervenche Berès
Р ЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
22.9.2011 г.
Резултат от окончателното гласуване
+:
–:
0:
17
3
2
Членове, присъствали на окончателното гласуване
Francesca Balzani, Reimer Böge, James Elles, Göran Färm, Eider Gardiazábal Rubial, Ivars Godmanis, Carl Haglund, Lucas Hartong, Jutta Haug, Monika Hohlmeier, Sidonia Elżbieta Jędrzejewska, Anne E. Jensen, Sergej Kozlík, Jan Kozłowski, Giovanni La Via, Vladimír Maňka, Barbara Matera, Dominique Riquet, Angelika Werthmann
Заместник(ци), присъствал(и) на окончателното гласуване
Maria Da Graça Carvalho, Jan Mulder
Заместник(ци) (чл. 187, пар. 2), присъствал(и) на окончателното гласуване
Kinga Gál
