9.6.2010 B7-0300/2010 ПРЕДЛОЖЕНИЕ ЗА РЕЗОЛЮЦИЯ за приключване на разисквания по изявление на Комисията
съгласно член 110, параграф 2 от Правилника за дейността
относно резултатите от срещата на най-високо равнище между ЕС и Русия, проведена в Ростов на Дон на 31 май и 1 юни 2010 г.
Kristiina Ojuland
от името на групата ALDE
PE441.918v01-00 B7‑0300/2010 Резолюция на Европейския парламент относно резултатите от срещата на най-високо равнище между ЕС и Русия, проведена в Ростов на Дон на 31 май и 1 юни 2010 г.
Европейският парламент ,
– като взе предвид съществуващото Споразумение за партньорство и сътрудничество между Европейските общности и техните държави-членки, от една страна, и Руската федерация, от друга ОВ L 327, 28.11.1997 г., стр. 1.
, както и започналите през 2008 г. преговори за нов договор между ЕС и Русия,
– като взе предвид целта на ЕС и Русия, изложена в общата декларация, представена след 11-та среща на най-високо равнище между ЕС и Русия в Санкт Петербург на 31 май 2003 г., за създаване на общо икономическо пространство, общо пространство на свобода, сигурност и правосъдие, общо пространство на сътрудничество в областта на външната сигурност и общо пространство за научни изследвания и образование, включително културни аспекти (четири общи пространства),
– като взе предвид предишните си доклади и резолюции относно Русия и отношенията между ЕС и Русия, по-специално резолюцията си от 12 ноември, преди срещата на най-високо равнище между ЕС и Русия в Стокхолм, проведена на 18 ноември 2009 г., резолюцията си от 17 септември 2009 г. относно убийствата на активисти за правата на човека в Русия Приети текстове, P7_TA(2009)0022 .
и резолюцията си от 17 септември 2009 г. относно външните аспекти на енергийната сигурност Приети текстове, P7_TA(2009)0021 .
,
– като взе предвид консултациите между ЕС и Русия в областта на правата на човека,
– като взе предвид подписаните споразумения и представените общи декларации по време на срещата на най-високо равнище между ЕС и Русия в Ростов на Дон, проведена в периода от 31 май до 1 юни 2010 г.,
– като взе предвид член 110, параграф 2 от своя правилник,
A. като има предвид, че Европейският съюз остава ангажиран с допълнителното задълбочаване и развиване на отношенията между Европейския съюз и Русия, което ясно личи от ангажираността на ЕС към активно участие в преговорите по ново рамково споразумение за по-нататъшното развиване на отношенията между ЕС и Русия,
Б. като има предвид, че през последните години отношенията между ЕС и Русия бяха изправени пред редица сериозни предизвикателства, особено що се отнася до опасенията, свързани с демокрацията и правата на човека в Русия, с независимостта на съдебните органи, с прекомерния политически контрол над медиите, с неспособността на руската полиция и съдебни органи да намерят тези, които са отговорни за убийствата на журналисти, с репресивните мерки, предприемани срещу опозицията, със селективното прилагане на законите от страна на органите и с обективността при провеждането на изборите,
В. като има предвид, че Договорът от Лисабон целеше да засили единността на позициите на Европейския съюз в сферата на външните отношения, включително в отношенията му с Русия, като се създаде уеднаквена политика, основаваща се на солидарността и придържането към ценностите на ЕС, въпреки предпочитанията на Русия за съсредоточаване върху двустранните отношения с някои от държавите-членки на ЕС,
Г. като има предвид, че акцентът върху „стратегическо партньорство, основаващо се на общи ценности”, постепенно бива заменен от една по-реалистична политика, основаваща се на прагматично сътрудничество и твърда и единна позиция на всички държави-членки в подкрепа на политиката на ЕС спрямо Русия,
Д. като има предвид, че икономическите и търговските отношения между ЕС и Русия показват нарастваща взаимозависимост между ЕС и Русия, която изисква общи усилия и ангажираност за гарантиране на устойчив растеж,
1. приветства резултатите от срещата на най-високо равнище в Ростов на Дон, част от които бе стартирането на „Партньорство за модернизация” между Европейския съюз и Русия, подписването на протокол относно защитата на класифицирана информация, както и обща декларация относно Газа на върховния представител г-жа Аштън и министъра на външните работи г-н Лавров;
2. изразява задоволство относно това, че първата среща на най-високо равнище между ЕС и Русия, проведена след влизането в сила на Договора от Лисабон, протече конструктивно, като бе отбелязан частичен напредък;
3. подчертава обаче, че за новото „Партньорство за модернизация” трябва да се определят конкретни цели, като то се реализира и приложи изцяло, включвайки важен съставен елемент, основаващ се на ценностите, за да се обхванат и включат въпроси, като например принципа на правовата държава, демокрацията и зачитането на правата на човека и основните свободи;
4. отново изразява своята подкрепа за целта, свързана с членството на Русия в СТО, което ще й помогне да привлече повече чуждестранни инвестиции и да диверсифицира своята икономика; поощрява Съвета и Комисията да изяснят спорните въпроси с Русия, включително това, дали митническият съюз с Беларус и Казахстан е съвместим с критериите за членство в СТО;
5. смята, че е целесъобразно „Партньорството за модернизация” да формира нова основа за протичащите в момента преговори по ново споразумение между Европейския съюз и Русия, но подчертава, че настоява новото споразумение да излезе извън пределите на чисто икономическото сътрудничество, като в него се включат и областите, свързани с демокрацията, правовата държава и зачитането на правата на човека и на основните права, въпреки че текущото положение в Русия поражда сериозни опасения относно нейната ангажираност с тези принципи и ценности и способността й да се придържа към тях, както показва примерът с второто дело срещу Михаил Ходорковски;
6. приветства факта, че неотдавна Русия ратифицира Протокол № 14 към Европейската конвенция за правата на човека, както и законодателните изменения за въвеждане на национално равнище на съдебни производства с участието на съдебни заседатели, а също така и потвърждаването на мораториума върху смъртното наказание, като ги счита за положителни стъпки, и изразява надежда, че това са първите стъпки към осъществяването на обявеното намерение за подобряване на спазването на правата на човека в Русия; подчертава, че всички институции на ЕС следва да наблюдават отблизо подготвителната работа по следващите избори в Русия;
7. приветства подписването на споразумение относно защитата на класифицирана информация, което ще улесни сътрудничеството при управлението на кризисни ситуации, но призовава Европейският парламент да получи пълна информация за съдържанието и приложното поле на това споразумение, както и за незабавното извършване на оценка на това, доколко реципрочно е прилагането му; призовава Съвета да се възползва пълноценно за целта от Специалната комисия по ЕПСО, създадена в съответствие с МИС от 2002 г.;
8. призовава Съвета и Комисията да удвоят усилията си за решаване на проблемите в контролно-пропускателните пунктове по границите между ЕС и Русия, да участват в конкретни проекти, да използват пълноценно Инструмента за съседство и партньорство и фондовете по INTERREG за трансгранично сътрудничество и да прилагат в пълна степен подписаното преди това споразумение за полети над Сибир;
9. очаква подписването на споразумение за установяването на механизъм за ранно предупреждение относно енергийната сигурност между Европейския съюз и Русия, който да включва уведомяване, консултиране и изпълнение, и призовава Съвета и Комисията да работят с руските органи и „Газпром”, както и с украинските органи и „Naftohaz Ukrainy”, с цел избягване на ново прекъсване на доставките, както вече се случи няколко пъти през последните години;
10. отново подчертава, че енергийното сътрудничеството между ЕС и Русия трябва да се основава на принципите на Енергийната харта, които трябва да бъдат включени в новото рамково споразумение между ЕС и Русия, с цел да се гарантират прозрачни и справедливи условия за взаимни инвестиции, равен достъп и основан на правила пазар;
11. призовава Съвета и Комисията да работят усилно с Русия по въпросите, свързани с изменението на климата, както и по отношение на енергията от възобновяеми източници;
12. подчертава, че е необходимо Русия да бъде включена в „Стратегията за Балтийско море” на ЕС, като незабавно се поеме ангажимент, съвместно с Русия, за подобряване на морската безопасност и за високо ниво на опазването на околната среда в чувствителното Балтийско море;
13. повтаря призива си за засилване на диалога между ЕС и Русия относно правата на човека и за предоставяне на възможност Европейският парламент и Държавната дума да дадат своя ефективен принос за този процес; призовава за по-голямо участие на гражданското общество, НПО и организациите, защищаващи правата на човека, в срещите на най-високо равнище между ЕС и Русия, провеждани на всеки две години;
14. подчертава, че пълното и ефективно прилагане на съществуващото споразумение за облекчаване на визовия режим е от огромно значение и представлява предварително условие за пристъпването към по-нататъшна либерализация на визовия режим; по-специално призовава Русия да поднови и улесни тежките изисквания за регистрация, които все още съществуват за чуждестранните посетители в Русия;
15. призовава Съвета и Комисията да се възползват, заедно с върховния представител, от всички възможности, за да изразят загрижеността на ЕС относно редица международни въпроси, по които конструктивното сътрудничество на Русия е от изключително значение; по-специално отбелязва необходимостта да бъдат решени все още неуредените въпроси в Грузия и Южен Кавказ, а също така и необходимостта, поради позицията на Русия в международната политика, от по-активно сътрудничество във връзка с отношенията с Иран, Афганистан и Близкия изток, както и други изключително важни проблеми от международния дневен ред;
16. възлага на своя председател да предаде настоящата резолюция на Съвета, Комисията, правителствата и парламентите на държавите-членки и правителството и парламента на Руската федерация.
