14.11.2007
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 103, параграф 4 от правилника от
– Marian-Jean Marinescu и Antonio Tajani, от името на групата PPE-DE
– Roberta Angelilli, от името на групата UEN
вместо предложенията за резолюция, внесени от следните групи:
– UEN ( B6‑0463/2007 )
– PPE-DE ( B6‑0465/2007 )
за прилагане на Директива 2004/38/ЕО относно правото на граждани на Съюза и на членове на техните семейства да се движат и да пребивават свободно на територията на държавите-членки
Резолюция на Европейския парламент относно прилагане на Директива 2004/38/ЕО относно правото на граждани на Съюза и на членове на техните семейства да се движат и да пребивават свободно на територията на държавите-членки
Европейският парламент ,
–
като взе предвид Договора за Европейския съюз, по-специално член 6 от него,
–
като взе предвид Договора за създаване на Европейската общност, по-специално членове 12, 18, 39, 40, 44, 46 и 52 от него,
–
като взе предвид Конвенцията за защита на правата на човека и основните свободи, по-специално членове 4, 5, 6, 13 и 14 от нея,
–
като взе предвид Хартата за основните права на Европейския съюз, по-специално членове 5, 6, 19 и 45 от нея,
–
като взе предвид Директива 2004/38/ЕО, от 29 април 2004 г., относно правото на граждани на Съюза и на членове на техните семейства да се движат и да пребивават свободно на територията на държавите-членки, която разрешава експулсирането на граждани на Общността, които не спазват определените критерии,
–
като взе предвид доклада Santini на Европейския парламент (PE 339.595),
–
като взе предвид предишните резолюции относно защитата на малцинствата и политиките за борба с дискриминацията, особено своите резолюции относно нарастването на насилието по расистки подбуди в Европа,
–
като взе предвид член 103, параграф 4 от своя правилник,
A.
като има предвид, че ЕС се основава на принципите на свобода, демокрация, зачитане на правата на човека и основните свободи, на правовата държава, равенството и недискриминацията, и че всички национални разпоредби, включително онези, които се отнасят до обществения ред, безопасност и здраве, трябва да зачитат същите тези принципи;
Б.
като има предвид, че гражданството на ЕС дава на всеки гражданин първичното и персонално право да се движи и да пребивава свободно на територията на държавите-членки, като се изключат ограниченията и условията, предвидени от Договора, както от разпоредбите, приети за прилагане на Договора, с цел установяване на формите и начините на упражняване на това право,
В.
като има предвид, че в съответствие с принципа за недискриминация на основата на националност, всички граждани на Съюза и членовете на техните семейства, пребиваващи свободно и законно в дадена държава-членка, би следвало да се ползват в гореспоменатата държава с равно третиране по отношение на националните граждани, като се изключат специфични разпоредби, изрично предвидени от Договора и вторичното законодателство,
Г.
като има предвид, че премахването на пречките пред мобилността между държавите-членки представлява приоритет на обновената лисабонска стратегия,
Д.
като има предвид, че Директива 2000/43/ЕО прилага принципа на равно третиране на лицата без разлика на раса или етнически произход, както е предвидено от член 13 на Договора за ЕО,
Е.
като има предвид, че Директива 2004/38/ЕО гарантира на гражданите на Съюза правото на престой на територията на друга държава-членка за срок от не повече от три месеца без условия, нито формалности, като се изключи притежаването на валидна лична карта или паспорт,
Ж.
като има предвид, че многобройните престъпления, извършвани в Италия от чуждестранни граждани, включително граждани на Общността, и в частност бруталното убийство на една жена в Рим на 30 октомври тази година, разтърсват силно общественото мнение и създават риск от възникване на широкоразпространена расова омраза,
З.
като има предвид, че всяко лице е задължено да спазва правните норми на Европейския съюз и законодателството на държавата-членка, в която се намира; че наказателната отговорност е винаги лична и че престъпното поведение е лично обстоятелство, което не може да се счита за характеристика на даден народ или етнос,
И.
като има предвид, че Хартата за основните права на Европейския съюз дава на всяко лице правото на свобода и на сигурност (член 6) и че, въз основа на това, държавите-членки имат правото и задължението да приемат подходящи законодателни разпоредби за гарантиране и укрепване на обществената сигурност, при зачитане на правото на Общността,
Й.
като има предвид, че колективното експулсиране е забранено от Хартата за основните права на Европейския съюз (член 19),
K.
като има предвид, че:
a)
разпоредбите, приети по съображения, свързани с обществения ред и обществената сигурност, включително когато се отнасят до експулсиране, трябва да спазват принципа на пропорционалност и би следвало да се приемат изключително във връзка с личното поведение на гражданина, по отношение на който се прилагат въпросните разпоредби,
б)
личното поведение трябва да съставлява действителна, настояща и достатъчно сериозна заплаха, която заплашва някой от фундаменталните интереси на обществото; съображенията, които не се отнасят до индивидуални случаи или онези, които имат характер на общо превантивни мерки, не следва да се вземат под внимание,
Л.
като има предвид, че основното право на достъп до съдебно обжалване на такива мерки и на справедлив процес,
M.
като има предвид, че на 30 октомври 2007 г. министерският съвет на Италия прие пакет от мерки за гарантиране на обществената сигурност, а именно временен закон ( decreto legge ), влязъл сила на 2 ноември 2007 г., който дава на префектите, в качеството им на представители на министъра на вътрешните работи, правото да експулсират граждани на Общността, които могат да представляват заплаха за обществената сигурност,
Н.
като има предвид, че поведението и изявленията на политически отговорни лица имат значително въздействие върху общественото мнение и че поради това последните носят отговорност да допринасят в положителен смисъл за един климат на толерантност,
О.
като има предвид, че условията на живот на румънските граждани от ромски произход се характеризират с влошаване и маргинализация, особено в Рим, и са сравними с тези в бидонвилите, които съществуват в перифериите на някои градове в развиващите се страни,
П.
като има предвид, че съгласно скорошните изявления на председателя на Европейската комисия, Италия не е отправила искане да участва в специалните програми за интеграция на ромската общност, предвидени в рамките на Европейския социален фонд,
1.
безрезервно осъжда насилието и всички сериозни престъпления, извършени от румънски граждани в Италия, както и проявите на ксенофобия от страна на италиански граждани срещу румънски граждани в Италия;
2.
счита, че ефикасно прилагане на действащите разпоредби от страна на италианските органи, както и едно по-ефикасно съдебно и полицейско сътрудничество между италианските и румънските органи, което да отчита размерите и естеството на настоящата миграция и типа хора, които участват в нея, би могло да предотврати подобни престъпления;
3.
подчертава факта, че начина, по който бяха представени неотдавнашните решения на италианското правителство в областта на обществената сигурност и позициите, изразени от представители на управляващото мнозинство, са допринесли за повишаване на напрежението, което вече е съществувало между румънската общност, и по-конкретно тази на етническите роми, и италианската общност;
4.
признава правото и задължението на италианската държава, както и на всяка друга държава-членка, да приема мерки за защита на обществената сигурност, които засягат граждани на други държави-членки на Европейския съюз, пребиваващи на нейна територия, но напомня, че подобни мерки трябва да спазват основните права, както и Директива 2004/38/ЕО;
5.
напомня, че Директива 2004/38/ЕО ясно разграничава правото на пребиваване до три месеца и правото на пребиваване за повече от три месеца;
6.
напомня, че член 7 на Директива 2004/38/ЕО изброява някои условия за правото на пребиваване за повече от три месеца;
7.
счита, че е възможно да се води борба срещу престъпността, свързана с движението на хора на територията на Съюза, като се подобри полицейското сътрудничество между засегнатите държави-членки и приканва Европейската комисия да даде предимство на ролята на Европол и Евроюст, което ще има значителен ефект за поддържане и укрепване на пространството на свобода, сигурност и правосъдие;
8.
подчертава, че интеграцията на ромското малцинство е европейски проблем и поради това общият подход към въпроса следва да бъде приоритет с цел насърчаване на транснационалното сътрудничество в областта на разработването и прилагането на политики и проекти, свързани със социалната интеграция на ромите в Европейския съюз;
9.
насърчава създаването на мрежа от организации, които се занимават със социалното интегриране на ромите, както и развиване на инструменти за повишаване на информираността относно правата и задълженията на ромите, включително обмен на най-добри практики; счита, в тази връзка, че е от голямо значение наличието на силно и структурирано сътрудничество със Съвета на Европа;
10.
счита, че повишаването на училищната посещаемост от страна на ромската общност е един от основните инструменти в борбата срещу престъпността и експлоатацията;
11.
приканва Европейската комисия да преразгледа целите, финансовите инструменти и правилата за прилагане на Европейския социален фонд с оглед подобряване на интеграцията на мигранти на работния пазар; изразява разочарование от факта, че Италия не е използвала вече наличните ресурси за интегриране на ромската общност в тази държава;
12.
възлага на своя председател да предаде настоящата резолюция на Съвета и на Комисията, както и на парламентите и правителствата на държавите-членки.
