ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0010/09
съгласно член 108 от Правилника за дейността на ЕП
от
Mairead McGuinness
, от името на групата PPE-DE
към Комисията
Относно: Употребата на отпадъчни масла, съдържащи полихлорирани бифенили (ПХБ), в ирландски завод за рециклиране на хранителни отпадъци
Комисията би ли информирала Европейския парламент относно текущото състояние на националните планове за обеззаразяване и/или обезвреждане на ПХБ (използвани като масла за електронни трансформатори и забранени в ЕС от 1976 г.), за които държавите-членки са задължени да уведомяват Комисията съгласно член 11 от Директива 96/59/EО ?
Каква е гледната точка на Комисията във връзка с факта, че националните планове за обезвреждане на ПХБ не са защитили ефективно хранителната верига на хората и животните за втори път след замърсяването на животински мазнини в Белгия през 1999 г., сега - замърсяването на хлебно брашно в Ирландия през 2008 г.?
Може ли Комисията да предостави гаранции на стопанските субекти, занимаващи се с производство на храни и фуражи, и на потребителите за това, че всички останали запаси от ПХБ ще бъдат обезвредени по безопасен начин във всичките 27 държави-членки на ЕС, най-късно до края на 2010 г., както се изисква в член 3 от Директива 96/59/EО, а ако не може, какво ще предприеме Комисията, за да се предотврати рискът от навлизане в хранителната верига на хората и животните на останали наличности от ПХБ в ЕС?
Комисията би ли представила доклад относно положението с прилагането на Регламент (EО) № 183/2005 относно хигиената на фуражите в ЕС, и в частност класифицирането на стопанските субекти, занимаващи се с производство на фуражи, що се отнася до нивото на риска, който те представляват, в светлината на “нискорисковото положение”, с което ирландските органи са определили завода за сушене на хлебно брашно, който е в основата на замърсяването?
Би ли се съгласила Комисията, че нееднаквото прилагане на този регламент в държавите-членки, според докладите от мисиите на Службата по храните и ветеринарните въпроси (FVO), може да е довело до неадекватна класификация на риска при “предприятията, преработващи излишък от хранителни продукти”, които извършват дейности по преработката, като например сушене, причинили редица инциденти в миналото, свързани с безопасността на фуражите?
ОВ L 243 от 24.9.1996 г., стр. 31. ОВ L 35 от 8.2.2005 г., стр. 1.