11.2.2009
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Giusto Catania, Sylvia-Yvonne Kaufmann, Jens Holm и Willy Meyer Pleite
от името на групата GUE/NGL
относно последващи мерки по отношение на работата на Временната комисия по предполагаемото използване на европейски държави от ЦРУ за транспортиране и незаконно задържане на затворници (TDIP)
Резолюция на Европейския парламент относно последващи мерки по отношение на работата на Временната комисия по предполагаемото използване на европейски държави от ЦРУ за транспортиране и незаконно задържане на затворници (TDIP)
Европейският парламент ,
–
като взе предвид международните, европейските и националните инструменти относно правата на човека и основните свободи, както и относно забраната на произволните задържания, насилствените изчезвания и изтезанията, като Международния пакт за граждански и политически права от 16 декември 1966 г. и Конвенцията против изтезанията и други форми на жестоко, нечовешко или унизително отнасяне или наказание от 10 декември 1984 г.,
–
като взе предвид доклада относно констатациите на Временната комисия по предполагаемото използване на европейски държави от ЦРУ за транспортиране и незаконно задържане на затворници, както и други доклади и резолюции, разглеждащи този въпрос, включително работата по този въпрос на Съвета на Европа,
–
като взе предвид своята резолюция от 4 февруари 2009 г. за репатрирането и заселването на затворници от лагера в Гуантанамо,
–
като взе предвид своето решение да изпрати писмо до националните парламенти относно последващите мерки от държавите-членки по отношение на доклада на Временната комисия по предполагаемото използване на европейски държави от ЦРУ за транспортиране и незаконно задържане на затворници,
–
като взе предвид член 103, параграф 2 от своя правилник,
A.
като има предвид, че докладът му относно предполагаемото използване на европейски държави от ЦРУ за транспортиране и незаконно задържане на затворници отправи поредица подробни препоръки към държавите-членки, Комисията и Съвета,
Б.
като има предвид, че след приемането на доклада му настъпиха ред нови събития в държавите-членки на ЕС, включително: –
изявленията на държавния секретар на външните работи на Обединеното кралство относно два полета на САЩ за извънредно предаване, транспортиращи двама затворници, които са се приземили на територията на Обединеното кралство през 2002 г., както и относно съставянето на списък с подозрителни полети, който да бъде изпратен на органите на САЩ с искане за конкретно уверение, че те не са били използвани за предаване, както и изявленията на министър-председателя в тази връзка, –
решението на полския министър-председател да предаде на прокуратурата документи относно полети и затвори на ЦРУ, както и заключението на полската прокуратура, според което над дузина полети на ЦРУ са използвали летище Szymany, с което се потвърждават заключенията на Временната комисия по предполагаемото използване на европейски държави от ЦРУ за транспортиране и незаконно задържане на затворници,–
публикуването от El País на документи, съдържащи нова информация относно полети на ЦРУ в Испания за превоз на задържани лица, потвърдена от бившия министър на външните работи;–
нова информация във връзка с полети на ЦРУ в Португалия, превозващи задържани лица, както беше посочено от министъра на външните работи на страната,–
налагането от страна на правителства на изисквания за държавна тайна по отношение на информация, свързана с разследванията относно предаването, както се случи в Италия, където процедурата относно предаването на Abu Omar в момента е спряна и се очаква Конституционният съд да се произнесе по законосъобразността на позоваването на държавна тайна,
В.
като има предвид, че на 3 февруари 2009 г. членът на Европейската комисия, отговарящ за правосъдие, свобода и сигурност, заяви в Европейския парламент, че е предприел ред действия за изпълнение на препоръките на Европейския парламент, включително е изпратил писмо до органите в Полша и Румъния с искане да се разкрие цялата истина относно предполагаемото съществуване на тайни затвори на тяхна територия и е изготвил съобщение с предложение за нови мерки в сферата на гражданското въздухоплаване,
Г.
като има предвид, че извънредното предаване и тайното задържане са в противоречие с международното право в областта на правата на човека, с Европейската конвенция за защита на правата на човека и с Хартата на основните права, както и че органите на САЩ в момента преразглеждат тези практики,
Д.
като има предвид, че лицата, отвлечени в някои държави-членки по програмата за извънредно предаване, са били транспортирани по въздух до Гуантанамо или до други държави от органите на САЩ с военни полети или с полети на ЦРУ, които често са преминавали над територията на ЕС и в някои случаи са извършили и междинни кацания в някои държави-членки на ЕС, като има предвид, че лицата, прехвърлени в трети държави, са били подложени на изтезания в местни затвори,
Е.
като има предвид, че някои държави-членки се обърнаха към органите на САЩ с искане за освобождаването и репатрирането на лица, които са били обект на извънредно предаване и които притежават тяхно гражданство или преди това са пребивавали постоянно на тяхна територия, като има предвид, че официални представители на някои държави-членки са имали достъп до затворници в Гуантанамо или в други центрове за задържане, и също са ги разпитвали, за да проверят обвиненията, повдигнати срещу тях от органите на САЩ, като по този начин са легитимирали съществуването на подобни обекти за задържане,
Ж.
като има предвид, че докладът на Парламента твърди, и последвалите събития потвърждават това, че няколко държави-членки на ЕС са участвали или са сътрудничили активно или пасивно на органите на САЩ при незаконното транспортиране на затворници от страна на ЦРУ и военните сили на САЩ и/или при тяхното задържане в Гуантанамо и в „тайните затвори“, чието съществуване бе признато от президента Буш – както това се доказва от наскоро разкрита информация относно разрешения за прелитане, дадени от правителства вследствие на искания на САЩ и от правителствена информация относно тайни затвори – както и че държавите-членки на ЕС носят особен дял от политическата, моралната и юридическата отговорност за транспортирането и задържането на лицата, затворени в Гуантанамо и в тайните обекти за задържане,
З.
като има предвид, че указите на президента Обама от 22 януари 2009 г., въпреки че са значителна крачка напред, не изглежда да подхождат цялостно към въпросите за тайното задържане и отвличане или за използването на изтезания,
1.
осъжда липсата на действия до момента от страна на държавите-членки и на Съвета за разкриване на истината за програмата за извънредно предаване и за изпълнение на препоръките на Европейския парламент; изразява съжаление относно липсата на задоволителни отговори от страна на Съвета към Парламента на 3 февруари 2009 г.;
2.
призовава държавите-членки, Съвета и Комисията да изпълнят изцяло препоръките, отправени към тях от Европейския парламент в доклада му относно предполагаемото използване на европейски държави от ЦРУ за транспортиране и незаконно задържане на затворници и да сътрудничат за изясняване на истината като започват разследвания или сътрудничат с компетентните органи, включително тези на ООН и на Съвета на Европа, като разкриват и предоставят цялата свързана с това информация и като гарантират ефективен парламентарен контрол на действията на тайните служби; призовава Съвета да разкрие цялата съответна информация относно преговорите, които са се провели с органите на САЩ в рамките на Работната група на Съвета по международно публично право (COJUR);
3.
призовава Европейския съюз и Съединените щати да укрепят трансатлантическия диалог за нов общ подход, основан на общите ценности на зачитане на международното право в областта на правата на човека , демокрацията и правовата държава в рамките на международното сътрудничество;
4.
приветства издаването от президента Обама на три указа относно затварянето на центъра за задържане в Гуантанамо, преустановяването на дейността на военните комисии и прекратяването на използването на изтезания;
5.
въпреки това отбелязва, че продължават да съществуват неясноти относно ограниченото запазване на схеми за предаване и на тайни обекти за задържане; следователно подновява своя призив за закриване и за забрана на използването на всички останали тайни обекти за задържане на територията на САЩ или извън нея, които пряко или непряко се ръководят от американските органи; припомня, че тайното задържане само по себе си се явява сериозно нарушение на основните права на човека;
6.
припомня, че в съответствие с член 14 от Конвенцията на ООН срещу изтезанията всяка жертва на изтезания има право да бъде обезщетена и право на справедлива и адекватна компенсация;
7.
приветства предстоящото посещение в Съединените щати на комисаря по правосъдие, свобода и сигурност, на чешкото председателство и на координатора на ЕС в борбата срещу тероризма и призовава представителите на ЕС да повдигнат въпросите за извънредното предаване и за тайните обекти за задържане, тъй като това са сериозни нарушения на международното и европейското право в областта на правата на човека;
8.
призовава Европейския съюз, държавите-членки и органите на САЩ да разследват и изяснят напълно случаите на злоупотреби и нарушаване на международното и национално законодателство относно правата на човека, основните свободи, забраната на изтезанията и малтретирането, насилствените изчезвания и правото на справедлив процес, които са извършени във връзка с „войната срещу тероризма“, с оглед на това да се установи отговорността за тайните центрове за задържане, в това число и за Гуантанамо, и за програмата за извънредно предаване, както и да се гарантира, че подобни нарушения няма да се повторят в бъдеще и че борбата срещу тероризма се води, без да се накърняват правата на човека, основните свободи, демокрацията и принципите на правовата държава;
9.
призовава Съвета и Комисията след посещението на делегацията на ЕС в САЩ да докладват на Европейския парламент относно прилагането на споразуменията за взаимна правна помощ и за екстрадициите, както и относно сътрудничеството между ЕС и САЩ в борбата срещу тероризма при гарантиране на пълното зачитане на правата на човека, така че компетентната комисия да може да разгледа тези въпроси в доклад, изготвен, наред с другото, на основата на параграф 232 от доклада на Временната комисия по предполагаемото използване на европейски държави от ЦРУ за транспортиране и незаконно задържане на затворници;
10.
възлага на своя председател да предаде настоящата резолюция на Съвета, Комисията, Върховния представител по ОВППС, координатора за борбата срещу тероризма, парламентите на държавите-членки, генералния секретар на НАТО, генералния секретар и председателя на Парламентарната асамблея на Съвета на Европа, генералния секретар на ООН и президента и Конгреса на САЩ.
