P6_TA(2008)0017
Нов подход в регионалната политика за Черно море
A6-0510/2007
Резолюция на Европейския парламент от 17 януари 2008 г. относно подход в регионалната политика за Черно море ( 2007/2101(INI) )
Европейският парламент,
–
като взе предвид съобщението на Комисията, озаглавено "Черноморско взаимодействие – нова инициатива за регионално сътрудничество" ( COM(2007)0160 ),
–
като взе предвид съобщението на Комисията, озаглавено "Регионално сътрудничество в Черноморската зона: актуално състояние, перспективи за действие на ЕС за насърчаване на по-нататъшно развитие" ( COM(1997)0597 ),
–
като взе предвид съобщението на Комисията относно укрепването на Европейската политика на добросъседство ( COM(2006)0726 ),
–
като взе предвид плановете за действие в рамките на Европейската политика на добросъседство (ЕПД), приети съвместно с Армения, Азербайджан, Грузия, Република Молдова и Украйна, както и споразуменията за партньорство и сътрудничество (СПС), подписани с тези държави и срокът на действие на които изтича през 2008 г. или 2009 г.,
–
като взе предвид СПС за установяване на партньорство между Европейските общности и техните държави-членки, от една страна, и Руската федерация, от друга страна, които влязоха в сила на 1 декември 1997 г. и чийто срок на действие изтече през 2007 г.,
–
като взе предвид Решение 2006/35/EО на Съвета от 23 януари 2006 г. относно принципите, приоритетите и условията, които се съдържат в Партньорството за присъединяване с Турция ОВ L 22, 26.1.2006 г., стр. 34.
("Партньорството за присъединяване"),
–
като взе предвид предходните си резолюции относно Република Молдова, Руската федерация, Турция, Украйна и Южен Кавказ,
–
като взе предвид своята резолюция от 15 ноември 2007 г. относно укрепване на европейската политика на добросъседство Приети текстове, P6_TA(2007)0538 .
,
–
като взе предвид своята резолюция от 13 декември 2007 г. относно бедствията с кораби в Керченския проток в Черно море и произтичащото замърсяване с нефт Приети текстове, P6_TA(2007)0625 .
–
като взе предвид своята резолюция от 17 януари 2008 г. относно по-ефективна политика на ЕС за Южен Кавказ: от обещания към действия Приети текстове, P6_TA(2008)0016
,
–
като взе предвид своята резолюция от 26 септември 2007 г., озаглавена "Към обща европейска външна политика в областта на енергетиката" Приети текстове, P6_TA(2007)0413 .
,
–
като взе предвид член 45 от своя правилник,
–
като взе предвид доклада на Комисията по външни работи и становищата на Комисията по международна търговия, Комисията по промишленост, изследвания и енергетика, Комисията по транспорт и туризъм и Комисията по регионално развитие ( A6-0510/2007 ),
А.
като има предвид, че Черноморският регион е разположен на кръстопътя на Европа, Централна Азия и Средния изток и се отличава с тесни исторически и културни връзки и голям потенциал, но и с огромни различия; като има предвид, че регионът включва държавите-членки на ЕС България, Гърция и Румъния, страната кандидатка за членство в ЕС Турция и партньорите в рамките на ЕПД: Армения, Азербайджан, Грузия, Република Молдова и Украйна, както и Руската федерация, с която ЕС договори стратегическо партньорство на основата на четирите "общи пространства";
Б.
като има предвид, че с присъединяването на България и Румъния към ЕС Черно море стана, до известна степен, вътрешното море на ЕС и поради тази причина доби ново измерение на стратегическо значение за ЕС, което доведе до увеличаване на общите предизвикателства и цели, както и до нови възможности за укрепване на сътрудничеството между ЕС и страните в региона с оглед на създаването на реално пространство на сигурност, стабилност, демокрация и благоденствие;
В.
като има предвид, че възможностите за сътрудничество в осъществяването и управлението на синергии в Черноморския регион следва да се определят в зависимост от контекста на големия брой съществуващи политики, структури и подходи по отношение на региона;
Г.
като има предвид, че Комисията предложи първоначална стратегия за Черноморския регион в своето горепосочено съобщение от 1997 г. относно регионалното сътрудничество в Черноморската зона;
Д.
като има предвид, че специфичните аспекти на политиката на ЕС по отношение на района на Южен Кавказ се разглеждат в горепосочената резолюция от 17 януари 2008 г. по този въпрос;
1.
Приветства съобщението на Комисията, озаглавено "Черноморско взаимодействие – нова инициатива за регионално сътрудничество", и целта за укрепване на сътрудничеството с и в рамките на Черноморския регион посредством допълване на съществуващите двустранни политики с нов регионален подход; по-специално отбелязва, че въпросите на енергийната сигурност и преговорите с Турция за присъединяването на страната към ЕС, както и предстоящото изтичане на срока на действие на СПС и преговорите за последващи договорености поставят регионалното сътрудничество в Черноморската зона сред основните приоритети на външнополитическата програма на Съюза; счита, че бъдещото развитие на Черно море би имало голяма полза от една отделна дългосрочна стратегия за Черно море;
2.
Подчертава, че Черноморският регион се нуждае от по-последователен, устойчив и стратегически отговор, който да доведе до създаване на политика за Черно море в съчетание с политиката на Северното измерение и евро-средиземноморското партньорство;
3.
Счита, че с цел приемането на последователен, ефективен и ориентиран към постигане на резултати подход на регионалната политика, съобщението трябва да бъде последвано от по-нататъшни последователни стъпки от страна на ЕС за подкрепа на автентично регионално измерение за тази зона; изразява също загриженост от факта, че резултатите от прилагането на регионалната стратегия за Черно море от 1997 г. насам не са правилно оценени; призовава Комисията да подготви задълбочена оценка на предходните и настоящите дейности и да представи резултатите на Парламента;
4.
Приветства намерението на Комисията да осигури първоначална оценка на черноморската синергия през 2008 г. и я призовава да представи конкретни предложения за насърчаване на регионалното сътрудничество и истинското партньорство в Черноморския регион, въз основа на резултатите от неговата оценката и на препоръките, които се съдържат в настоящата резолюция и в други относими резолюции, приети от Парламента; насърчава Комисията да използва опита, придобит в "Северното измерение", при изготвянето на бъдещи проекти за преразглеждане или разширяване на стратегията си относно Черноморския регион;
5.
Подчертава, че подходът в регионална политика за Черно море не трябва да бъде използван нито като алтернатива на членството в ЕС, нито за определяне на границите на ЕС; при все това счита, че посочените тук цели следва да представляват неделима и присъща част от по-широката външна политика на ЕС по отношение на съседните държави и държавите, участващи в регионална стратегия за Черно море;
6.
Счита, че регионалното сътрудничество в Черноморския регион следва да включва ЕС, държавите от ЕПД, страната кандидатка за членство в ЕС Турция и Русия в качеството на равноправни партньори; счита, че само чрез постепенното изграждане сред черноморските държави на усещане за споделена отговорност по отношение на общите за региона предизвикателства, включително въпроси на сигурността, ще бъде възможно да се използва напълно потенциалът на Европа за ангажимент в региона; призовава Съвета и Комисията активно да включат всички черноморски държави в политическия подход;
7.
Счита, че новият регионален подход следва да бъде насочен към определени приоритетни области, по отношение на които Комисията следва да представи подробен план за действие, който набелязва конкретни цели, критерии и последващи действия и представлява основа за укрепване на ангажимента на ЕС в региона, както и на вътрешнорегионалното сътрудничество; подчертава, че ЕС трябва да се съсредоточи върху ограничен брой приоритетни цели и да избягва разпиляване и дублиране на усилия;
Основни приоритетни области на сътрудничество
Предизвикателства в областта на сигурността
8.
Подчертава, че неразрешените конфликти, които продължават да съществуват в Черноморския регион, представляват основно предизвикателство за стабилността и устойчивото развитие на региона, както и значителна пречка за подобряване на регионалното сътрудничество; призовава следователно за по-активен и задълбочен ангажимент от страна на ЕС в продължаващите усилия за разрешаване на конфликтите в съответствие с международното право и принципите на териториална цялост, както и за по-задълбочен ангажимент от страна на ЕС при управление на конфликти и мироопазващи операции; счита, че ЕС има ключова роля в приноса за създаването на култура на разбирателство, диалог и изграждането на доверие в региона;
9.
Отбелязва значителното военно присъствие на Русия в региона, под формата на руския черноморски флот, базиран в кримския пристанищен град Севастопол; изтъква, че споразумението относно разполагането на черноморския флот, подписано между Русия и Украйна през 1997 г., изтича през 2017 г.; отбелязва, че този все още нерешен въпрос вече предизвиква известно неразбирателство между правителствата на Русия и Украйна; насърчава ЕС да се ангажира с този стратегически важен въпрос и да задълбочи сътрудничеството си с правителствата на Русия и Украйна;
10.
Изтъква, че е необходимо ЕС да определи устойчив набор от приоритети в областта на свободата, сигурността и правосъдието в рамките на черноморската синергия, с цел хармонизиране и съвместимост за всички области на политиката;
11.
Като има предвид високите разходи за визи, прилагани за някои съседни държави вследствие на разширяването на Шенгенското пространство на 21 декември 2007 г., настоятелно призовава Съвета и Комисията да преразгледат таксите за издаване на визи и да ги намалят до приемливо равнище за обикновените граждани от държавите, участващи в политиката на ЕС на добросъседство или в стратегическо партньорство с ЕС;
12.
Припомня, че е необходимо да се отговори на предизвикателствата, свързани с международната престъпност, нелегалния трафик и незаконната миграция, като в същото време се спазва стриктно принципът за незасягане; подчертава, че мерките в тази област трябва да бъдат съчетани с подходящи мерки за повишаване на мобилността, с цел да се насърчават контактите между хората, като по този начин се разпространяват европейските ценности за демокрация, върховенство на закона и права на човека; поради тази причина настоятелно призовава Съвета и Комисията да сключат споразумения за визови облекчения и реадмисия с тези черноморски държави, които все още не се ползват с такъв режим, както и да насърчават мобилността по всички възможни други начини, включително чрез подписване на партньорства за мобилност с държавите от ЕПД; изтъква по-специално необходимостта от ефикасно облекчаване на визовия режим по отношение на местния граничен трафик, както и за определени групи от населението, като студенти, бизнесмени и представители на гражданското общество;
13.
Подчертава значението на по-нататъшното укрепване на трансграничното сътрудничество и сътрудничеството в управлението на границите за постигането на целите по отношение както на сигурността, така и на безпрепятственото придвижване; счита, че мисията на ЕС за гранично подпомагане (EUBAM) в Молдова и Украйна носи важен опит по отношение на решаването на проблеми на сигурността чрез многостранно сътрудничество и че този опит следва да се разширява и да се прилага като образец за гранично сътрудничество;
14.
Подчертава необходимостта от задълбочен анализ на конкретното състояние на сигурността и предизвикателствата в различните държави от Черноморския регион; подкрепя предложението за предоставяне на мандат и средства на Европол за осъществяване на аналитична дейност по отношение на региона, по-специално в областта на миграцията;
Насърчаване на политическата стабилност и ефективната демокрация
15.
Счита, че новият подход в регионална политика за Черно море не може да бъде ограничен само до икономическото сътрудничество, а следва да има за цел и създаването на зона, отличаваща се с устойчива демокрация, добро управление и върховенство на закона; по-специално подчертава значението на политическата и съдебната реформа и ефективното изпълнение на ангажиментите; подчертава, че укрепването на зачитането на правата на човека, демокрацията и основните свободи е един от основните стълбове на външната политика на ЕС и изтъква необходимостта от включването на тези ценности съответно в двустранните отношения и в регионалния подход, независимо от степента на готовност, която демонстрират правителствата партньори; призовава Европейския съюз да търси решения на проблемите, свързани с регионалното сътрудничество в тези области, в рамките на диалога и консултациите по правата на човека с черноморските държави, както и чрез многостранни форуми; насърчава Комисията да използва в пълна степен Европейския инструмент за демокрация и права на човека и черноморската синергия с цел насърчаване на регионалното сътрудничество сред гражданските общества;
16.
Приветства инициативата за създаване на Черноморски еврорегион, насочен към развиване на регионалното сътрудничество чрез сътрудничество между регионалните и местните участници; изтъква значението на проекти по възходящ ред, както и на трансгранично сътрудничество на местно равнище в процеса на създаване на автентично пространство на демокрация и ефективно управление в Черноморската зона;
17.
Подчертава решаващото значение на създаването и развиването на добросъседски взаимоотношения между страните от Черноморския регион, както и с техните съседи, въз основа на взаимно зачитане, териториална цялост, ненамеса във вътрешните работи на другите държави, както и на забраната за употреба на сила или заплахи за използване на сила, като основни принципи за подобряване на регионалното сътрудничество; изтъква значимостта на тесния диалог с гражданското общество и на междукултурния диалог в тази област и призовава Комисията да продължи да подкрепя този диалог, по-специално в контекста на 2008 г. като Годината на междукултурния диалог, с оглед създаване на култура, характеризираща се с взаимна толерантност, зачитане на разнообразието, както и на регионален диалог и сътрудничество;
Сътрудничество в областта на енергетиката, транспорта и околната среда
18.
Отбелязва стратегическото значение на Черноморския регион като производствена и транзитна зона, за диверсификацията и сигурността на енергийните доставки за ЕС; призовава Съвета и Комисията спешно да разгледат въпроса за увеличаване на тяхната практическа подкрепа за инфраструктурни проекти от стратегическо значение; отново изразява своята подкрепа за създаването на нова инфраструктура и надеждни транспортни коридори, които да диверсифицират както доставчиците, така и маршрутите, като енергийният коридор през Каспийско и Черно море, газопровода "Набуко", нефтопровода "Констанца-Триест" и нефтопровода АМБО, както и други планирани проекти за пренос на газ и нефт през Черно море, а също и проектите INOGATE (Междудържавен пренос на нефт и газ за Европа) и TRACECA (Транспортен коридор Европа-Кавказ-Азия), които свързват регионите на Черно море и Каспийско море; призовава за извършването на оценки на въздействието на изграждането на такава нова преносна инфраструктура върху социалната и околната среда;
19.
Счита, че черноморската синергия следва да създаде адекватна рамка за насърчаване на пазарните реформи в региона с цел изграждането на конкурентоспособни, предвидими и прозрачни енергийни пазари;
20.
Счита, че за регионалната съгласуваност много биха допринесли инициативи за засилване на физическите връзки между всички държави с излаз на Черно море; счита, че сътрудничеството в областта на транспорта и околната среда не следва да бъде ограничавано до енергетиката, а следва да доведе до цялостен подход, съобразен с нуждите на региона; отбелязва плановете за създаване на околовръстна магистрала около Черно море; подчертава значението на Черно море и на река Дунав като стратегически транспортни трасета в региона;
21.
Подчертава важността на река Дунав като една от главните транспортни оси и икономически артерии, свързващи ЕС и Черноморския регион; следователно счита, че устойчивото развитие на река Дунав и нейният икономически потенциал за свързване на страните, намиращи се около Черно море, следва да бъдат сред приоритетите на ЕС в региона; изисква от Комисията да представи проучване, изследващо евентуалните конкретни инициативи в това отношение, включително проблемите с околната среда; настоява, че за да се извлекат пълни облаги от достъпа на ЕС до Черно море, е изключително важно да се развие пристанищната инфраструктура на черноморските пристанища на ЕС (Бургас, Констанца, Мангалия и Варна), както и на пристанищата, намиращи се в устието на река Дунав, с оглед подсигуряването на комбиниран транспорт;
22.
Изразява дълбоката си загриженост за състоянието на околната среда в Черноморския регион, по-специално състоянието на Черно море, което е засегнато от безконтролно замърсяване и е утежнено от многобройни екологични катастрофи, както и състоянието на река Дунав и нейната делта; изтъква необходимостта от засилено прилагане на многостранните споразумения в областта на околната среда в региона и от включване на екологична оценка във всички регионални проекти, като призовава за засилено сътрудничество между ЕС и черноморските страни, за да се намерят решения за различните екологични предизвикателства в региона;
23.
Изразява особена загриженост по отношение на безконтролното замърсяване с нефт и неговите последици за дивата природа; подчертава необходимостта от сътрудничество, надхвърлящо рамките на подкрепата, предоставяна от Комисията чрез нейния Център за информация и мониторинг, особено в областта на предотвратяването на нефтени разливи, като поставя специален акцент върху засилването на безопасността на морския транспорт по отношение на танкерите;
24.
Обръща внимание на делтата на река Дунав, в която се намират уникални местообитания за различни видове флора и фауна; подчертава голямата необходимост от оценка на въздействието върху околната среда на инфраструктурни проекти като канала "Бистрое" между Румъния и Украйна;
25.
Призовава Комисията да приложи подхода на работната група DABLAS (за река Дунав и Черно море), с цел решаване на екологичните проблеми, съсредоточавайки вниманието не само върху река Дунав, но и върху басейните на реките Днестър и Днепър;
Търговско и икономическо сътрудничество
26.
Изтъква неустойчивия, макар и силен икономически растеж в целия регион, но обръща внимание на факта, че растежът е по-устойчив в държавите, които изнасят нефт и газ; изтъква нестабилността на частния сектор в много от държавите, граничещи с Черно море; подчертава, че е важно в Черноморския регион да се създаде пространство, предоставящо икономически възможности и благосъстояние на своето население и търговски партньори; подчертава необходимостта от подобряване на инвестиционния климат както за местните, така и за международните предприятия, по-специално посредством засилване на борбата срещу корупцията и измамите, и от насърчаване на реформите в пазарните икономики, насочени към повишаване на конкурентоспособността и икономическата привлекателност, като се създават диверсифицирани икономики и се осигурява устойчив растеж, както и социална справедливост и сближаване; насърчава мерките за хармонизация и по-нататъшна либерализация и подкрепя създаването на зона за свободна търговия в съответствие с принципите на СТО; счита, че ЕС, в качеството си на основен икономически партньор на черноморските страни, трябва да играе водеща роля при популяризирането на гореспоменатите цели и в насърчаването на региона да предприеме необходимите действия;
27.
Отчита съществената роля на крайбрежния и морски туризъм като основен стимул за развитието на Черноморския регион по отношение на търговията и икономическия растеж; подчертава необходимостта от допълнително развитие на туристическата инфраструктура и от насърчаване на разнообразяването на туристическите продукти, като по този начин се осигурява закрила на традиционните средства за препитание, по-добро използване на природните ресурси (например геотермалните ресурси, които предлагат значителни икономически възможности), както и подобряване на качеството на живот в региона; подчертава, че облекчаването на визовите режими в региона ще насърчи мобилността и ще засили търговската и икономическа дейност; счита, че черноморската синергия следва да създаде адекватна рамка за насърчаване на развитието на туризма в Черноморския регион;
28.
Отбелязва междурегионалните инициативи, като например железопътния проект Баку-Тбилиси-Карс; счита, че тази инициатива дава възможност за по-добра икономическата и политическата интеграция на тази част от света с европейската и международната икономика и че тя ще допринесе за икономическото и търговско развитие в региона; въпреки това подчертава, че проектът заобикаля наличната и напълно функционираща железопътна линия в Армения; настоятелно призовава южнокавказките републиките и Турция ефективно да провеждат политики на регионална икономическа интеграция и да се въздържат от всякакви недалновидни и политически мотивирани регионални проекти в областта на енергетиката и транспорта, които нарушават принципите на ЕПД за стабилно развитие;
Образование, обучение и научноизследователска дейност
29.
Подчертава, че е важно да се укрепва междукултурният диалог, и призовава Комисията допълнително да го насърчава;
30.
Подчертава необходимостта да се улеснят контактите между хората, като се поощрява сътрудничеството в областта на образованието, обучението и научноизследователската дейност чрез съществуващите налични програми на ЕС ("Темпус", "Еразмус Мундус" и Седмата рамкова програма за научни изследвания); приканва ЕС и черноморските страни да задълбочат своето сътрудничество в тези области;
31.
Подчертава, че е важно в ЕС да се привлекат изследователи от черноморските държави чрез опростяване на процедурите за издаване на разрешения за работа, включително и посредством системата на синя карта;
Институционални и финансови аспекти
32.
Поощрява водеща роля на държавите-членки на ЕС от региона за насърчаване на задълбочено сътрудничество с и в региона; счита, че Румъния, България и Гърция като държави-членки на ЕС от Черноморския регион, могат и следва да имат водеща роля в това отношение; изтъква специалната роля на тези държави-членки за трансфера на знания и ноу-хау посредством програмите "Twinning", "TAIEX" и "Sigma"; счита, че следва да се приложи в пълна степен опитът на ЕС в популяризиране на регионалното сътрудничество в съседни външни пространства, по-специално в Северното измерение, с цел обмяната на практики и придобито познание;
33.
Подчертава значението на позициите на Русия и Турция в Черноморския регион за целите на насърчаване на регионалното сътрудничество; счита, че участието на тези държави по конструктивен начин заедно с всички други крайбрежни държави е важно за успеха на черноморското регионално сътрудничество;
34.
Припомня, че в Черноморската зона вече съществуват редица механизми за регионално сътрудничество; подчертава следователно необходимостта ЕС и черноморските държави да координират дейностите си и да предотвратят дублирането на усилия; счита, че укрепването на различните регионални организации и инициативи, като например Организацията за черноморско икономическо сътрудничество (ЧИС), Черноморския форум за партньорство и диалог, Организацията за демокрация и развитие (GUAM) и други организации в тази област, в съответствие с техните специфични познания, както и задълбоченото сътрудничеството с тях, по възможност в рамките на нова структура, би осигурило подходяща рамка за създаване на синергии; счита, че също следва да продължи да се развива политическото измерение на диалога и сътрудничеството както с Черноморския регион, така и вътре в него;
35.
Приветства факта, че неотдавна Комисията получи статут на наблюдател към ЧИС и отбелязва съществуващите връзки между Европейския парламент и Парламентарната асамблея на ЧИС; счита, че е важно да се насърчава и занапред парламентарното измерение на сътрудничеството между Европейския парламент и парламентите на черноморските страни;
36.
Подчертава необходимостта от развитие на сътрудничество в Черноморския регион също на неправителствено равнище; в тази връзка призовава Комисията да подкрепи създаването на форум на неправителствени организации във връзка с Черно море с цел установяването на рамка за обмен между гражданските общества в региона, който ще спомогне за осведомеността относно общите проблеми и ще допринесе за прилагането и наблюдението на политиките на ЕС за региона;
37.
Призовава за разумно използване на финансовите инструменти на Общността посредством по-добра координация на структурните фондове и на предприсъединителните фондове, предоставяни на региона; призовава Комисията, в сътрудничество с държавите-бенефициери, да създаде обща система за докладване преди разходване на ресурсите с оглед наблюдение и оценка до каква степен използването на тези ресурси е устойчиво, ефикасно и отговарящо на общите цели на политиките на ЕС;
38.
Одобрява удвояването на предоставените финансови средства, осигурени по Инструмента за европейско добросъседство и партньорство, за финансиране на трансгранични проекти; призовава при използването на тези финансови средства да бъдат прилагани същите принципи, както при структурните фондове, по-специално принципите за партньорство, устойчивост, ефикасност, недискриминация и децентрализация; призовава Комисията да информира Парламента относно прилагането на тези финансови средства и постигнатия напредък посредством кратки доклади, изготвяни на всеки две години;
39.
Призовава Комисията да предоставя децентрализирания финансов инструмент "Фонд за малки проекти" за проекти от типа "от хората за хората" (people-to-people) в областта на трансграничното сътрудничество и да полага специални усилия, за да насърчи използването на този инструмент;
40.
Подчертава необходимостта от засилване на изграждането на капацитет сред местните и регионални заинтересовани субекти в Черноморския регион по отношение на изготвянето на програми, подготовката и изпълнението на проекти с цел гарантиране на ефикасно управление на финансовите инструменти на Общността;
°
° °
41.
Възлага на своя председател да предаде настоящата резолюция съответно на Съвета и на Комисията, на правителствата и парламентите на държавите-членки, както и на правителствата и парламентите на всички черноморски страни.
