Отговор, даден от г-н Андор от името на Комисията
(13 юли 2010 г.)
По въпроси 1 и 3 Комисията държи да подчертае, че на равнището на ЕС няма специално законодателство относно индивидуалните уволнения, освен във връзка със забранената от правото на ЕС дискриминация на такива основания като гражданство, раса или етническа принадлежност, пол, религия или убеждения, увреждане, възраст или сексуална ориентация.
Независимо от това Комисията следи отблизо законодателните и политическите тенденции в държавите-членки в областта на индивидуалните уволнения. През 2006 г. тя публикува актуализиран текст на проучването „Прекратяване на трудовото правоотношение — правна уредба в държавите-членки на Европейския съюз“ http://www.acceptance.ec.europa.eu/employment_social/labour_law/docs/termination_emp_relation_report_updated_en.pdf , което се отнася до държавите-членки на
ЕС-15. През март 2007 г. бе публикувано подобно проучване, което се отнася до новите държави-членки http://www.acceptance.ec.europa.eu/employment_social/labour_law/docs/termination_emp_relation_report2_en.pdf .
2. Проучването Барометър за МС http://www.ms-id.org/barometer2008/ , проведено от Европейската платформа за множествена склероза, която Европейската комисия подкрепя в рамките на проекта на ЕС в областта на здравеопазването „Multiple Sclerosis Information Dividend“ (MS-ID, „Множествената склероза — ползата от информираността“), сочи, че едва 12 държави-членки разполагат с програми за повишаване на осведомеността на работното място по въпросите на множествената склероза, 20 държави-членки са въвели мерки за насърчаване на наемането или запазване на работа на лица с множествена склероза, а 21 държави-членки имат гъвкави законодателни правила в областта на труда за задържане на работа на лица с МС.
4. Предоставянето на информация по отношение на правата на лица, осигурени в рамките на система за задължително социално осигуряване или здравеопазване, е преди всичко от компетентността на държавите-членки. Последните са също така компетентни да определят условията за придобиване на право на социалноосигурителни обезщетения при заболяване или инвалидност, като обезщетения за болест в натура или като парични обезщетения, полагане на дълготрайни грижи или обезщетения за инвалидност. При тези обстоятелства Комисията насърчава разпространението на информация относно правата на пациентите в различните държави-членки посредством общата информационна система за социална закрила (MISSOC) http://ec.europa.eu/employment_social/missoc/2001/index_en.htm .
