ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0037/08
съгласно член 108 от Правилника за дейността на ЕП
от
Giusto Catania
, от името на групата GUE/NGL
към Комисията
Относно: Ролята на Frontex и зачитането на правата на човека
Постоянното засилване на контрола на границите на ЕС оказва сериозно влияние, като възпрепятства бежанци при търсенето на убежище в Европа. Поради почти пълната липса на законни миграционни маршрути от трети държави към ЕС, мигрантите са принудени да прибягнат към неправомерни начини на придвижване. Всяка година ЕС е изправен пред човешки трагедии и загубата на живот на мигранти, както и на увеличаване на броя на жертвите на трафик на хора, особено при пътуващите с лодки от северното крайбрежие на Африка, много от които загиват по време на пътуването. Това показва, че от момента на своето създаване през 2005 г. Европейската агенция за управление на оперативното сътрудничество по външните граници на държавите-членки на Европейския съюз (Frontex) не зачита правото на убежище и правото на живот на мигрантите.
С цел да се предотврати неправомерната имиграция, държавите-членки прилагат все по-голям спектър от мерки за граничен контрол, които не включват необходимите механизми за идентифициране на лица, потенциално търсещи убежище, и за допускане на достъпа на такива лица до територията и, след това, до процедура по предоставяне на убежище. Това води до нарушаване на принципа на неотблъскване, на границите на Европа, залегнал в Конвенцията за бежанците от 1951 г. Наред с това липсва яснота и прозрачност относно точния обхват на ролята на Frontex като координатор и начина, по който се осъществяват нейните дейности. Яснотата е от основно значение с оглед хвърлянето на светлина върху разпределението на отговорностите и задълженията към бежанците, между агенцията от една страна и държавите-членки - от друга, особено във връзка с гарантирането на принципа на неотблъскване. Действията на Frontex отвъд външните граници на ЕС повдигат няколко въпроса във връзка с това дали тя може правомерно да взема участие в този вид операции и дали тя може да прави това, като се гарантира, че действията й са в пълно съответствие със съответното право на Европейската общност (ЕО), а именно Кодекса на шенгенските граници и Директивата относно минимални норми относно процедурата за предоставяне или отнемане на статут на бежанец в държавите-членки (2005/85/ЕО ).
Комисията може ли да разясни разпределението на отговорности и задължения към бежанците, между Frontex и държавите-членки, особено по отношение на гарантирането на принципа на неотблъскване?
Комисията планира ли да включи в мандата на Frontex спасителни операции на мигранти, за да сложи край на многобройните човешки трагедии, които се случват всяка година?
Комисията може ли да разясни дали е правомерно ангажирането на Frontex с действия отвъд външните граници на ЕС и дали Frontex може да прави това, като се гарантира, че действията й са в пълно съответствие с европейските и международните споразумения и съответното право на Европейската общност (ЕО), а именно Кодекса на шенгенските граници и Директивата относно минимални норми относно процедурата за предоставяне или отнемане на статут на бежанец в държавите-членки?
ОВ L 326 от 13.12.2005 г., стр. 13.