26.9.2007 г.
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно
член 103, параграф 4 от правилника от
– Geoffrey Van Orden, Hartmut Nassauer, Nirj Deva, Bernd Posselt и Colm Burke, от името на групата PPE-DE
– Pasqualina Napoletano, Elena Valenciano Martínez-Orozco, Glenys Kinnock и Barbara Weiler, от името на групата PSE
– Jules Maaten, Marco Cappato, Marco Pannella и Annemie Neyts-Uyttebroeck, от името на групата ALDE
– Ryszard Czarnecki, Gintaras Didžiokas, Adam Bielan, Wojciech Roszkowski, Konrad Szymański, Hanna Foltyn-Kubicka, Mieczysław Edmund Janowski и Marcin Libicki, от името на групата UEN
– Raül Romeva i Rueda, Frithjof Schmidt и Cem Özdemir, от името на групата Verts/ALE
– Vittorio Agnoletto, от името на групата GUE/NGL
вместо предложенията за резолюция, внесени от следните групи:
– UEN ( B6‑0363/2007 )
– GUE/NGL ( B6‑0368/2007 )
– ALDE ( B6‑0369/2007 )
– PSE ( B6‑0370/2007 )
– PPE-DE ( B6‑0371/2007 )
– Verts/ALE ( B6‑0372/2007 )
относно Бирма
Резолюция на Европейския парламент относно Бирма
Европейският парламент ,
–
като взе предвид предходните си резолюции относно Бирма, и по-конкретно резолюцията от 6 септември 2007 г. Приети текстове , P6_TA-PROV(2007)0384 ,
–
като взе предвид член 103, параграф 4 от своя правилник,
А.
като има предвид, че Съюзът на всички бирмански будистки монаси проведе масирани мирни демонстрации против репресивната военна хунта в Бирма и изиска освобождаването на Аун Сан Су Чи и други политически затворници;
Б.
като има предвид, че демонстрациите продължават да се засилват въпреки арестите и страха от насилствено потушаване от страна на правителствените сили;
В.
като взе предвид апела на Далай Лама от 23 септември 2007 г., в който той настоятелно призовава органите на Бирма да избягват да упражняват насилие спрямо будистките монаси и други протестиращи;
Г.
като има предвид, че на 20 септември Съветът за сигурност на ООН само бегло засегна ситуацията в Бирма;
1.
приветства смелите действия на бирманските монаси и десетките хиляди други мирни демонстранти, противопоставили се на антидемократичния и репресивен режим в Бирма;
2.
повтаря настояването си за незабавно освобождаване и пълна свобода на движението и изразяването за Аун Сан Чу Чи;
3.
Призовава органите в Бирма да избягват да упражняват насилие спрямо демонстрациите, да гарантират, че няма да се повторят ужасяващите сцени на кръвопролитие, на които светът беше свидетел през 1988 г., а вместо това да признаят легитимността на поставените искания; и да освободят арестуваните участници в демонстрации и другите политически затворници;
4.
призовава за преустановяване на текущия незаконосъобразен конституционен процес и за замяната му с напълно представителен Национален конгрес, включващ НЛД и други политически партии и групи;
5.
призовава Съвета за сигурност на ООН неотложно да разгледа положението в Бирма и да оправомощи Генералния секретар на ООН да предприеме действия за улесняване на националното помирение и извършването на преход към демокрация в Бирма; призовава Общото събрание на ООН също да предприеме подходящи действия;
6.
призовава Съвета за сигурност на ООН да гарантира, че специалният пратеник на ООН, г-н Ибрахим Гамбари, неотложно ще осъществи планираното си посещение в Бирма и че на същия ще бъдат предоставени неограничена свобода и достъп;
7.
призовава Съвета на ЕС неотложно да осъществи връзка със САЩ, АСЕАН и други членове на международната общност с оглед подготвяне на съгласувана поредица от допълнителни мерки, в т.ч. целеви икономически санкции, които биха могли да бъдат наложени срещу режима в Бирма в случай, че същият прибегне до употреба на насилие и не откликне на призива за възстановяване на демокрацията;
8.
изисква от Европейската комисия да осигури подходящите средства в рамките на Инструмента за демокрация и права на човека с цел оказване на активна подкрепа на движението за демокрация и неправителствените организации, работещи за възстановяване на доброто управление в Бирма;
9.
възлага на своя председател да предаде настоящата резолюция на Съвета,
Комисията, правителствата на държавите-членки, правителствата на държавите от
АСЕАН, Националната лига за демокрация, Държавния съвет за мир и развитие,
както и на Генералния секретар на ООН.
