3.3.2010 B7-0143/2010 ПРЕДЛОЖЕНИЕ ЗА РЕЗОЛЮЦИЯ внесено вследствие на въпроси с искане за устен отговор B7‑0010/2010 и B7‑0009/2010
съгласно член 115, параграф 5 от Правилника за дейността
относно Договора за неразпространение на ядреното оръжие
Pino Arlacchi
,
Annemie Neyts-Uyttebroeck
,
Andrew Duff
от името на групата ALDE
<<<
PE433.003v01-00 B7‑0143/2010 Резолюция на Европейския парламент относно Договора за неразпространение на ядреното оръжие
Европейският парламент ,
- като взе предвид предложението за препоръка до Съвета на Annemie Neyts-Uyttebroeck, от името на групата ALDE, и на Angelika Beer, от името на групата Verts/ALE, относно неразпространението на ядрено оръжие и бъдещето на Договора за неразпространение на ядреното оръжие (ДНЯО) ( B6-0421/2008 ),
- като взе предвид предстоящата през 2010 г. Конференция за преглед на страните по Договора за неразпространение на ядреното оръжие,
- като взе предвид своите предишни резолюции от 26 февруари 2004 г. OJ C 98 E, 23.4.2004 г., стр. 152.
, 10 март 2005 г. ОВ C 320 E, 15.12.2005 г., стр. 253.
, 17 ноември 2005 г. OВ C 287E, 18.11.2006 г., стр. 453.
и 14 март 2007 г. ОВ C 301 E, 13.12.2007 г., стр. 146.
относно неразпространението на ядреното оръжие и ядреното разоръжаване,
– като взе предвид своята резолюция от 5 юни 2008 г. относно изпълнението на Европейската стратегия за сигурност и Европейската политика за сигурност и отбрана (ЕПСО) Приети текстове, P6_TA(2008)0255 .
,
- като взе предвид Стратегията на Европейския съюз срещу разпространението на оръжия за масово унищожение (ОМУ), приета от Европейския съвет на 12 декември 2003 г.,
– като взе предвид декларацията на Съвета от 8 декември 2008 г. относно повишаването на международната сигурност и по-специално точки 6, 8 и 9 от нея, в които се изразява решимостта на ЕС за борба с разпространението на оръжия за масово унищожение (ОМУ) и на техни носители,
– като взе предвид ключовата роля на Групата на ядрените доставчици (Nuclear Suppliers Group – NSG) в контекста на неразпространението на ядрено оръжие,
– като взе предвид резолюциите на Съвета за сигурност на ООН 1540 (2004) и 1673 (2006) относно неразпространението на оръжия за масово унищожение,
– като взе предвид Договора за всеобхватна забрана на ядрените опити (ДВЗЯО), всеобхватните споразумения за гаранции на МААЕ и допълнителните протоколи към тях, Конвенцията за физическа защита на ядрените материали, Международната конвенция за предотвратяване на актове на ядрен тероризъм, Хагския кодекс на поведение срещу разпространението на балистични ракети, Договора за съкращаване на стратегическите въоръжения (СТАРТ І), чийто срок на действие изтече през 2009 г., и Договора за съкращаване на стратегическите настъпателни потенциали (СНП),
- като взе предвид доклада относно изпълнението на Европейската стратегия за сигурност, приет от Европейския съвет на 11 декември 2008 г.,
– като взе предвид доклада на комисията по външни работи ( A6-0234/2009 ),
– като взе предвид 115, параграф 5, и член 110, параграф 2 от своя правилник,
A. като има предвид, че разпространението на оръжия за масово унищожение и на техни носители както сред държавни, така и сред недържавни фактори, представлява една от най-сериозните заплахи за международната стабилност и сигурност,
Б. като има предвид, че до момента е налице отчетлива липса на напредък в постигането на конкретни цели (като например т.нар. „13 практически стъпки“ Организация на обединените нации: Конференция за преглед на страните по Договора за неразпространение на ядреното оръжие, 2000 г, NPT/CONF.2000/28 (Част I и II).
) с оглед изпълнение на целите на Договора за неразпространение на ядреното оръжие в съответствие с договореностите, постигнати на предходните конференции за преглед, особено в настоящия момент, когато се появяват различни източници на заплаха, в това число нарастващото разпространение на ядрено оръжие; това е придружено от повишено търсене, както и наличие на ядрени технологии, и възможността подобни технологии и радиоактивен материал да попаднат в ръцете на престъпни организации и терористи, и нежеланието на притежаващите ядрени оръжия държави – страни по ДНЯО – да ограничат или унищожат своите ядрени арсенали и да престанат да се придържат към военната доктрина на ядрено възпиране,
B. като има предвид, че е налице необходимост от засилване на ДНЯО в ролята му на крайъгълен камък за световния режим на неразпространение на ядреното оръжие, и същевременно, неотложна необходимост от смело политическо лидерство и поредица от последователни действия, с цел да се потвърди отново валидността на ДНЯО и да се засилят споразуменията, договорите и агенциите, които съставляват настоящият режим на неразпространение и разоръжаване, по-специално Договорът за всеобхватна забрана на ядрените опити (ДВЗЯО) и Международната агенция за атомна енергия (МААЕ),
Г. като има предвид, че съществува необходимост от допълнително укрепване на трите стълба на ДНЯО, а именно неразпространението, разоръжаването и сътрудничеството по въпросите на гражданската употреба на ядрената технология за енергия,
Д. като има предвид, че Комисията има статут на наблюдател в Групата на ядрените доставчици и в Конференцията за преглед на ДНЯО, и като има предвид, че секретариатът на Съвета също участва в Конференцията за преглед на ДНЯО в рамките на делегацията на Комисията или заедно с председателството на ЕС,
Е . като има предвид, че ЕС пое ангажимент да използва всички инструменти на свое разположение за предотвратяване, възпиране, прекратяване и, ако е възможно, премахване на програмите за разпространение на ядрено оръжие, предизвикващи загриженост на глобално равнище, както беше ясно посочено в стратегията на ЕС срещу разпространението на оръжия за масово унищожение, приета от Европейския съвет на 12 декември 2003 г.,
Ж. като има предвид, че е необходимо ЕС да ускори своите усилия за противодействие на каналите за разпространение на ядрено оръжие и тяхното финансиране, да санкционира действия, насочени към разпространение на ядрено оръжие, и да разработи мерки за предотвратяване на прехвърляне на знания и ноу-хау, като използва всички налични средства, в това число многостранни споразумения и механизми за проверка, национални и координирани на международно равнище мерки за контрол върху износа, съвместни програми за намаляване на ядрената заплаха и политически и икономически лостове,
З. като има предвид, че ЕС одобри други инициативи за неразпространение и разоръжаване извън рамките на ООН, като например Инициативата за сигурност относно неразпространението и Инициативата на Г-8 за глобално партньорство,
И. като има предвид, че „клаузите за неразпространение на ядреното оръжие“ са обща характеристика на споразуменията, сключвани между ЕС и трети държави от 2003 г. насам,
Й. като има предвид необходимостта от тясна координация и сътрудничество между ЕС и неговите партньори, по-специално САЩ и Русия, с оглед обновяване и укрепване на режима за неразпространение на ядреното оръжие,
К. като има предвид, че президентът Барак Обама направи изявления, в които подчерта, че САЩ ще се стремят към свят без ядрени оръжия и че ще работят с Русия за извеждане на американските и руските балистични ракети от състояние на бойна готовност, както и за драстично съкращаване на запасите на САЩ от ядрени оръжия и материали; като има предвид също така, че ратификацията от страна на САЩ на допълнителния протокол към споразуменията за гаранции на МААЕ е положителна стъпка, която укрепва доверието, както и намерението на президента Обама да приключи процеса на ратификация на ДВЗЯО от САЩ;
Л. като има предвид, че новите предложения за разоръжаване, отправени от Хенри Кисинджър, Джордж П. Шулц, Уилям Дж. Пери и Сам Нън през януари 2007 г. и януари 2008 г., както и кампаниите от типа на „Глобална нула“ заявяват, че един решителен начин да се предотврати разпространението на ядрено оръжие и за постигане на сигурност в световен мащаб е предприемането на стъпки към унищожаване на ядрените оръжия,
М. във връзка с това приветства съвместната британско-норвежка инициатива, целяща извършването на оценка на осъществимостта на евентуалното демонтиране на ядрените оръжия и свързаните с това процедури за проверка, както и установяването на ясни процедурни стъпки в тази насока; същевременно счита, че тази инициатива е много положителна за ЕС, НАТО и други съответни заинтересовани страни;
Н. като има предвид, че през 2008 г. френското и британското правителства обявиха съкращения на своите оперативни бойни глави,
1. подчертава, че е необходимо ЕС да направи всичко по силите си за постигането на един свят без ядрено оръжие през следващите 10 години;
2. призовава всички засегнати страни да използват възможността, която предлага предстоящата през 2010 г. Конференция за преглед на страните по Договора за неразпространение на ядреното оръжие, за да се постигне напредък по отношение на целта за пълно ядрено разоръжаване, основано на международен договор за постепенно премахване на ядрените оръжия в световен мащаб,
3. призовава Съвета да допринесе за такъв договор: а) като забрани разработването, изпитването, производството, складирането, преноса, използването и заплахата от използване на ядрени оръжия, и като насърчи държавите, които притежават ядрено оръжие – независимо дали те са част от режима на ДНЯО, или не – да предприемат както едностранни, така и многостранни действия за постигане на ядрено разоръжаване; и б) като забрани производството на ядрено разпадащи се материали, които могат да се използват за военни цели, и като изиска унищожаване на средствата за доставка или тяхното преобразуване, така че да не са съвместими с използването на ядрени бойни глави;
4. подчертава необходимостта по време на Конференцията за преглед на ДНЯО през 2010 г. да се разработят стратегии, имащи за цел постигането на споразумение относно договор за спиране на производството на ядрено разпадащи се материали за военни цели по начин, който не е дискриминиращ;
5. повтаря призива си за преразглеждане и актуализация на Общата позиция на Съвета 2005/329/ОВППС от 25 април 2005 г. относно Конференцията за преглед на страните по Договора за неразпространение на ядреното оръжие през 2005 г. OВ L 106, 27.4.2005 г., стр. 32.
, като подготовка за успешното приключване на Конференцията за преглед на ДНЯО през 2010 г., която ще укрепи допълнително трите съществуващи стълба на ДНЯО;
6. настоятелно призовава Съвета да информира редовно Парламента относно всички подготвителни заседания в навечерието на Конференцията за преглед на ДНЯО през 2010 г. и да отчита надлежно неговите възгледи по въпросите на неразпространението и разоръжаването в контекста на тази конференция;
7. потвърждава важното значение на активната подкрепа от страна на Съвета, в сътрудничество с неговите партньори, за конкретни предложения за поставяне под контрола на МААЕ на производството, използването и преработването на всички видове ядрено гориво, включително развитието на международна банка за гориво; подкрепя също така други инициативи за придаване на многостранен характер на цикъла на ядреното гориво с оглед на мирното използване на ядрената енергия, като отчита, че Парламентът приветства готовността на Съвета и Комисията да предоставят до 25 милиона евро за развитието на международна банка за гориво под контрола на МААЕ, и желае да види своевременното одобрение на общите действия по тези въпроси;
8. подкрепя по-нататъшните усилия за засилване на мандата на МААЕ, включително общото прилагане на допълнителните протоколи към споразуменията за гаранции на МААЕ, както и други мерки за изграждане на доверие и целящи да гарантират, че тази организация разполага с достатъчно средства, за да може да изпълнява своите жизненоважни задачи за осигуряване безопасността на ядрените дейности;
9. изцяло подкрепя усилията за увеличаването и подобряването на средствата за проверка на съответствието с всички налични инструменти в областта на неразпространението;
10. призовава за увеличаване на усилията с оглед на това да се гарантира всеобщо и ефективно прилагане на нормите и инструментите на неразпространение, по-специално посредством подобряване на средствата за проверка;
11. изисква извършването на оценка на ефективността на включването на клаузи за неразпространение на оръжия за масово унищожение в споразуменията между ЕС и трети държави;
12. приветства съобщението на президента Обама, че ще придвижи въпроса с ратификацията на ДВЗЯО; призовава Съвета за положителен и активен принос за подготовката на следващата конференция за преглед на Договора за неразпространение на ядреното оръжие през 2010 г. в тясно сътрудничество със САЩ и Русия;
13. отбелязва, че САЩ изостави своите първоначални планове за противоракетен щит в Европа; призовава за ново глобално споразумение по въпросите на сигурността, включващо по-специално ЕС, САЩ, Русия и Китай;
14. призовава за задълбочаване на диалога с новата администрация на САЩ и с всички ядрени сили с цел изпълнение на обща програма, насочена към прогресивно намаляване на запасите от ядрени бойни глави; настоятелно призовава за ратификация на ДВЗЯО и подновяване на споразумението СТАРТ;
15. във връзка с това приветства решението на Руската федерация и на САЩ да проведат преговори за сключване на ново всеобхватно правно обвързващо споразумение, което да замени съществуващия Договор за съкращаване на стратегическите въоръжения (СТАРТ), чието действие изтече през декември 2009 г., и подписването на „Съвместно предварително споразумение за продължаване на договореностите по СТАРТ-I“ от президентите Барак Обама и Дмитрий Медведев в Москва на 6 юли 2009 г.;
16. подчертава, че несигурността относно естеството на иранската ядрена програма застрашава сериозно системата за неразпространение на ядреното оръжие и стабилността в региона и света; подкрепя целта за намиране на преговорно решение с Иран след прилагане на двойната стратегия на диалог и санкции и в координация с други държави-членки на Съвета за сигурност и на МААЕ;
17. осъжда последните ядрени опити, осъществени от Северна Корея, и отхвърлянето от нейна страна на Резолюция № 1887 (2009) на Съвета за сигурност на ООН от 24 2009 г.; въпреки това подкрепя подхода на САЩ за двустранен диалог, в рамките на шестстранните преговори, с цел освобождаване на Корейския полуостров от ядрено оръжие;
18. възлага на своя председател да предаде настоящата резолюция на заместник-председателя/върховен представител на Съюза по въпросите на външните работи и политиката на сигурност, Съвета, Комисията, генералния секретар на ООН, председателя на Конференцията за преглед на ДНЯО през 2010 г., както и на генералния директор на МААЕ.
