14.1.2008
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларация на Комисията
съгласно член 103, параграф 2 от правилника от
— Catherine Trautmann и Maria Badia i Cutchet, от името на групата PSE
— Gunnar Hökmark и Malcolm Harbour, от името на групата PPE-DE
— Jorgo Chatzimarkakis, от името на групата ALDE
— David Hammerstein, от името на групата Verts/ALE
— Eugenijus Maldeikis, Mieczysław Edmund Janowski, Cristiana Muscardini и Adam Bielan, от името на групата UEN
— Esko Seppänen, от името на групата GUE
относно втория Форум за управление на интернет, проведен в Рио де Жанейро от 12 до 15 ноември 2007 г.
Резолюция на Европейския парламент относно втория Форум за управление на интернет, проведен в Рио де Жанейро от 12 до 15 ноември 2007 г.
Европейският парламент ,
като взе предвид своята резолюция от 23 юни 2005 г. относно информационното общество (2004/2204(INI)),
–
като взе предвид своята резолюция от 14 март 2006 г. относно създаването на европейско информационно общество за растеж и работни места (2005/2167(INI)),
–
като взе предвид декларацията относно принципите и плана за действие, изготвени на Световната среща на върха относно информационното общество и приети в Женева на 12 декември 2003 г.,
–
като взе предвид съобщението на Комисията, озаглавено „Към световно партньорство в рамките на информационното общество: превръщане на принципите от Женева в действия“ (COM(2004)0480),
–
като взе предвид ангажиментите от Тунис и програмата за информационното общество, приети в Тунис на 18 ноември 2005 г.,
–
като взе предвид съобщението на Комисията, изготвено след Световната среща на върха относно информационното общество през 2006 г. (COM(2006)181),
–
като взе предвид приноса на Съвета на Европа на 10 август 2007 г. на втория Форум за управление на интернет, проведен от 12 до 15 ноември 2007 г.,
–
като взе предвид член 103, параграф 2 от своя правилник,
A.
като има предвид, че целта на форумите за управление на интернет е да изпълняват мандата от Световната среща на върха относно информационното общество във връзка с организирането на форуми с оглед на провеждане на демократичен и прозрачен диалог относно политиката в тази област с многостранно участие,
Б.
като има предвид, че основната роля и функция на форумите за управление на интернет е обсъждането на широк набор от въпроси, свързани с управлението на интернет и по целесъобразност отправянето на препоръки към международното общество,
В.
като има предвид, че на първия Форум за управление на интернет, проведен в Атина от 30 октомври до 2 ноември 2006 г., се формулираха някои от въпросите и начините на разискване като динамичните коалиции, които бяха разгледани по-задълбочено в Рио де Жанейро и ще бъдат допълнително обсъждани на последващите форуми,
Г.
като има предвид, че вторият Форум за управление на интернет беше проведен в Рио де Жанейро от 12 до 15 ноември 2007 г. и че в него участваха над 2000 души,
Д.
като има предвид, че ad hoc делегациите на Европейския парламент изиграха ключова роля по отношение на популяризирането на европейските ценности и взаимодействието с организациите на гражданското общество и представителите на националните парламенти, присъстващи на тези срещи, в сътрудничество с Комисията,
Е.
като има предвид, че информационните и комуникационните технологии (ИКТ) изпълняват ключова роля във връзка с постигането на Целите на хилядолетието за развитие,
Ж.
като има предвид, че една от основните причини за загриженост от страна на Европа във връзка с ИКТ е преодоляването на цифровата пропаст както на регионално, така и на световно равнище,
З.
като има предвид, че основните приоритети на Европейския съюз и Съвета на Европа по време на втория Форум за управление на интернет се състояха от защитата на децата в рамките на интернет, защитата и насърчаването на свободата на изразяване, необходимостта от гарантиране на открития и достъпен характер на интернет с оглед на многообразието, определянето на адресите и номерата в рамките на интернет протоколите, както и „интернет за предметите“, свързан с по-широкия въпрос относно радиочестотната идентификация,
И.
като има предвид, че тези въпроси ще се разгледат отново на следващия Форум за управление на интернет, който ще се проведе в Делхи от 8 до 11 декември 2008 г.,
1.
счита, че въпреки че целта на форумите за управление на интернет не се състои от приемане на официални заключения, отговорността на Европейския парламент е да подкрепи този процес, тъй като той предоставя положителен и конкретен контекст за определяне на бъдещето на интернет въз основа на подход, който разчита на многостранно участие;
2.
подчертава, че от плодотворния обмен, проведен в рамките на досегашните форуми за управление на интернет, вече могат да извлекат поуки, които да се приложат на практика, по-специално във връзка с регулаторните аспекти на електронните съобщения и въпросите, свързани със сигурността на данните и неприкосновеността на личния живот; подчертава необходимостта от обезпечаване на открит и независим интернет в бъдеще въз основа на инициативите и потребностите на заинтересованите страни, както и на свободата на изразяване;
3.
призовава съответните институции на ЕС да вземат предвид програмата от Тунис в рамките на законодателната си дейност, като преразглеждане на рамката на електронните съобщения, преразглеждането на i2010 и всички бъдещи законодателни предложения във връзка с информационните и комуникационните технологии; подчертава средствата за осигуряване на по-добър достъп за повече хора, например конкуренцията между оператори и доставчици на услуги и неутралността спрямо технологиите и развитието на ИКТ;
4.
изтъква значението на повишаване на информираността на парламентите относно процеса на форумите за управление на интернет и очаква да сътрудничи с парламентите на Бразилия и Индия и другите заинтересовани парламенти във връзка със следващия Форум за управление на интернет в Делхи;
5.
призовава Комисията и Съвета да отделят водещо място за форумите за управление на интернет в своите програми;
6.
отбелязва предложението на Литва, която е изразила желание да организира Форума за управление на интернет през 2010 г.;
7.
отчита значението на задълбочаване на сътрудничеството си с Комисията, например чрез редовни срещи на консултативните групи към форумите за управление на интернет;
8.
подчертава значението на привличането на участието на заинтересованите групи на национално и регионално равнище в процеса на форумите за управление на интернет с цел да се организират такива форуми на местно равнище, както вече беше предложено от Обединеното кралство;
9.
насърчава организирането на „Европейски форум за управление на интернет“ преди средата на 2009 г. с оглед на укрепване на европейското измерение на цялостния процес на форумите за управление на интернет и Световната среща относно информационното общество; призовава своя председател да предложи предоставянето на сгради на Европейския парламент за провеждане на подготвителна среща преди Форума за управление на интернет в Делхи с участието на представители на парламентите в ЕС;
10.
възлага на своя председател да предаде настоящата резолюция на Комисията, Съвета, държавите-членки и националните парламенти.
