28.4.2010 B7-0254/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно масовите жестокости в Jos, Нигерия, през януари и март 2010 г.
Mara Bizzotto
,
Fiorello Provera
от името на групата EFD
PE439.776v01-00 B7‑0254/2010 Резолюция на Европейския парламент относно масовите жестокости в Jos, Нигерия, през януари и март 2010 г.
Европейският парламент ,
– като взе предвид своите предишни резолюции относно положението във връзка с правата на човека в Нигерия,
– като взе предвид изявлението на председателството на ЕС от 2 декември 2008 г. относно междурелигиозното насилие, възникнало в щата Плато,
– като взе предвид съвместното изявление от 28 януари 2010 г. на Катрин Аштън, Върховен представител на Съюза по въпросите на външните работи и политиката на сигурност, на държавния секретар на САЩ Хилари Клинтън, на британския външен министър Дейвид Милибанд и на френския външен министър Бернар Кушнер относно масовите прояви на насилие в Jos,
– като взе предвид изявленията на Върховния представител на Съюза по въпросите на външните работи и политиката на сигурност от 12 февруари и 1 март 2010 г. относно положението на демокрацията и принципите на правовата държава в Нигерия,
– като взе предвид декларацията на председателството на ЕС от 31 юли 2009 г. относно масовите прояви на насилие в северна Нигерия,
– като взе предвид Международния пакт за граждански и политически права (МПГПП), Международния пакт за икономически, социални и културни права (МПИСКП) и Международната конвенция за премахването на всички форми на расова дискриминация, към всички които Нигерия се е присъединила,
– като взе предвид член 110, параграф 2 от своя правилник,
A. като има предвид, че през януари 2010 г., заради оспорвано изграждане на джамия, вследствие на междуетнически и междурелигиозни сблъсъци между мюсюлмани и християни в град Jos, столица на щата Плато (централна Нигерия) загинаха 500 души и бяха ранени 1000,
Б. като има предвид, че на 7 март 2010 г. групи мюсюлмански пастири нападнаха селата Dogo Nahawa, Ratsat и Zot (близо до Jos), където живеят предимно християни, което породи нови масови прояви на насилие, довели до стотици загинали (включително жени и деца) и осакатени,
В. като има предвид, че на 24 април двама журналисти от християнско издание бяха убити в предградията на Jos, в градски район, населен предимно от мюсюлмани; те са били нападнати по време на мюсюлмански бунт в Jos по повод смъртта на млад мюсюлманин,
Г. като има предвид, че сериозно масово междуетническо насилие и сблъсъци между мюсюлмански и християнски групи се случват в продължение на почти десет години в много градове и села в Нигерия, предимно в щатите Плато и Кандуна − прояви на насилие през 2000 г., имащи за последица хиляди убити по време на сериозните сблъсъци, предизвикани от най-оспорваното прилагане на законите на шериата в щата Кадуна; сблъсъци през 2001 г. в Jos, в резултат на които има хиляда убити, както и изгорени църкви и джамии; други трагични масови прояви на насилие през ноември 2002 г. (повече от 200 убити в Кадуна), май 2004 г. (стотици убити в Yelma, централна Нигерия и 500-600 убити в Кано, северна Нигерия), ноември 2008 г. (700 убити в Jos), юли 2009 г. (700 убити в ислямските щати на северна Нигерия), декември 2009 г. (70 убити),
Д. като има предвид, че религиозните аспекти на дълготрайните сблъсъци между мюсюлмани и християни са най-очевидният резултат от етническите, социалните и икономическите конфликти, които влошават общото положение на много милиони нигерийци и вече предизвикаха показателно нарастване на насилието,
Е. като има предвид – макар през изминалите десетилетия отношенията между мюсюлманската и християнската общност, при все това трудни и враждебни, никога да не доведоха до сериозни масови прояви на насилие – положението във връзка с етническите и религиозните отношения между различните групи в Нигерия (особено в щата Плато, както и в северните щати) се влошаваше през изминалото десетилетие поради проникването в Нигерия на радикалния ислямизъм, вдъхновен от Ал Кайда и приемането от северните щати (12 от общо 36) на законите на шериата като закон на съответния щат,
Ж. като има предвид, че общото положение във връзка с правата на човека в Нигерия продължи да се влошава, по-специално в мюсюлманските щати в северна Нигерия, където съдът на Magajin Gari (Кадуна) наскоро забрани на НПО за защита на правата на човека („Civil Rights Congress”) да започне обществен дебат относно формата на наказание, предвидена в законите на шериата,
З. като има предвид политическата и геополитическата важност на Нигерия − държава с огромни природни ресурси и население от 150 милиона души, трябва да се намери вътрешна социална и етническа стабилност или държавата би била изложена на опасност да застраши международния мир и сигурност,
И. като има предвид, че през ноември 2009 г. Нигерия подписа споразумението за фонда за развитие на ЕС, чиято цел е да подпомага управлението, търговията и мирните действия в Нигерия – споразумение, възлизащо на 677 милиона евро и осигуряващо голям размер на финансиране за укрепване на вътрешното управление и гарантиране на мира и зачитането на правата на човека,
Й. като има предвид, според всички наблюдатели, че влошаването на междурелигиозната борба крие икономически и социални конфликти, чието разрешаване е невъзможно поради политическата нестабилност на Нигерия и тъй като отсъствието на президента на Нигерия, поради неговото заболяване, и липсата на държавност на най-високо равнище във федералната държава вследствие на това, възпрепятства цялостен отговор от страна на органите спрямо зачестяващите сблъсъци между мюсюлмани и християни и агресивността, която ислямският фундаментализъм постепенно придоби,
1. осъжда насилието между мюсюлманската и християнската общност, като израз на етнически, икономически и религиозни конфликти, които сериозно влошават положението на нигерийския народ, в частност на жителите на централните и северните щати;
2. изразява сериозна загриженост относно факта, че насилието продължава почти десет години, както и относно факта, че сблъсъците между етническите и религиозните общности се влошават поради нарастващата агресивност на някои военни групи, вдъхновени от ислямския фундаментализъм на Ал Кайда;
3. припомня, че въпреки признаването на етническия и социалния характер на дълбоките причини за сблъсъците, зачестилите и брутални прояви на насилие между мюсюлмани и християни приеха формата на междурелигиозни конфликти;
4. посочва, че свободата на мисълта, съвестта и вероизповеданието е основно и неотменимо право, гарантирано при всякакви обстоятелства в съответствие с член 18 от Международния пакт за граждански и политически права, по който Нигерия е страна;
5. изразява загриженост относно факта, че много щати в северна Нигерия продължават да прилагат законите на шериата като закон на съответния щат, което води до често нарушаване на основни права, като например използването на изтезания, смъртно наказание и осакатяване като съдебно наказание, и което причинява допълнително разрастване и влошаване на религиозните конфликти;
6. настоятелно призовава нигерийските органи на северните щати да премахнат, в правото и на практика, всички форми на изтезание и друго жестоко, нечовешко или унизително отношение или наказания, съгласно Международната конвенция против изтезанията, която Нигерия е подписала и ратифицирала;
7. изразява съжаление относно ограничаването на свободната дейност на НПО, които особено в северна Нигерия, са възпрепятствани да насърчават свободния и демократичен дебат относно жестокостта на законите на шериата и управлението от страна на мюсюлманите на съдебната система;
8. изразява своята загриженост относно нестабилността на политическата система в Нигерия, поради отсъствието на политическо ръководство, и настоятелно призовава ЕС да предприеме всички действия с цел сътрудничество с международната общност, за да се разреши във възможно най-кратки срокове институционалната криза в Нигерия, която също така възпрепятства разрешаването на етническите и религиозните борби;
9. препоръчва изпращането на специален пратеник от върховния комисар на ООН по правата на човека, който да наблюдава положението във връзка с политическата нестабилност и социалните, междуетническите и междурелигиозните конфликти;
10. настоятелно призовава ЕС да наблюдава дали финансирането за правителството на Нигерия, отпуснато в рамките на споразумението за Фонда за развитие на ЕС, което Нигерия наскоро подписа, се използва за целите на укрепване на управлението и гарантиране зачитането на основните права на човека и принципите на правовата държава;
11. възлага на своя председател да предаде настоящата резолюция на Съвета, на Комисията, на правителствата и парламентите на държавите-членки, на генералния секретар на ООН, на Съвета на ООН по правата на човека, както и на правителството и парламента на Федерална република Нигерия.
