16.12.2009 ПРЕДЛОЖЕНИЕ ЗА ОБЩА РЕЗОЛЮЦИЯ внесено съгласно член 110, параграф 4 от Правилника
вместо предложенията за резолюция, внесени от групите:
EFD ( B7‑0248/2009 )
S&D ( B7‑0250/2009 )
PPE ( B7‑0251/2009 )
ALDE ( B7‑0253/2009 )
Verts/ALE ( B7‑0254/2009 )
ECR ( B7‑0256/2009 )
относно Беларус
Elmar Brok
,
Jacek Protasiewicz
от името на групата PPE
Adrian Severin
, Кристиан Вигенин,
Justas Vincas Paleckis
,
Marek Siwiec
от името на групата S&D
Ivars Godmanis
,
Kristiina Ojuland
,
Gerben-Jan Gerbrandy
от името на групата ALDE
Elisabeth Schroedter
,
Werner Schulz
,
Barbara Lochbihler
,
Heidi Hautala
от името на групата Verts/ALE
Charles Tannock
,
Tomasz Piotr Poręba
,
Ryszard Czarnecki
,
Konrad Szymański
,
Michał Tomasz Kamiński
Paweł Robert Kowal
,
Ryszard Antoni Legutko
,
Marek Henryk Migalski
,
Mirosław Piotrowski
,
Adam Bielan
от името на групата ECR
Fiorello Provera
от името на групата EFD
PE432.832v01-00 } PE432.834v01-00 } PE432.835v01-00 } PE432.837v01-00 } PE432.838v01-00 } PE432.840v01-00 } RC1 Резолюция на Европейския парламент относно Беларус
Европейският парламент ,
– като взе предвид своите предходни резолюции относно положението в Беларус, и по-специално своята резолюция от 2 април 2009 г. относно двугодишната оценка на диалога ЕС–Беларус,
– като взе предвид заключенията относно Беларус на Съвета по общи въпроси и външни отношения от заседанието му, проведено на 17 ноември 2009 г., включващи продължаване на временното прекратяване на прилагането на забраната за издаване на визи на определени държавни служители от Беларус, включително на президента Александър Лукашенко, както и удължаването на рестриктивните мерки до октомври 2010 г.,
– като взе предвид съобщението на Комисията от 3 декември 2008 г. относно инициативата „Източно партньорство” ( COM(2008)0823 ),
– като взе предвид декларацията на Европейския съвет относно „Източното партньорство” от заседанието му, проведено в периода 19–20 март 2009 г., както и съвместната декларация от посветената на „Източното партньорство” среща на високо равнище, проведена в Прага на 7 май 2009 г.,
– като взе предвид изявлението на Комисията от 21 ноември 2006 г. относно готовността на Европейския съюз да поднови своите отношения с Беларус и нейния народ в рамките на Европейската политика за съседство (ЕПС),
– като взе предвид изявлението на председателството на ЕС в ОССЕ от 29 октомври 2009 г. относно смъртното наказание в Беларус,
– като взе предвид член 110, параграф 4 от своя правилник,
A. като има предвид, че в своите заключения от 17 ноември 2009 г. Съветът признава, че са се открили нови възможности за диалог и задълбочено сътрудничество между ЕС и Беларус с цел насърчаване на действителен напредък към демокрация и зачитане на правата на човека, и потвърждава своята готовност да задълбочи отношенията на Европейския съюз с Беларус в зависимост от по-нататъшния напредък към демокрация, права на човека и правова държава, както и да подпомогне тази държава в постигането на тези цели,
Б. като има предвид, че Европейският съюз разглежда Беларус като партньор по въпроси, включващи енергийната сигурност, транспорта, сътрудничеството в културната сфера, околната среда и безопасността на храните,
B. като има предвид, че след като Съветът извърши оценка на развитието на положението в Беларус в резултат на взетото на 16 март 2009 г. решение, в съответствие с условията, определени в неговата Обща позиция 2009/314/ОВППС, той реши да удължи рестриктивните мерки срещу определени държавни служители от Беларус и временно да прекрати прилагането на тези ограничения върху пътуванията – и в двата случая до октомври 2010 г.,
Г. като има предвид, че от октомври 2008 г. насам бяха предприети някои положителни стъпки, като например освобождаване на множество политически затворници и даване на разрешение за разпространение на два независими вестника,
Д. като има предвид, че в отговор на положителните стъпки, предприети от Беларус, Комисията вече започна засилен диалог с тази страна в области като енергетиката, околната среда, митническите въпроси, транспорта и безопасността на храните,
Е. като има предвид, че Съветът включи Беларус в своето решение от 20 март 2009 г. относно инициативата „Източно партньорство”, чието начало беше поставено от Комисията в посоченото по-горе съобщение от 3 декември 2008 г., с оглед засилване на сътрудничеството с редица източноевропейски държави; като има предвид, че една от целите на участието на Беларус в инициативата "Източно партньорство" и нейното парламентарно подразделение Euronest е засилване на сътрудничеството между тази държава и ЕС, включително отношенията между народите,
Ж. като има предвид, че Международната федерация на журналистите, въз основа на доклада от своята проучвателна мисия в Минск (20–24 септември 2009 г.), проведена в сътрудничество с няколко международни НПО, установява, че няма съществен напредък в областта на свободата на средствата за масово осведомяване в Беларус,
З. като има предвид, че Беларус пое ангажимент да вземе предвид препоръките на ОССЕ/СДИПЧ относно изменение на изборния закон с цел привеждането му в съответствие с международните стандарти за демократични избори и да се консултира с ОССЕ относно предложените изменения; като има предвид, че Националното събрание на Република Беларус наскоро гласува реформа на Избирателния кодекс, без предварително да се допита до ОССЕ,
И. като има предвид, че Беларус остава единствената европейска държава, която все още прилага смъртно наказание; като има предвид, че в последните месеци бяха постановени още смъртни присъди,
Й. като има предвид, че беларуският президент Александър Лукашенко заяви на 2 ноември 2009 г., че „отношенията с Европейския съюз, като силен консолидиран партньор, са един от фундаменталните фактори за гарантирането на независимостта и суверенитета на Беларус, както и на икономическото, научно и технологично развитие”,
1. подкрепя решението на Съвета да удължи рестриктивните мерки срещу определени държавни служители от Беларус и същевременно да удължи временното прекратяване на прилагането на тези мерки до октомври 2010 г.;
2. подчертава, че засиленият политически диалог и започването на диалог между ЕС и Беларус за правата на човека трябва да водят до конкретни резултати и съществен напредък в областите на демократичните реформи и спазването на правата на човека и принципите на правовата държава;
3. приветства конструктивното и активно участие на Беларус в Източното партньорство, инициатива, която е насочена към укрепване на демокрацията и правовата държава и насърчаване на европейското сътрудничество; счита участието на Беларус в Източното партньорство за начин за насърчаване на по-нататъшния диалог с Европейския съюз и задълбочаване на сближаването въз основа на готовността и ангажимента на Беларус да постигне тези цели; приветства тристранното сътрудничество между Литва, Беларус и Украйна в рамките на Източното партньорство, при което се отдава приоритет на проекти за интегрирано управление на границите, транспорта и транзита, общото културно и историческо наследство, социалната сигурност и енергийната сигурност;
4. призовава Комисията да изготви предложение за съвместен временен план по отношение на Беларус, определящ приоритети за реформи в духа на плановете за действие, изготвени в рамките на Европейската политика за съседство, за да се съживи временно прекратената процедура на ратификация на Споразумението за партньорство и сътрудничество между ЕС и Беларус; по отношение на „замразеното” през 1997 г. Споразумение за партньорство и сътрудничество между ЕС и Беларус застъпва становището, че то следва да бъде разблокирано едва след като се проведат и приложат всички политически реформи;
5. призовава Европейската инвестиционна банка и Европейската банка за възстановяване и развитие да разгледат възможността за увеличаване на финансовата си помощ за Беларус, обръщайки специално внимание на положението на малките и средните предприятия, като същевременно преразгледат своя мандат, за да се поощри преходът на Беларус към демокрация, плуралистично общество и пазарна икономика; счита, че тази евентуална финансова подкрепа следва да се постави в зависимост от постигането на съществен напредък в изложените по-долу области;
6. призовава Съвета и Комисията да обсъдят мерки за подобряване на бизнес климата, търговията, инвестициите, енергийната и транспортната инфраструктура и трансграничното сътрудничество между ЕС и Беларус; отбелязва усилията и постиженията на Беларус в противодействието на ефекта от финансовата и икономическа криза и в подсилването на икономиката чрез облекчаване на бариерите за инвестициите, реформирането на правата на собственост и частния сектор;
7. подчертава, че са недостатъчни усилията за борба с корупцията, мерките за повече прозрачност и укрепване на правовата държава, които са основоположни за привличане на повече чуждестранни инвестиции;
8. призовава Комисията да изготви препоръки за евентуално приемане на директиви относно споразумения за облекчаване на визовия режим и реадмисия с Беларус, щом бъдат изпълнени съответните условия; счита, че подобно действие е решаващо за постигането на основните цели на политиката на ЕС спрямо Беларус, а именно увеличаването на контактите между народите, като се включи Беларус в европейските и регионалните процеси и процесът на демократизация в страната стане необратим;
9. в тази връзка настоятелно призовава Съвета и Комисията да обмислят възможността за намаляване на цените на визите за граждани на Беларус, влизащи в Шенгенското пространство, и за опростяване на процедурата за получаване на визи; подчертава, че дългосрочната цел е безвизово пътуване между Европейския съюз и Беларус; настоятелно призовава органите в Беларус да подпишат със съседните държави от ЕС споразумение за безвизово пътуване на живущите в пограничните райони;
10. решително осъжда неотдавнашните откази на входни визи за г-жа Agnieszka Romaszewska, директор на телевизия TV Belsat, за преподаватели от университета в Бялисток, за члена на кипърския парламент Christos Pourgourides и за члена на литовския парламент Emanuelis Zingeris;
11. призовава Съвета и Комисията, ако Беларус постигне значителен напредък през следващата година и изпълни съответните критерии, да разгледат възможността за трайно премахване на забраната за пътуване, както и да предприемат мерки за улесняване на икономическия и социален напредък и за ускоряване на процеса на интегрирането на Беларус в европейското семейство на демократичните нации;
12. отбелязва, че следва да се даде нов тласък на взаимен плодотворен диалог между Беларус и Европейския съюз чрез междупарламентарно сътрудничество в рамките на Euronest; отбелязва, че Беларус ще бъде поканена да участва пълноценно и равностойно в асамблеята Euronest - парламентарното измерение на Източното партньорство, когато се проведат свободни и честни избори за парламент на Беларус, и счита, че дотогава следва да се прилагат преходни разпоредби;
13. счита, че всички държави-членки на ЕС и техните правителства следва да заемат последователна позиция в отношенията си с трети държави, въз основа на общите позиции, договорени от Съвета; счита също така, че европейските институции следва да прилагат обща стратегия и да обединят усилията си за постигане на конкретни резултати в отношенията на ЕС с Беларус; призовава всички представители на ЕС и държавите-членки да провеждат политически срещи с представители на демократичната опозиция, по-специално при посещенията си в Беларус;
14. настоятелно призовава Беларус да продължи сътрудничеството си със Службата за демократични институции и права на човека към Организацията за сигурност и сътрудничество в Европа (ОССЕ/СДИПЧ) по избирателния кодекс и очаква новия избирателен закон да бъде в съответствие с международните стандарти и да влезе в сила преди местните избори, планирани за пролетта на 2010 г.;
15. настоява, че през следващата година се очаква ясен и съществен напредък към демократизация, за да бъдат премахнати напълно санкциите, като условията за пълно повторно ангажиране с Беларус следва да бъдат:
– осигуряване на зачитането на свободата на изразяване чрез привеждане на Закона за средствата за масово осведомяване в съответствие с препоръките от доклада на Международната проучвателна мисия в Република Беларус от 20–24 септември 2009 г.;
– гарантиране на свободата на сдружаване и провеждане на събрания, като се отмени член 193-1 от беларуския Наказателен кодекс, който определя дейността от името на нерегистрирани обществени сдружения, политически партии и фондации като престъпление;
– позволяване регистрирането на политически партии и на организации на гражданското общество;
– опазване на свободата на вероизповеданието на религиозни вероизповедания, различни от православната църква, и по-специално позволяване на църквата "Нов живот" да развива дейност свободно;
– несъздаване на пречки пред дейността на организациите, които вече работят на територията на Беларус, например чрез увеличаване на наемите (например в случая с партия "Беларуски народен фронт") или чрез налагане на неправомерни данъци върху проектите, изпълнявани с безвъзмездни помощи от ЕС (например в случая с Хелзинкския комитет в Беларус);
– създаване на благоприятни условия за функциониране на НПО и независими медии;
– гарантиране на политически права и свободи чрез прекратяване на практиката на сплашване по политически причини, и по-специално уволнения от работни места и изключване от университети (Татяна Шапутко, изключена от университета й след нейното участие във Форума на гражданското общество на Източното партньорство в Брюксел);
– спиране на наказателните преследвания за предполагаемо избягване на военна служба по отношение на студенти, които са били изключени от университети заради гражданската им позиция и са принудени да получат образование в чужбина;
– преразглеждане на всички случаи на принудително призоваване за задължителна военна служба, при които са нарушени законовите права на няколко млади активисти, като Франак Вячорка, Иван Шило и Змитер Федорук, което е равносилно на вземане на заложници, практикувано от държавата;
16. отбелязва със съжаление, че след първоначални положителни стъпки, предприети от правителството на Беларус, не бе осъществен никакъв по-нататъшен съществен напредък в областта на правата на човека и основните свободи; в тази връзка припомня продължаващите репресии срещу политически опоненти и отказите за регистриране на политически партии („Беларуска християндемокрация”), НПО („Вясна”) и независими медии (TV Belsat); призовава органите в Беларус да преразгледат присъдите с мерки за неотклонение, наложени на участниците в мирна демонстрация през януари 2008 г., както и лишаването от свобода на Артем Дубский; посочва, че Амнести Интернешънъл счита всички тези хора за затворени поради убежденията си; призовава за незабавното освобождаване на предприемачите Николай Автухович и Владимир Осипенко, които са предварително задържани под стража вече 8 месеца;
17. призовава правителството на Беларус незабавно да наложи мораториум върху всички смъртни присъди и екзекуции с оглед на премахване на смъртното наказание (както се предвижда в Резолюция 62/149 на Генералната асамблея на ООН от 18 декември 2007 г. относно мораториум върху прилагането на смъртното наказание), да измени незабавно присъдите на всички очакващи понастоящем екзекуция затворници в присъди с лишаване от свобода, да приведе националното си законодателство в съответствие със задълженията на страната по международните договори за правата на човека и да гарантира, че международно признатите стандарти за справедлив процес се спазват стриктно;
18. призовава органите в Беларус да зачитат правата на националните малцинства в съответствие с Рамковата конвенция на Съвета на Европа за защита на националните малцинства от 1 февруари 1995 г.; в това отношение настоятелно призовава органите в Беларус да признаят Съюза на поляците в Беларус, ръководен от Angelika Borys, която беше преизбрана за председател на конгреса на Съюза на поляците на 15 март 2009 г.;
19. настоятелно призовава органите в Беларус да изградят реален диалог с представителите на демократичната опозиция; следователно подчертава колко е важно да се дефинират ролята и работните методи на Обществения консултативен съвет;
20. призовава Комисията да използва напълно и ефективно възможностите за подкрепа на гражданското общество и демократичното развитие в Беларус посредством Европейския инструмент за демокрация и права на човека, и изтъква същевременно, че подкрепата за демократичната опозиция трябва да бъде неразделна част от процеса на поетапно повторно ангажиране с Беларус;
21. призовава Комисията и правителствата на държавите-членки да отпуснат финансова помощ на телевизия TV Belsat и да призоват настоятелно беларуското правителство официално да я регистрира в Беларус; призовава правителството на Беларус, като знак на добра воля и положителна промяна, да позволи на беларуския "Европейски хуманитарен университет" (ЕХУ), в изгнание във Вилнюс (Литва), да се завърне по законен път в Беларус на базата на действителни гаранции, че същият ще може да осъществява дейност свободно и да се установи отново в Минск при подходящи за своето бъдещо развитие условия, по-специално като позволи на ЕХУ да установи отново своята библиотека в Минск, предоставяйки сграда и създавайки условия, позволяващи обширните колекции от книги на беларуски, руски, английски, немски и френски да бъдат отворени и достъпни за всички;
22. възлага на своя председател да предаде настоящата резолюция на Съвета, на Комисията, на парламентите и правителствата на държавите-членки, на генералния секретар на ООН, на Парламентарните асамблеи на ОССЕ и Съвета на Европа, на секретариата на Общността на независимите държави и на парламента и правителството на Беларус.
