25.4.2007
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно член 115, параграф 5 от правилника от
– Ioannis Kasoulides, Rodi Kratsa-Tsagaropoulou, Simon Coveney, Charles Tannock, John Bowis, Frieda Brepoels и Eija-Riitta Korhola, от името на групата PPE-DE
– Richard Howitt, Pasqualina Napoletano, Elena Valenciano Martínez-Orozco, Thijs Berman и Panagiotis Beglitis, от името на групата PSE
– Elizabeth Lynne, Chris Davies, Sarah Ludford и Marios Matsakis, от името на групата ALDE
– Brian Crowley, Konrad Szymański и Gintaras Didžiokas, от името на групата UEN
– Margrete Auken, Jill Evans и Caroline Lucas, от името на групата Verts/ALE
– Francis Wurtz, Luisa Morgantini и André Brie, от името на групата GUE/NGL
вместо предложенията за резолюция, внесени от следните групи:
– UEN ( B6‑0159/2007 )
– PSE ( B6‑0161/2007 )
– ALDE ( B6‑0174/2007 )
– GUE/NGL ( B6‑0177/2007 )
– Verts/ALE ( B6‑0180/2007 )
– PPE-DE ( B6‑0184/2007 )
относно случая с журналиста от Би Би Си Алън Джонстън
Резолюция на Европейския парламент относно случая с журналиста от Би Би Си Алън Джонстън
Европейският парламент ,
–
като взе предвид член 115, параграф 5 от своя правилник,
А.
като има предвид че журналистът от Би Би Си Алън Джонстън стана обект на въоръжено отвличане на 12 март 2007 г. на път за дома си в град Газа и оттогава неговото местонахождение продължава да е неизвестно,
Б.
като има предвид, че г-н Джонстън остана в Газа през последните три години в период на увеличаване на насилието, именно за да осведомява външния свят какво се случва в Газа,
В.
като има предвид, че палестинската медийна общност, обществеността и политиците от всички страни осъдиха отвличането и призовават за неговото незабавно освобождаване и за край на всички отвличания, което доказва степента, до която неговите публикации се оценяват от местното население,
Г.
като има предвид, че президентът Абас публично потвърди, че съществуват достоверни доказателства, че г-н Джонсън е жив, че е държан под строго наблюдение и че съществува информация относно групировката, която го е задържала,
Д.
като има предвид, че нито една групировка не е поела отговорност за отвличането на Алън Джонстън, което бе осъдено от президента Махмуд Абас и всички ръководители на водещите палестински движения,
Е.
като има предвид, че според Комитета за защита на журналистите, организацията „Репортери без граници“ и Международната федерация на журналистите 15 чуждестранни журналисти са отвлечени в ивицата Газа от м. август 2005 г. насам, а хиляди журналисти от целия свят всекидневно са изправени пред заплахата от отвличане, насилие и заплахи,
Ж.
като има предвид, че Би Би Си запазва оправданата си репутация на една от световните водещи радиостанции, поддържащи ценности като безпристрастност, обективност и справедливост в своите репортажи,
З.
като има предвид, че свободата на пресата е от основно значение за демокрацията и зачитането на правата на човека и основните свободи, предвид съществената й роля за гарантирането на свободното изразяване на мнения и идеи и за приноса към ефективното участие на хората в демократичния процес,
1.
Призовава Алън Джонстън да бъде незабавно и безусловно освободен, невредим и в безопасност;
2.
Изразява своята сърдечна подкрепа за семейството на г-н Джонстън в тези трудни обстоятелства и за неговите колеги и ръководството на Би Би Си, които водят неуморна кампания за изграждане на обществена и политическа подкрепа за неговото освобождаване;
3.
Отдава дължимото на славата на г-н Джонтън като журналист, притежаващ най-висока степен на принципност, който има шестнадесет годишен стаж в Би Би Си, и по-специално последните три години, прекарани в Газа, където той е бил единственият установен за постоянно чуждестранен журналист от основна медийна организация;
4.
Изразява солидарност с Международната федерация на журналистите (МФЖ) и съюзите, които членуват в нея, включително Палестинския синдикат на журналистите, в опитите им да постигнат освобождаването на г-н Джонстън и кампанията им за нов глобален ангажимент за прекратяване на заплахите, отправяни към независимата журналистика; в тази връзка припомня призива на МФЖ към лидерите на Палестинската автономна власт от 19 април, носещ подписите на 197 членове на Европейския парламент;
5.
Призовава Палестинската автономна власт да удвои усилия си, за да осигури незабавното освобождаване на г-н Джонстън, да гарантира, че журналистите в Газа могат да изпълняват своите задължения без заплаха от отвличане и тормоз и че всички нападения срещу журналисти и други граждани се разследват задълбочено, а отговорните лица се предават на правосъдието;
6.
Призовава Службата за техническа помощ на Комисията в Западния бряг и ивицата Газа, дипломатическите представители на държавите-членки на ЕС и върховния представител за Общата външна политика и политика на сигурност (ОВППС) да заздравят и съгласуват усилията за постигане на освобождаването на г-н Джонстън и да подкрепят усилията на Палестинската автономна власт в това отношение;
7.
Осъжда този и всички други актове на насилие и заплахи срещу свободното упражняване на журналистическата професия и свободата на изразяване; подчертава, че безопасността на журналистите трябва да се разглежда като приоритетна цел от всички, които са обвързани с постигането на отворено и демократично общество и напредъка към постигането на мир по целия свят, в съответствие с единодушно съгласуваната резолюция на Съвета за сигурност на ООН, приета на 23 декември 2006 г.;
8.
Възлага на своя председател да предаде настоящата резолюция на Съвета, Комисията, върховния представител за ОППВС, правителствата и парламентите на държавите-членки, президента на Палестинската автономна власт, Палестинския законодателен съвет и генералния секретар на ООН.
