ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0090/09
съгласно член 115 от Правилника за дейността на ЕП
от
Eva Joly
, от името на Комисия по развитие
към Съвета
Относно: Изменението на климата и развиващите се страни в рамката на конференцията на Организацията на обединените нации по въпросите на изменението на климата, която ще се проведе в Копенхаген
От гледна точка на развитието, споразумението за изменението на климата за периода след 2012 г. трябва да бъде съгласувано със съществуващите процеси на развитие на международно равнище (като например Целите на хилядолетието за развитие, ЦХР), както и на национално равнище. Какви специфични действия възнамерява да предприеме Съветът, така че да гарантира ясно връзките между програмите за намаляване на бедността и политиките в областта на изменението на климата и стратегиите в развиващите се страни?
Основната част от оскъдните средства за изменението на климата се предоставя от бюджетите на официалната помощ за развитие (ОПР), като това води до отклоняване на средства от помощта за развитие и по този начин поставя под въпрос постигането на ЦХР. Какви нови механизми възнамерява да приеме Съветът, за да осигури допълнителни средства за борба срещу изменението на климата в развиващите се страни и за да гарантира, че Европейският фонд за развитие се използва изключително за подпомагане на развитието? Какъв процент от предвижданите приходи от продаването на търг на схемата на ЕС за търговия с емисии Съветът е готов да задели за приспособяването към изменението на климата в развиващите се страни? Кои са най-добрите механизми за насочване на тези средства по такъв начин, че държавите-бенефициенти да се ангажират по-тясно с тези мерки?
Средствата за приспособяване към изменението на климата на европейско равнище минават през множество канали и поставят пред огромно предизвикателство хората, чиято задача е да осъществяват финансирането. Възнамерява ли Съветът да насърчава координирането на множеството инструменти за финансиране, съществуващи на европейско равнище? Какви мерки са предвидени, за да се гарантира превръщането на Световния алианс за борба с изменението на климата (GCCA) в организация за централизиране на информациите относно финансирането на приспособяването към изменението на климата, така че да се избегне създаването на нови двустранни европейски инициативи? И накрая, Съветът има ли готовност да подкрепи, като част от многостранната рамка на конференцията от Копенхаген, въвеждането на международен данък върху финансовите операции, въз основа на данъка „Тобин“, с цел подпомагане на финансирането на това приспособяване?
