Въпрос с искане за писмен отговор E-011797/2011
до Комисията
Член 117 от Правилника за дейността
Димитър Стоянов (NI)
(13 декември 2011 г.)
Относно: Нарушаване на политическите права на българското малцинство в Сърбия
На 23 октомври 2011 г. в България се проведоха избори за президент на Републиката и за местна власт. За да гарантират правото на глас на сънародниците ни в Сърбия, българските власти отправиха молба до сръбското правителство за разкриване на избирателни секции в Цариброд и Босилеград. Според българския Избирателен кодекс секции в чужбина могат да бъдат открити единствено след получаването на изрично разрешение от приемащата държава. За съжаление Сърбия не е предоставила необходимото разрешение за провеждане на избори в горепосочените градове. По тази причина многобройното българско малцинство в Цариброд и Босилеград бе принудено да пътува до Белград, за да гласува за президент на Република България. Предвид бедността на българското малцинство в Западните покрайнини голяма част от българите там нямаха възможността да пътуват, за да упражнят своето право на глас. Така чрез отказа за откриване на секции в Цариброд и Босилеград сръбските власти способстваха за ограничаване политическите права на българското малцинство. Същевременно отказът за откриване на секции в Цариброд и Босилеград бе лишен от основание, тъй като по време на парламентарните избори в България през 2005 г. и 2009 г. секции в тези населени места са били открити. Като държава, която се стреми да придобие статут на кандидат член за ЕС, Сърбия трябва не просто да осигури правна рамка с цел защита на правата на малцинствата, а да приложи тази правна рамка на практика. Предвид изложения от мен проблем се обръщам към Вас с въпросите: 1.
Счита ли Комисията, че чрез отказа да допусне разкриване на избирателни секции в Цариброд и Босилеград Сърбия е нарушила политическото право на българското малцинство да гласува за президент на Република България на 23 октомври 2011 г.? 2.
Ще отправи ли Комисията запитване до сръбското правителство, за да установи какви са мотивите на отказа за откриване на избирателни секции в Босилеград и Цариброд?