Въпрос с искане за устен отговор O-0089/2010
до Комисията
Член 115 от Правилника за дейността
Esther de Lange
,
Albert Deß
от името на групата PPE Относно: Европейският сектор картофено нишесте след 2012 г.
В стратегията „Европа 2020 г.“ се подчертава, че е необходимо Европа да насърчава една „по-екологична и по-конкурентноспособна икономика с по-ефективно използване на ресурсите“. Като се има предвид приоритетното място на устойчивото развитие в рамките на тази стратегия, „биоикономиката“, при която биомасата изпълнява важна роля по отношение на доставките на енергия, горива и газ и замества суровините в химическата промишленост, е от основно значение.
Секторът картофено нишесте играе важна роля в „биоикономиката“, като осигурява, че икономиката е съобразена в по-висока степен с околната среда, чрез развитието на химическата промишленост на базата на нишестето и разработването на продукти на биологична основа за нови пазари — продукти, които оказват принос за по-устойчивото потребление и производство в ЕС.
Преустановяването на помощта на ЕС през 2012 г. означава, че секторът ще бъде лишен от над 160 млн. евро под формата на помощи от страна на ЕС. Прогнозата е, че секторът картофено нишесте може за загуби до 40% от настоящите си пазари. Тази рязка промяна може да доведе до пълното унищожаване на сектора картофено нишесте. Секторът е в състояние и желае да функционира в бъдеще в рамките на един либерализиран пазар. Следователно, като се имат предвид последиците от настоящата икономическа криза за сектора, настоящият проблем се дължи единствено на конюнктурата.
Какви действия ще предприеме Комисията, за да предотврати унищожаването в Европейския съюз на ценния сектор картофено нишесте от 2012 г. нататък?
Възнамерява ли Комисията да въведе междинни мерки – в рамките на настоящите бюджетни ограничения – с цел да осигури по-лесно приспособяване към свободния пазар?
Може ли Комисията да въведе система за доброволно преструктуриране, при която предприятията, които доброволно намаляват своя производствен капацитет, да получават помощ за преструктуриране?
