Отговор, даден от г-н Фюле от името на Комисията
(8 април 2011 г.)
Комисията не беше запозната с конкретния случай, посочен от уважаемите членове на Европейския парламент в този въпрос. Въз основа на ограничената информация във въпроса Комисията смята, че описаната практика може да е в нарушение на член 22 от Временното споразумение между ЕС и Република Сърбия (забрана на фискална дискриминация).
Съгласно член 22, параграф 1 „Общността и Сърбия се въздържат от, и премахват там, където съществува, всяка мярка или практика от вътрешен фискален характер, които пряко или косвено създават дискриминация между продуктите на една от страните и сходни продукти с произход от територията на другата страна.“ По принцип еквивалентни сръбски стоки, изнасяни в ЕС, не се облагат с ДДС и не се възползват от възстановяване на ДДС в Република Сърбия и стоките от ЕС, преминаващи транзит през Република Сърбия, трябва да се възползват от същия режим.
Що се отнася до съответствието на въпросната практика с Директива 2006/112/ЕО на Съвета ОВ L 347, 11.12.2006 г. от 28 ноември 2006 г. относно общата система на данъка върху добавената стойност, следва да се отбележи, че съгласно Временното споразумение от Република Сърбия не се изисква да съгласува своето законодателство с тази директива.
Комисията поиска от сръбските органи допълнителна информация по този случай, за да може да изрази своето окончателно становище.
