ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0046/09
съгласно член 108 от Правилника за дейността на ЕП
от
Helmuth Markov
и
Kader Arif
, от името на Комисия по международна търговия
към Комисията
Относно: Етапното споразумение за икономическо партньорство между Европейската общност и нейните държави-членки, от една страна, и Централна Африка, от друга
1. В състояние ли е Комисията да посочи:
– кои ще бъдат приоритетните сфери на действие при оказването на подкрепа за прилагането на междинното СИП с Камерун?
– какви ще бъдат методите за изчисление на нетния фискален ефект на СИП?
– какви ще бъдат последиците за банановия сектор в Централна Африка от текущите международни преговори и какво смята да направи, за да гарантира бъдещето на този сектор?
– в рамките на преговорите във връзка с регионалното СИП, какви специфични разпоредби възнамерява да предложи на Демократична република Конго, която в момента се намира в ситуация, която не й позволява да предприеме мащабна програма за икономически реформи?
– какви специфични мерки за подпомагане възнамерява да включи към регионалното споразумение, за да позволи на региона да отговори на финансовата, хранителната и енергийната криза?
2. В състояние ли е Комисията да гарантира, че:
– бъдещото СИП с Централна Африка няма да отслаби, а напротив, ще укрепи регионалното сближаване и интеграция на тези страни;
– темите от Сингапур и услугите няма да бъдат поставяни на обсъждане в рамките на преговорите за регионалното СИП, освен в случай че държавите от Централна Африка изрично поскат това и без да им бъде упражняван натиск, за да приемат да преговарят по тези въпроси; основните обществени услуги ще останат извън обсега на преговорите;
– на държавите от Централна Африка, които не са сред най-слабо развитите и които не желаят да подписват СИП ще бъде предложен алтернативен търговски режим, който да отговаря на настоящото им положение, в съответствие с член 37, параграф 6 от Споразумението от Котону;
– няма да договаря никакви разпоредби, които биха ограничили достъпа до основни лекарства в държавите от Централна Африка или биха ограничили капацитета на тези държави да прилагат формите на гъвкавост, предвидени в Декларацията от Доха от 2001 г.;
– регионалното СИП няма да бъде просто транспониране на междинното споразумение с Камерун и преговорите за регионалното СИП ще бъдат провеждани независимо от тези за междинното СИП, както и че Камерун ще може да преговаря отново в рамките на регионалното споразумение за онези разпоредби на междинното СИП, които би желал да бъдат преразгледани;
– регионалното СИП ще съдържа необходимите форми на гъвкавост, за да бъдат взети под внимание спецификите и разнообразието на нуждите и исканията на държавите от Централна Африка.
