Въпрос с искане за устен отговор O-0162/2010
до Комисията
Член 115 от Правилника за дейността
Sabine Wils
,
Marisa Matias
,
João Ferreira
,
Kartika Tamara Liotard
,
Nikolaos Chountis
от името на групата GUE/NGL Относно: Действия на ЕС във връзка с бедствието с червената кал в западна Унгария
Хиляди кубични метри червена утайка смесена с вода заляха части от западна Унгария, след като на 4 октомври 2010 г. се разруши едно хвостохранилище в Magyar Aluminium (MAL), завод за алуминий в град Ajka. Разливът на червена кал причини смъртта на поне осем души, наранявания на стотици хора и едно от най-големите природни бедствия на европейския континент. Тонове високо алкална червена утайка, съдържаща алуминий и други тежки метали, като например арсен и живак, се разляха от резервоара и замърсиха екосистемата на река Marcal, както и близките населени райони и обработваеми земи. Отровният разлив достигна също река Дунав, втората по големина река в Европа, което събуди страхове за замърсяване по течението й. Унгарските органи бяха изключително мудни в искането на европейска помощ и в мобилизирането на Европейския механизъм за гражданска защита.
Предвид факта, че разходите, свързани с бедствието, се очаква да достигнат десетки милиони и че процесът на почистване ще изисква дългосрочно финансиране и ангажимент от страна и на унгарските и на европейските органи, какви действия предвижда да предприеме Комисията, за да ограничи екологичната катастрофа и да предостави помощ на хората, чието здраве и собственост са засегнати?
Започнала ли е Комисията разследване за евентуални нарушения на европейските закони, по-конкретно на Директивата относно минните отпадъци (Директива 2006/21/ЕО относно управлението на отпадъците от миннодобивните индустрии), Директива СЕВЕСО II (96/82/ЕО изменена) и Рамковата директива относно отпадъците (Директива 2008/98/ЕО)?
Разглежда ли Комисията възможността за мобилизиране на Европейския фонд за солидарност за Унгария? Отправяли ли са унгарските органи подобно искане?
Предвижда ли Комисията преглед на съществуващото законодателство, за да се осигури неговото по-стриктно прилагане, с цел предотвратяване на подобни инциденти занапред?
